ބަރުބާދު –5| Vaahaka ބަރުބާދު –5– Vaahaka\nބަރުބާދު - 5\n5k20\tJanuary 22, 2018\nއަހަރެންނަށް ހީވީ އަހަރެންގެ ކަންކަށިމަތީ ވިހެލިހެންނެވެ. މޫނު މަތިން ދިލައަރައިގެން ދިޔަހެން ހީވިއެވެ. އެހިނދު އަހަރެންނަށް މަންމައާ ދިމާއަށް ބާރަށް ފިޔަވަޅުތައް އަޅަންފެށުނީ ބޭއިޚްތިޔާރުގައެވެ. ނަމަވެސް މަންމަ އެކުރީ މަންމަގެ މަޤާމުގައި އަހަރެން ހުރި ނަމަވެސް ކުރާނެކަމެއްކަން ވިސްނުމުން ހުއްޓުނީއެވެ.\nކައިލް އެއްފަރާތަކަށް މޫނު އަނބުރާލައިގެން ހުރެފައި މަންމައާ ދިމާއަށް އެނބުރުނުއިރު އެލޮލުގެ ތެރޭގައިވަނީ ކަރުނަތައް ގިނަވެފައެވެ.\n"..މަމް.. އައި އޭމް ސޮރީ.."\nކައިލްގެ އަޑުވެސްވަނީ ބެދިފައެވެ.\n".. ހަބަރުދާރު.. މަށަށް މަންމަ ނުކިޔާތި.."\nމަންމަގެ ބާރު އަޑާއެކު ކައިލްގެ ކަންކަށި މައްޗަށް އަނެއް ބޮނޑި އަރާގެންދިޔަ ހިނދު ކައިލްއަށް ދެލޯމަރާ ބާރުކޮށްލެވުނީ މޫނަށް އެރި ދިލައަށް ކެތް ނުވެގެން ކަންނޭގެއެވެ. އޭނާއަށް ވާނެ ތަދު އަހަރެންނަށް އިޙްސާސްކުރެވުން ކަމުގައި ވިޔަސް އެދެމެދަށް ނުވަނުމަށް އަހަރެންހުރީ އަޒުމް ކަނޑައަޅައިގެންނެވެ.\n"..މަމް.." ކައިލް ލޯ ހުޅުވާލަމުން އަނެއްކާވެސް ވާހަކަ ދެއްކޭތޯ މަސައްކަތްކުރިއެވެ.\n"..ބުނެފީމެއްނުން.. މަށަށް މަންމަ ނުކިޔާށޭ.. މަގޭ ދަރިޔަކު ތިފާޑަކަށް ނޫޅޭނެ.."\nމިފަހަރުވެސް މަންމަ ކައިލް ގައިގާ ޖެހުމަށް އަތްނެގިތަން އަހަރެންނަށް ފެނުނެވެ. ނަމަވެސް ކުއްލިއަކަށް ފެނުނީ މަންމަގެ އަތުގައި ޔުމްނު ހިފެހެއްޓިތަނެވެ. ޔުމްނު އެދޭތެރެއަށް އެވަނީ ކޮން ހައްޤެއް އޮވެގެންބާއޭ އަހަރެންގެ ހިތަށް އެރިއެވެ. ހިތުގައި ފޫހިކަމެއް އުފެދުނެވެ.\n"..ދައްތާ ހެޔޮ ނުވާނެ.. ދައްތަގެ ދަރިޔެކޭ އެއީ.."\nމަންމަގެ އަތުން ދޫކޮށްލަމުން ޔުމްނު ބުނެލިއެވެ. މަންމަ ޔުމްނުއާ ދިމާއަށް ބަލާލީ ނަފްރަތުގެ ބެލުމަކުންނެވެ. ރުޅިވެރި ނަޒަރަކުންނެވެ.\n"..ތީ އޭނަގެ ކާކުތަ؟.." މަންމަ ނުރުހިފައި ބުނެލި ޖުމްލައާއެކު ޔުމްނު އިސްދަށަށްޖަހާލިއެވެ.\n"..ބުނެބަލަ.." މަންމަ ތަންކޮޅެއް ބާރަށް ބުނެލުމާއެކު ޔުމްނުއަށް ކޮންމެވެސް ވަރެއްގެ ސިހުމެއް ލިބުނެވެ.\n"..ދައްތާ ރުޅިމަޑުކޮށްފަ އެއްފަހަރުވެސް ހަމަޖެހިލައިގެން މިކަމާމެދު ވިސްނާލާބަލަ.. ކައިލް ދައްކާ ވާހަކަ އަޑު އަހާބަލަ.."\nޔުމްނު މަންމަގެ މޫނަށް ބަލަމުން ވާހަކަދެއްކީ ބިރުން ހުރެއެވެ.\n"..އަދިވެސް މި ދައްތައަށްތަ ނުވިސްނިގެން މިއުޅެނީ.."\nމަންމަގެ އަޑު އެންމެ ތަންކޮޅެއްވެސް މަޑެއްނުވެއެވެ. މަންމަ އެހާ އަޑުގަދަކޮށް ވާހަކަދައްކަނިކޮށް މިނޫނީ އިވިފައެއް ނުވެއެވެ.\n"..ބުނެބަލަ.. ޔުމްނުއަށް ތިކުރެވެނީ މާ މޮޅުކަމަކީތަ؟.."\nމަންމަ ޔުމްނު ކައިރިއަށް ޖެހިލިއެވެ.\n"..ކައިލް އެއީ މީހެއްގެ ފިރިއެއްކަމެއް ދަރިއެއްގެ ބަފައެއްކަމެއް ޔުމްނުއަކަށް ނޭގޭތަ؟.. ޔުމްނު މިކަމާމެދު ވިސްނާލިންތަ؟ ތިގޮތަށް ކަންތައްކޮށްގެން ކިތައްމީހުންގެ ދިރިއުޅުންތަ ހަލާކުވެގެން އެދަނީ... ދަރިޔަކު ބަފައެއްގެ ލޯބިން މަހުރޫމްކޮށްލާ އަތްބަކު ފިރިއެއްގެ ލޯބިން މަޙްރޫމްކުރާއިރު ޔުމްނުގެ ހިތައް ހަމަ އެކައްޗެއްވެސް ނާރަނީތަ؟ މާތްﷲ ހަރާމްކުރައްވާފައިވާ ފާފަތައް ކުރަމުން ދުވާއިރު ބިރެއްވެސް ނުގަންނަނީތަ؟"\nމަންމަގެ ވަށްވެފައިވާ ދެލޮލުން ބަލަމުން ޔުމްނުއާ ދިމާއަށް އެހުރިހާ އެއްޗެއް ކީއިރު ޔުމްނު ހުރީ އިސްދަށަށް ޖަހާލައިގެންނެވެ. ކައިލްވެސް ހުރި ފިޔަވަޅުމަތީ ހުއްޓި ހުރީއެވެ.\n"..އެހެންވީމަ ދައްތައަށް ވިސްނާދިނުމަށްވުރެ އަމިއްލައަށް ކަންތައް ކުރެވޭ ގޮތާމެދު ވިސްނާލުން މާރަނގަޅުވާނެ.."\nޔުމްނުއަށް ބަހެއް ބުނަން ނުކެރުނުތާގައި އިސްއުފުލާލައި ބަލާލަންވެސް ނުކެރުނެވެ.\n"..ދެން މިހުރީ މި ފިރިހެނާ.."\nމަންމަ ކައިލްއާ ދިމާއަށް އެނބުރެމުން ބުންޏެވެ.\n"..ކޮންފާޑަކަށް އުޅެން ދިމާކޮށްފަ ތިހުރީ.. އުމުރުން 26 އަހަރު ފުރިފަހުރި ބޮޑު ފިރިހެނެކޭތީ.. ދަރިއެއްގެ ބަފަޔެކޭތީ.. ލަދު ނުގަންނަ ކަމޭ ހިތަށް އަރާ.. ތީ ގައިމު ކައިލްގެ މަންމައެއް ބައްޕައެއް އުޅުނުގޮތެއްނޫން.. މިހާރު ކައިލްތީ އަހަރެން ބަނޑުއަޅާ ވިހޭ ދަރިޔެކޭ ބުނަންވެސް ލަދުގަނޭ.."\nއެހެން ބުނަމުން މަންމަ ކައިލްއަށް ފުރަގަސް ދިނެވެ.\nމަންމަގެ މޫނު މަތީގައިވާ އުދާސްތައް އަތުގެ ނުފުށުން ފުހެމުންދިޔައިރު ދިޔައިރު އެއަތުގައިވި ތުރުތުރުލުމާއި ތުންފަތުގައިވި ތުރުތުރުލުން އަހަރެންނަށް ވަރަށް ރީއްޗަށް ފެނުނެވެ. ދަރިޔަކު އެފަދަ ގޮތަކަށް އުޅުމުން މަޔެއްގެ ހިތަށް ކުރާނެ އަސަރު އަހަރެންނަށްވެސް އިހްސާސްވެއެވެ. މަންމަ ރުޅިއައިސްފައި ހުރިނަމަވެސް އެހިތުގެ އެންމެ ފުނަށްވެސް އަސަރުކޮށްފައިވާކަން ލޮލު ތެރެއަށް ޖަމާވަމުންދިޔަ ކަރުނަތައް ހެކިދެއެވެ. އެހިތް ފޮތޮފޮތި ވެފައިވާ ކަހަލައެވެ. އެކަރުނަތައް ހިންދުމަށް އަވަސްއަވަހަށް އެސްފިޔަ ޖަހަމުންދިޔަ ނަމަވެސް މަންމައަށް އެކަން ކާމިޔާބުވާގޮތެއް ނުވިއެވެ. ކަރުނަތައް ލޮލުން އޮހެމުން ދިޔަވަރަކަށް ބޮޑުވާ އިނގިލިން ފޮހެމުންދިޔައެވެ.\nކައިލް އިސްއުފުލާލަމުން ވާހަކަދައްކަންފެށުމާއެކު މަންމަ ދެލޯ މަރާލީ އެއަޑު އިވުމުން ކުރި އަސަރެއްގެ ބޮޑުކަމުން ކަންނޭގެއެވެ.\n"..ކަންތައްވީގޮތް އޮޅުން ފިލުވަދޭން އަހަރެން ބޭނުން.."\nކައިލް އެއުޅެނީ ކޮން ވާހަކައެއް ދައްކަން ހެއްޔެވެ؟ މަންމައަށް ސާފުނުވާ އިތުރުކަމެއް އެބައޮތްބާއޭ އަހަރެންގެ ހިތަށް އެރިއެވެ. އެހިނދު ކައިލްގެ ޕްލޭން މަތިން ހަނދާންވުމާއެކު ހިތުގައި ބިރުވެރިކަމެއް އުފެދިގެން ދިޔައެވެ.\nމަންމަ ލޯ ހުޅުވާލަމުން ދެއަތަށް ބަލާލަމުން އަތް ތިރިކޮށްލަމުން ބޯ ހޫރުވާލިއެވެ. މަންމައަށް އަތް އިސްކުރެވުމުން އަމިއްލަނަފްސު ކުއްވެރި ކުރެވުނީހެން އަހަރެންނަށް ހީވިއެވެ.\nކައިލް މަޑުމަޑުން މަންމަގެ ކޮނޑުގައި އަތްބާއްވާލި ހިނދު މަންމައަށް ދެލޯ މަރާބާރުކޮށްލަމުން ދެތުންފަތް ފިއްތާ ބާރުކޮށްލިއެވެ.\n"..މަންމާ.. ޤަބޫލްކުރަން ކުއްވެރިޔަކީ އަހަރެންކަމަށް.. އަހަރެން ބޭނުން މަންމައަށް ހުރިހާ ކަމެއް ސާފުކޮށްދޭން.. މަންމާ އަހަރެން.."\nމަންމަ ދެލޯ ހުޅުވާލަމުން ކަރުނަތައް ފޮހެލަމުން ކައިލްއާ ދިމާއަށް އެނބުރުނީ ކައިލްގެ ވާހަކަތައް ހުއްޓުވުމަށް އަތުން އިޝާރާތްކޮށްލަމުންނެވެ.\n"..ކައިލް މަންމަ މިދައްކާ ވާހަކަ އަޑުއަހާ.."\nމަންމަގެ އަޑުގައި ހަރުކަށި ކަމެއް ހުއްޓެވެ.\n"..ކައިލް ސާފުކޮށްދޭންޖެހޭ ވަރުގެ ކަމެއް ނެތް.. ކައިލް ކުޅެމުން އައި ކުޅިގަނޑު މިއޮތީ ލޯ ކުރިމައްޗަށް ފެނިފަ.. ޔުންމުއާ އިންނަން ބޭނުންވެގެން އުޅޭކަންވެސް މިމަންމައަށް އެނގޭ.. ދެން ކައިލް އިތުރައް އޮޅުންފިލުވައި ދޭންޖެހޭ އެއްޗެއް ނެތް.. އެހެންވީމަ މަންމަގެ ނިންމުން މިބުނަނީ ތި ކާވެންޏެއް ލޫޝާއާ އިނދެގެންހުރެ ނުކުރެވޭނެ.. އަދި ބުނަން ލޫޝާ ވަރިކޮށްލައިފިނަމަ ނޫނީ މިހިރަ ފެންނަ ޔުމްނުއާ އިނދެފިނަމަ ކައިލްއަށް ކައިލްގެ މަންމަ މަރުވެއްޖެކަމަށް ހީކޮށްލާ.."\nމަންމަގެ އެޖުމްލައާއެކު ކައިލްއަށް ހައިރާންކަމާއެކު މަންމަގެ މޫނަށް ބަލާލެވުނުއިރު ޔުމްނުވެސް އިސްއުފުލާލައި މަންމައަށް ބަލާލިއެވެ. އަދި ކައިލް ޔުމްނުގެ މޫނަށް ބަލާލަމުން މަންމަގެ މޫނަށް ބަލާލީ މޮޅިވެރިކަމާއެކުއެވެ.\n"..އެދުވަހަކުން މިމަންމައާ ކައިލްއާ ދެމެދު އެއްވެސް ގުޅުމެއް ނޯންނާނެކަން ހަނދާންކުރާތި.."\nމަންމަ އެހެންބުނަމުން ބާރު ހިނގުމުގައި ކޮޓަރިން ނުކުތުމަށް ހިނގައިގަތީ އަހަރެން ކައިރީ ގެޔަށް ދިޔުމަށް ބުނަމުންނެވެ.\nކައިލް ދެއަތުން މޫނުމަތި ފުހެލަމުން ބޮލުގެ އިސްތަށިގަނޑު ތެރެއަށް އަތްކޮށްޕާލަމުން އެނދުގައި އިށީނީ ހާސްވެހުރެއެވެ. އަހަރެން ކޮޓަރިން ނުކުތުމަށް ހިނގައިގަތްއިރު ހިތަށް ހަމަޖެހުމެއް ލިބިފައިވެއެވެ. ކަންތައްވެ ނިމިގެން ދިޔައީ އަހަރެން ބޭނުންވިގޮތަށެވެ. ކައިލްއާ ޔުމްނުގެ ކާވެންޏެއް ދެނެއް ނުކުރެވޭނެއެވެ. ދެން ކައިލްއަށް ޖެހޭނީ މަޖުބޫރުން ވިޔަސް އަހަރެންނާއެކު އުޅޭށެވެ. އަހަރެން އެމަޖުބުރީގެ ފައިދާނަގައި ކައިލްއަށް ކުރިޔަށްވުރެ ބޮޑަށް އަޅާލައި ވާހަކަދައްކައިގެން އެލޯބި އަނބުރާ ހޯދުމަށް މަސައްކަތްކުރާނަމެވެ.\n"..ކަލެޔަށް މާމޮޅުކަމެއް ނޫން އިނގޭ ތިކުރެވުނީކީ.." އަހަރެންގެ ފިޔަވަޅުތަކަށް ހުއްޓުމެއް އައީ ޔުމްނުގެ ބާރު އަޑުއިވިފައެވެ.\nއަހަރެން ފަހަތަށް އެނބުރި ބަލާލުމާއެކު ޔުމްނުގެ ރުޅި އައިސް ރަތްވެފައިވާ މޫނުފެނުނެވެ. އެދޮލޮލުގައި ވަނީ ނަފްރަތުގެ އަލިފާން ގަނޑެއް ރޯކޮށްލާފައެވެ. އެދެލޮލުން އަލިފާން ކަނި ބުރާކަހަލައެވެ. އަހަރެން ތުންފަތްމަތީ ދުވެލީ މަލާމާތުގެ ހިނިތުންވުމެކެވެ. ޔުމްނު ބާރު ހިނގުމުގައި އަހަރެންނާ ދިމާއަށް ހިނގަމުން އައި އިރު ހީވީ ލޮލުތެރޭ އަނދަމުންދާ އަލިފާންގަނޑުން އަހަރެން ފިއްސާލަން ބޭނުންވެގެން އައި ހެންނެވެ.\n"..މަންމަ މިތަނަށް ވައްދައިގެން.. މަންމަ ބޮލަށް ހުތް އަޅައިގެން ކަލެޔަށް ކާމިޔާބުވާނޭ ހީނުކުރާތި.."\nޔުމްނު އަހަރެން މޫނުގައި އިނގިލި ޖެހޭ ވަރަށް ކައިރިކޮށްލަމުން ބުނެލިއެވެ. އަހަރެން އެނދުމަތީ އިށީދެނގެން އިން ކައިލްއަށް ބަލާލަމުން ޔުމްނުގެ އިނގިލި ތިރިކޮށްލީ ހިނިތުންވެ ހުރެއެވެ. އަދި ކޮޓަރިން ނިކުންނަން ހިނގައި ގަތީ ވިހަ ހިނިތުންވުމަކާއެކުއެވެ. އެހިނިތުންވުމުން ޔުމްނުގެ ލޭތައްކެކިގެން ދާނެކަން އަހަރެންނަށް އެނގެއެވެ.\n"..ބުނާނެ އެއްޗެއް ކަމަނާއަށް ނޭގުނީތަ؟.."\nޔުމްނު އަހަރެންގެ އަތުގައި ހިފަހައްޓައިލަމުން ޔުމްނުއާ ދިމާއަށް އަނބުރާލިއެވެ.\n"..އަނގަ ބަންދުވީތަ؟ އެނގޭ ވިއްޔަދޯ މަންމަ އެހެން ބުންޏަސް ކަލޭ ވަރިކޮށްފަ ނަމަވެސް މި ޔުމްނުއާ އިންނާނެކަން.."\nއަހަރެންނަށް ދަތްތަކަށް ބާރުކޮށްލެވުނެވެ. ޔުމްނު ހީކުރީ ކީކޭކަމަށް ހެއްޔެވެ. އަހަރެން އަނގައިން ނުބުނަން މިހުރީ ހަމަ އެންމެ ސަބަބަކަށްޓަކައެވެ. ބުނާނެ އެއްޗެއް ނޭގިގެނެއް ނޫނެވެ. ކައިލް މިހާރު އެއިނީ ވަރަށް ބޮޑަށް ފިކުރު ބޮޑުވެފައިކަން އަހަރެންނަށް އެނގެއެވެ. ކައިލްގެ އެހާސްކަމުގެ ތެރެއިން އަހަރެން ބުނެލާ ބަހަކުން އޭނާގެ ރުޅިއައިސް ރުޅި ކޮންޓްރޯލްއިން ނެއްޓިގެން ގޮސް ހުރިހާކަމެއް ގޯހުން ގޯހަށް ދާކަށް އަހަރެން ބޭނުމެއްނޫނެވެ.\n"..ބުނެބަލަ.. ދޫހެލޭ ކަމަނާ އެއްޗެކޭ ބުނެބަލަ.."\nޔުމްނު އައިސްފައިހުރި ރުޅިއާއެކު އަހަރެންގެ މޭމަތީ އަތް ޖައްސާލަމުން ފަހަތައް މަޑުމަޑުން ކޮއްޕާލިއެވެ. އަހަރެންގެ ލޭތަށް ކެކިގެންދިޔަ ހިނދު ލޯ ވައްކޮށްލަމުން ޔުމްނުއަށް ބަލާލެވުނެވެ. ހަމައެސިކުންތުގައި އަމިއްލަ ނަފްސް ހަމަޔަކަށް އަޅުވަން މަސައްކަތްކޮށްލީމެވެ. މިވަގުތު ޔުމްނުއާ ކުރިމަތި ނުލުމަށް ސިކުނޑިއަށް ވިސްނާދިނީމެވެ.\n"..ނޭގުނު ދޯ ބުނާނެ އެއްޗެއް.. ތީ ކަލޭގެ ފެންވަރަކީ އަހަރުމެންގެ ކުރިމަތީ ކަލެޔަށް ނުކެރޭނެ ޗުއްޕްވެސް ބުނަން.. ކަލޭ ތިހެން އަނގަ ބައްދައިގެން ހުއްޓާ މި ޔުމްނު ޝަޢުޤަތު ކަލޭގެ ފިރިމީހާ އަޙްމަދު ކައިލްއާ އިންނާނީވެސް.. އެވެސް ދެއަތްބަށް.. ކަލޭ އިންނަންޖެހޭނީ ކޮޓަރި ކަނަކަށްވަދެ ރޯލަ ރޯލާ.. އަޑު އިވިއްޖެތަ؟.. މިދުވަސް ވަރަށް އަވަހަށް ކަލެޔަށް ފެންނާނެ.."\n"..އެހެންތަ ހީވަނީ.. ނިކަން އިނދެބަލަ ކައިލްއާ.. އިނދެވިދާނޭ ކަލެޔަށް ހީވަނީތަ؟ އޭނ.. "\nއަހަރެންނަށް ހަޅޭ ލަވާގަނެވުނީ ކެތްނުކުރެވިގެންނެވެ. އަހަރެން ޔުމްނުއާ ކުރިމަތިލީމެވެ.\n"..މި ލޫޝާ ޢަލީއާ އިނދެގެންހުރެ ތި ޔުމްނު ޝަޢުޤަތަކާ އިންނާކަށް ހަމަ ލާހިކު ކުޅަދާނައެއްނޫން... ކަލޭ ހީކުރީ މަށަށް ބުނާނެ އެއްޗެއް ކުރާނެ ކަމެއް ނޭގިގެން އުޅެނީކަމަށްތަ؟ އޭނ.. މަށެއްނޫން ކަނަކަށް ވަދެ ރޯންވީކީ.. ކަލޭ ރޯންވީ ވަގުތު އައިސްޖެހިފަ މިއޮތީ.. އަދި ބުނަން މަށެއް ނޫޅެމޭ ކަލޭހެން ލަދު ހަޔާތް ކުޑަވެގެންނެއް.. ހިލޭ ފިރިހެނަކާ ގުޅުން ހިންގަމުން ދުވާއިރު ލަދެއްވެސް ނުގަނޭނުން.. އަނގަފުޅާކޮށްފަ ވާހަކަ ދައްކާއިރު ކަލެޔަށް ހީވަނީތަ ތިކުރެވެނީ މާމޮޅުކަމެކޭ.."\n".. ކަލޭއޭ ލަދުގަންނަންވީ.. ކަލެޔަށް މޮޅަށް ކަންތައް ނުކޮށްދެވޭތީއޭ ކަލޭގެ ފިރިމީހާ މަކައިރިއަށް އައިސް އެއިނީ.. އެކަމާ.."\nޔުމްނުއަށް ބުނެވުނީ އެހިސާބަށެވެ.\nއަހަރެން ތުރުތުރު އަޅާގަތްލެއް ބާރުކަމުން ރުޅި ކޮންޓްރޯލްއިން ނެއްޓިގެން ދިޔަހިނދު ޔުމްނުގެ ކަންކަށިމައްޗަށް ހޫނު އެތިފަހަރެއް ވިހެލެވުނެވެ.\nކައިލްގެ ބާރު އަޑުވެސް އިވިގެންދިޔައީ ހަމައެވަގުތުއެވެ.\nކައިލް އަހަރެންގެ އަތުގެ މުލައްދަނޑީގައި ހިފާލަމުން ކޮޓަރި ދޮރާދިމާއަށް ބާރަށް ހޫރުވާލިއެވެ.\nއަހަރެން ގޮސް ޖެހުނީ ހުޅުވިފައި ހުރި ދޮރުގެ ދާރާގައެވެ. އަހަރެންގެ ނިތްކުރި ހީވީ ދާރާގެ ތެރެއަށް ވަދެގެންދިޔަ ހެންނެވެ. އެހިނދު އަނގައިން ވޭނީ ޢާޚެއްގެ އަޑު ނުކުމެގެންދިޔައެވެ. ބޯބީތާވެ ނިތްކުރިމައްޗަށް ދިލައަރައިގެން ދިޔައިރު މޫނުމަތިން ކުދި ކޮކާ ބުރަން ފެށިއެވެ. އަހަރެންގެ ބޮލަށް ވަމުންދިޔަ ތަދުގެ ސަބަބުން ނިތްކުރިމަތީ އަތް ޖައްސާލެވުމާއެކު ތެތްކަމެއް އިޙްސާސް ކުރެވުނު ވަގުތު މޫނު މައްޗަށް އަނދިރިވެގެން ވެއްޓުނެވެ.\nއަހަރެން މަޑުމަޑުން ލޯ ހުޅުވަން މަސައްކަތްކުރީމެވެ. ނަމަވެސް ބޮލަށް ވެފައިވާ ތަދު އަދިވެސް ފިލައިގެން ނުދެއެވެ. ލޯ ނުހުޅުވުން ނަމަވެސް އަހަރެންނަށް އޮވެވުނީ ޓައިލްގަނޑުމަތީގައި ކަން އެނގެއެވެ. އަހަރެން ނިތްކުރިމަތީ އަތް ޖައްސާލުމާއެކު ނިތްކުރިން ތަންގަނޑެއް ފަޅައިގެން ގޮސްފައި ހުރިހެން ހީވިއެވެ. އިނގިލިތަކުގައި ތެތް އެއްޗެއް ހޭކެމުންދިޔައެވެ. މަޑުމަޑު މަޑުން ލޯ ހުޅުވާލަން މަސައްކަތްކުރީ ދެއަތް މުއްކަވާލައި އަޅަމުންދިޔަ ވޭނަށް ކެތްކުރަމުންނެވެ. ހަމައެވަގުތު އަހަރެންގެ އަނގަޔާއި ނޭފަތާއެކީ ކޮންމެވެސް މީހަކު ފޮތިގަނޑެއް ކަހަލަ އެއްޗަކުން ނިވާކޮށްލިއެވެ. އަދި ބާރަށް ފިއްތާލީ ނޭވާ ހާސްކޮށްލާ މަރާލަން އުޅޭ ފަދަގޮތަކަށެވެ. އަހަރެންނަށް ތެޅިފޮޅި ގަނެވުނެވެ. ނޭވާ ހާސްވާންފެށިއެވެ. އެމީހެއްގެ އަތްނައްޓުވާލަން މަސައްކަތްކުރަމުން ލޯ ހުޅުވާލުމާއެކު ކައިރީގައި އިނީ ޔުމްނުހެންވެސް ހީވިއެވެ. ފަހަތުން އިތުރު މީހެއްގެ ހިޔަނިފެނުންހެންވެސް ހީވިއެވެ. ހަމައެވަގުތު އަހަރެންގެ ލޯމެރެމުން މެރެމުންގޮސް މެރުނެވެ. ދެންވީގޮތެއް ނޭގުނެވެ.\nއަހަރެން މަޑުމަޑުން ލޯ ހުޅުވާލީމެވެ. އަހަރެން އޮތީ ކޮޓަރިއެއްގެ އެނދުމަތީގައެވެ. ސީލިންގއަށް ނަޒަރު ސީދާވުމާއެކު އެކޮޓަރިއަކީ އަހަރެންގެ ކޮޓަރިކަން އެނގުނެވެ. ނިތްކުރިމަތީގައި ތަދުގެ އަސަރު ހުރުމުން އަތްޖައްސާލިއިރު ވަނީ ބެންޑޭޖް ގަނޑެއް އޮޅާފައެވެ. އަތުގެ މުލައްދަނޑީގައިވެސް ވަނީ ބެންޑޭޖް އޮޅާފައެވެ. ހީވާގޮތުން އެއީ ވެއްޓެނިކޮށް މަށައިގެންގޮސްފައިވާ ތަނެކެވެ. ކޮޓަރިތެރެއަށް ބަލާލިއިރު ކޮޓަރީގައި އެއްވެސް މީހަކު ފެންނާކަށް ނެތެވެ. ގަޑި ބަލާލިއިރު ގަޑިން 11 ޖަހާ ބޮޑުވެއްޖެއެވެ. ހޭނެތިފައި ދޮޅުގަޑިއިރަށްވުރެ ގިނައިރު އޮވެވިއްޖެއެވެ. އަހަރެން މިތަނަށް ގެނައީ ކާކު ހެއްޔެވެ؟ ބޭސް އަޅާދީފައި މިވަނީ ކާކު ހެއްޔެވެ؟ ޔުމްނު ނޫނީ ކައިލްގެ ކަމަކަށް ނުވާނެކަން ޔަޤީނެވެ. ދެން އެގޭގައި އިތުރު މީހަކުވެސް ނޫޅޭއިރު އަހަރެން މިތަނަށް ގެނައީ ކާކުބާއެވެ؟ ޔުމްނު މަތިން ހަނދާންވުމާއެކު އަހަރެން މަރާލުމަށް މަސައްކަތްކުރިކަން ހަނދާނަށް އަޔެވެ. ލޯ ބޮޑުކޮށްލެވުނެވެ. އެމީހުނަށް އެކަން ނުވީ ކީއްވެބާއެވެ؟ ފަހަތުން ފެނުން ހިޔަންޏަކީ ކާކު ހެއްޔެވެ؟ ގައިމުވެސް އަހަރެން ސަލާމަތް އެކުރީ އެމީހެކެވެ. ސިކުނޑީގައި ޖަވާބު ނުލިބޭ އެތަކެއް ސުވާލުތަކެއް ޖަމާވެގެން ދިޔުމާއެކު ބޮލުގައި ރިއްސާގަތެވެ.\nމަންމަ ކޮޓަރި ދޮރުހުޅުވާލުމާއެކު އަހަރެން ލޯ ހުޅުވައިގެން އޮތްތަންފެނުމުން ގޮވާލަމުން ހަލުވި ހިނގުމެއްގައި އައިސް އެނދުގައި އިށީނެވެ. މަންމަ ލޯތްބާއެކު ބޮލުގައި ފިރުމާލިއެވެ. އަހަރެން ޔުމްނުގެ ކިބައިން ސަލާމަތްކޮށްދިނީ މަންމަ ހެއްޔެވެ؟\nއަހަރެން މަންމައަށް ގޮވާލަމުން ތެދުވަން އުޅެނިކޮށް ނުތެދުވުމަށް މަންމަ އެދުނެވެ. އަރާމުކޮށްލުމަށް ބުންޏެވެ.\n"..މަންމާ ކާކުތަ އަހަރެން މިތަނަށް ގެނައީ.."\nމަންމަ ހިނިތުންވެލާފައި އެހެން ބުނެލަމުން ކައިލްއަށް ވަރަށް ބާރަށް ގޮވާލިއެވެ.\nކައިލް ކޮޓަރި ދޮރު ހުޅުވާލައިފައި ވަދެގެން އައީ އަހަރެންނަށް މަންމަ ބުނި އެއްޗެއް ޤަބޫލް ނުކުރެވިގެން މަންމަގެ މޫނަށް ބަލަހައްޓައިގެން އޮއްވައެވެ. ކައިލް އަހަރެން ސަލާމަތްކުރަންވީ ކީއްވެގެން ހެއްޔެވެ؟ އޭނާއަށް ރަނގަޅުވާނީވެސް އަހަރެން މަރުވިއްޔާއެވެ. އަހަރެންނަށް އެއްފަހަރު މަންމަގެ މޫނަށް އަނެއް ފަހަރު ކައިލްގެ މޫނަށް ބަލަމުން ދިޔައީމެވެ. މަންމަގެ މޫނުމަތިން އުފާވެރިކަން ފެންނައިރު ކައިލްގެ މޫނުމަތިން ފެންނަނީ ހިތާމައިގެ އަސަރެވެ. ކުއްލިއަކަށް އަހަރެންގެ ހިތުގައި ގޮތް ނޭގޭ ބިރުވެރިކަމެއް އުފެދިގެން ދިޔައެވެ. މަންމަ މިހާ ހަމަޖެހި ހިނިތުންވެފައި މިއިންނަނީ ކީއްވެގެންބާއެވެ؟\nާަައިޒް January 22, 2018\nވަރަށް ރީތި. ޥެއިޓިންގ ފޮރ ދި ނެކްސްޓްޕާޓް....\nކިޔުން ތެރިޔާ January 22, 2018\nކުރިން ކިޔާފަ އޮތް ވާހަކައެއްމީ


MDN Uvaalumah Court Ah Massalaeh Hushalhaifi - Vaguthu\nއެމްޑީއެން އުވާލުމަށް ކޯޓަށް މައްސަލައެއް ހުށަހަޅައިފި\n1 އަހަރު ކުރިން ( އޮކްޓޯބަރ 24, 2019 )\nމޯލްޑިވިއަން ޑިމަކްރަސީ ނެޓްވޯކް (އެމްޑީއެން) އިން އިސްލާމް ދީނަށާއި ރަސޫލާ އަށް ފާޑުކިޔައި ނެރެފައިވާ ރިޕޯޓާއި، ގުޅިގެން އެ ޖަމިއްޔާ އުވާލަން ސިވިލް ކޯޓަށް މައްސަލައެއް ހުށަހަޅައިފިއެވެ.\nއެ މައްސަލަ ސިވިލް ކޯޓަށް ހުށަހެޅީ އަމިއްލަ ފަރާތަކުންނެވެ. އެ މައްސަލަ އިއްޔެ ހުށަހެޅުނު ނަމަވެސް، އެ މައްސަލަ ރަޖިސްޓަރ ކުރިކަން އަދި ސާފެއް ނޫނެވެ.\nއެ ޖަމިއްޔާ އުވާލަން ކޯޓަށް މައްސަލައެއް ހުށަހެޅިއިރު، އެ ޖަމިއްޔާއާ މެދު ފިޔަވަޅު އަޅަން ގޮވާ މީސް މީޑިއާގައި ދަނީ ކެމްޕޭން ކުރަމުންނެވެ. އެ ޖަމިއްޔާއިން ނެރުނު ރިޕޯޓާއި ގުޅިގެން، މައްސަލަތަކެއް ފުލުހުން ބަލަމުން އަންނައިރު، ޔޫތް މިނިސްޓްރީން ވަނީ އެ ޖަމިއްޔާ ވަގުތީ ގޮތުން ސަސްޕެންޑްކޮށްފައެވެ.\nއެމްޑީއެން އިން ނެރުނު އެ ރިޕޯޓާއި ގުޅިގެން، ނުރުހުން އަތޮޅު ތެރޭގައި ހިނގާލުންތައް ބާއްވާފައި ވެއެވެ. އަދި އެކި އަތޮޅުތަކުގެ ކައުންސިލްތަކުން ދަނީ އެ ޖަމިއްޔާއާ މެދު ފިޔަވަޅު އެޅުމަށް ގޮވާލާ ބަޔާންތައް ނެރެމުންނެވެ.\nއެމްޑީއެން އިން ކީރިތި ޤުރުއާނާއި ރަސޫލާ މުހައްމަދު صلى الله عليه وسلم އަށް ފުރައްސާރަކޮށް އިސްލާމްދީނުގެ އަސްލުތަކާއި ހިލާފު އެތައް ވާހަކައެއް ހިމަނައިގެން ތައްޔާރުކުރި ރިޕޯޓެއްގެ މައްސަލަ ހޫނުވިތާ މަހެއްހާ ދުވަސް ވާން ކައިރިވެފައި ވާއިރު އެޖަމިއްޔާ ސަސްޕެންޑް ކުރުން ފިޔަވައި އަދި އިތުރު ފިޔަވަޅެއް ސަރުކާރުން އަޅާފައެއް ނުވެއެވެ.\nއެ ޖަމިއްޔާގައި ހިމެނޭ އަދި، އެ ރިޕޯޓް ތައްޔާރު ކުރުމުގައި އުޅުނު އެއްވެސް މީހަކު މިހާރު ރާއްޖެއަކު ނެތެވެ. އޭގެ ތެރެއިން އެކަކު ހޯދަން ފުލުހުން އިއުލާނުވެސް ކުރިއެެވެ.\nއޮކްޓޯބަރ 24, 2019 17:09\nމޯލްޑިވިއަން ލާދީނީ ނެޓްވީކު އުވާލަން ޖެހޭ.. އެއީ ލާދީނި ބަލި އާލާކޮއް ފަތުރާ ޖަރާސީމެއް. މިހާރު އެޖަރާސީމުގެ އެކި ސުޓުރެއިންތައް ފެތުރެމުން ދަނީ. މި ޖަރާސީމުން ޖައްސާ މުނާފިގު ކަމާއި ލާދީނީކަމުގެ ބަލި އެންމެގަދައައް ޖެހިފައި އޮތީ ދިވެހި ސަރުކާރަށާއި އަދި ދައުލަތުގެ މުއައްސަސާތަކައް.\nއޮކްޓޯބަރ 24, 2019 18:29\nއެތަން ފުރިފަ އެއޮތީ އިސްލާމްދީނައްވުރެ އަންނި ދީން މުހިންމު ބައެއް.\nއޮކްޓޯބަރ 24, 2019 18:40\nދުވަސް ކޮޅަކުން އަޑު ކެނޑޭނެކަމަށް ލަސްކޮށްލަނީތަ؟ އެމީހުންގެ އަގަތަކުންފުމެ އެހުޅުކޮޅު ނިއްވާލަން މަސައްކަތް ކުރިޔަސް ޤިޔާމަތައްދަންދެންވެސް އެކަމެއް ނުވާނެ\nއޮކްޓޯބަރ 24, 2019 20:06\nހަމައެކަނި އެ ޖަމުއިއްޔާ އުވާލާކަށްނޫން ހުށަހަޅަންވީ. އެޖަމުއިއްޔާ ވަގުތުން އުވާނުލުމާއި ޖަމުއިއްޔާގެ މެމްބަރުން ރައްޔަތުންގެ ފައިސާއިން މުސާރަދޭ ރައީސް ވަޒީފާ ދެއްވާފަ ތިބި ސަރުކާރުން ވަކިނުކުރާތީ މިކަމުގައި ރައީސް ބައިވެރިވެފަވުމުން ރައީސްއާއި ހޯމްމިނިސްޓަރާއި ޔޫތުމިނިސްޓަރު ވަޒީފާއިން ވަކިކޮށް އެމީހުން ޤާނޫނު އަސާސީ އާއި ހުވަޔާ ޚިލާފުވެފަވާތީ އެ މައްސަލަ ޝަރީއަތުން ބަލާ ފިޔަވަޅު އެޅުމަށްވެސް ކޯޓަށް ހުށަހަޅަންޖެހޭ. ޢެމީހުން އިތުބާރު ނެތްކަމުގެ ވޯޓް ނުނަގާތީ ރައްޔަތުންގެ މަޖްލިސް މެމްބަރުން ވެސް ވަޒީފާއިން ވަކިކޮށް ޝަރީއަތްކޮށް އަދަބުދިނުމަށްވެސް ހުށަހަޅަންޖެހޭ. ކޯޓަށް މައްސަލަހުށަހެޅި ބޭފުޅަކަށް ސާބަސް އަދި ޝުކުރިއްޔާ. ﷲ ވާގިދެއްވާނެ. އިންޝާﷲ.


vnews - Saudi anhenuge lava social media fathaha koffi\nސައުދީ އަންހެނުންގެ ލަވަ ސޯޝަލް މީޑިއާ ފަތަހަކޮށްފި\n6 ޖެނުއަރީ 2017\n"ހަވާޖީސް"ގެ މަންޒަރެއް -- ފޮޓޯ: ޔޫޓިއުބް\nއައު އަހަރު ފެށުމާއިއެކު ސޯޝަލް މީޑިއާގައި އެންމެ ބާރަށް ވައިރަލް ވެގެން ދިޔައީ ސައުދީ އަންހެނުންތަކެއް ނެރުނު ލަވައެކެވެ. "ހަވާޖީސް"ގެ ނަން ދީފައިވާ މިލަވައިގައި ދައްކުވައިދެނީ ސައުދީ އަރަބިއާގައި އަންހެނުންނަށް އަމާޒުކޮށް ހެދިފައިވާ ގަވައިދުތަކާއި މެދު ކަންބޮޑުވުން ފާޅުކުރާ މަންޒަރެވެ.\nމިލަވައަކީ ސައުދީ އަންހެނުން ބާރުވެރިކުރުވުމަށް ހިތްވަރު ލިބޭ ލަވައެއް ކަމަށް ބައެއް މީހުން ދެކޭ އިރު، ބައެއް މީހުން ގަބޫލުކުރާ ގޮތުގައި މިލަވައަކީ އަންހެނުން ބާރުވެރިކުރުވުމަށް ވުރެ ފިރިހެނުން ދަށްކޮށްލުމަށް ހަދާފައިވާ ލަވައެކެވެ.\nލަވައިގެ ފުރަތަމަ ބައިގައި ފެނިގެންދަނީ ނިޤާބް އެޅި އަންހެނުންތަކެއް ކާރެއްގެ ފަހަތަށް އަރާތަނެވެ. އެކާރު ދުއްވަން އިންނަނީ ކުޑަ ފިރިހެން ކުއްޖެކެވެ. މިއީ ސައުދީ އަރަބިއާގައި އަންހެނުންނަށް ކާރު ދުއްވުން މަނާކޮށްފައިވާތީ ހަޖޫ ޖެހުމަށް ކޮށްފައިވާ ކަމެއް ކަމަށް ބައެއް މީހުން ދެކެ އެވެ. ލަވަ ފެށިގެން އަންނަނީ އަންހެންވެރިންގެ އަތްޖެހުމާއެކު "ފިރިހެނުން ނެތިގެން ދާނެ ނަމައޭ" ކިޔަމުންނެވެ. ބުނެވޭ ގޮތުގައި މިއީ ސައުދީ އަރަބިއާގެ ވެރިރަށް ރިޔާޟުގެ އުތުރުގައި އޮންނަ އަލްޤާޞިމް ސަރަހައްދުގައި އާއްމުކޮށް ބޭނުންކުރެވޭ އެހެނަސް މިހާރު ވަރަށް މަދުން ބޭނުންކުރާ ބުނުމެކެވެ. ލަވައިގެ ބޮޑުބައި ކިޔާފައިވަނީ ވެސް އަލްޤާޞިމް ސަރަހައްދުގައި ވާހަކަދައްކައި އުޅޭ އަރަބި ބަހުރުވައިންނެވެ.\nމިވީޑިއޯގައި ފެންނަ އަންހެނުން، ނަށައި ސްކޭޓުކޮށް ބާސްކެޓުބޯޅަ ކުޅެ ހަދަމުންދާއިރު ލަވައިގެ ޅެން ވެސް ދަނީ މަޑުމަޑުން ބަދަލުވަމުންނެވެ. އެގޮތުން "އެމީހުން އަހަރުމެންނަށް ނަފުސާނީ ބަލިތައް ޖައްސައިފިއޭ" އާއި "އެއިން އެކަކުވެސް ބުއްދި ސަލާމަތުން ނުހުންނާނެ ނަމައޭ" ލަވައިގައި ކިޔަ އެވެ. ލަވައިގެ އެއް މަންޒަރެއްގައި އެމެރިކާގެ ރައީސްގެ ރަސްމީ ގެކޮޅު އަދި އޮފީސް ކަމަށްވާ ވައިޓް ހައުސްގެ ޕްރެސް ރޫމްއާ އެއްގޮތް ކޮޓަރިއެއްގައި ޕޯޑިއަމެއްގެ ބިއްދޮށުގައި އެމެރިކާގެ ރައީސްކަމަށް ހޮވިވަޑައިގެންފައިވާ ޑޮނަލްޑް ޓްރަމްޕްގެ ކާޑުބޯޑު ފޮޓޯގަނޑެއް ފެނެ އެވެ. އެޕޯޑިއަމުގައި ޖަހާފައިވާ ލޯގޯގައި ޖަހާފައިވަނީ އެއީ "ފިރިހެނުންގެ ގެ" ކަމަށެވެ. ބައެއް ފަރާތްތަކުން ދެކޭ ގޮތުގައި މިއީ ޑޮނަލްޑް ޓްރަމްޕް ކެމްޕޭނު ދުވަސްވަރު އަންހެނުންނާ ގުޅޭގޮތުން ދައްކަވާފައިވާ ބޭއަދަބީ ބަސްތަކަށް ކޮށްފައިވާ އިޝާރާތެކެވެ.\nއެހެން މަންޒަރެއްގައި ފެންނިގެންދަނީ އަންހެނުންތައް ބަމްޕަރު ކާރު ދުއްވާ ތަނާއި ބޮވްލިން ކުޅޭ ތަނެވެ. ބޮވްލިން ކުޅުމަށް އެމީހުން ބޭނުންކުރަމުންދަނީ ފިރިހެނުންގެ ފޮޓޯތަކެއް ޖަހާފައިވާ ޕިން ތަކެކެވެ.\nލަވައިގެ ދެވަނަ ބައިގައި ލަވައިގެ ރިދަމް ބަދަލުވެ ޅެމުގައި ބޭނުންކޮށްފައިވާ އަރަބި ބަހުރުވަ ވެސް ބަދަލުވެ އެވެ. އެގޮތުން ލަވައިގެ ދެވަނަ ބައިގައި އަލްޤާޞިމް ސަރަހައްދުގެ ބަހުރުވައިގެ ބަދަލުގައި ބޭނުންކޮށްފައިވަނީ ސައުދީ ބަދަވީންގެ ބަހުރުވަ އެވެ. ލަވައިގެ ދެވަނަ ބައިގައި ތަކުރާރުވާ ބައިތަކީ ބަދަވީންގެ މުސްކުޅި ލަވައެއް ކަމަށްވާ "ޙައްޟީ ޢަޖާޖަ ވަލް ޙަބާޔިބް ޤަރާޠީސް"ގެ ބައިތުތަކެކެވެ.\nސޯޝަލް މީޑިއާގައި މިލަވައަށް ސައުދީގެ ބައެއް މީހުންގެ ތައުރީފު ބަންޑުންވެގެން ދިޔަނަމަވެސް، ސައުދީގެ ގިނަ ބައެއްގެ ފާޑުކިޔުން ވެސް ވަނީ މިލަވައަށް އަމާޒުވެފަ އެވެ. މިލަވައަށް އަމާޒުވި ފާޑުކިޔުންތަކުގެ ތެރޭގައި ލަވައިގައި ދައްކުވައިދޭ ކަންކަމަކީ އަންހެނުންގެ ހުރުމަތް ކުޑަވާފަދަ ކަންކަން ކަމަށާއި އެއީ ސައުދީގެ ސަގާފަތްތަކާއި ގާނޫނުތަކަށް ޖަހާފައިވާ ހަޖޫއެއް ކަމަށް ބައެއް މީހުން ބުނެ އެވެ. ހަމައެއާއެކު، ބައެއް މީހުން ބުނާ ގޮތުގައި މިލަވައިގައި އަންހެނުން ބާރުވެރިކުރުވުމަށް ވުރެ ބޮޑަށް ދައްކުވައިދެނީ ފިރިހެނުން ދަށްކޮށްލައި، ފިރިހެނުންނާމެދު ބަދު ދުއާތަކެއް ކުރާ ތަނެވެ. އެފަދަ ގޮތަކަށް ދެކޭ މީހުން ފާހަގަކުރާ ގޮތުގައި، ސައުދީގައި ޖިންސުގެ ހަމަހަމަކަން ގާއިމުކުރަން ބޭނުންނަމަ، މިގޮތަށް ވަކި ޖިންސަކަށް ފާޑުކިޔައި ބަދު ދުއާކޮށް ހެދުމަކީ ރަނގަޅުކަމެއް ނޫނެވެ. އެކަމުގެ ސަބަބުން ހަމަހަމަކަން ގާއިމުވުމަށް ވުރެ ބައިބައިވުން އުފެދުމުގެ ފުރުސަތު ބޮޑުކަމަށް ވެސް ބައެއް މީހުން ދެކެ އެވެ.\nމިލަވައަށް ތައުރީފުކުރާ މީހުން ފާހަގަކުރާ ގޮތުގައި މިލަވައިގައި ދައްކުވައިދެނީ ސައުދީ މުޖުތަމައުގައި ހުރި ތަފާތުކުރުންތަކުގެ ސަބަބުން އަންހެނުންގެ ހިތުގައި އުފެދިފައި ހުރި އުދާސްތަކާއި ސައުދީ އަންހެނުން، ފިރިހެނުންނެކޭ އެއްފަދައިން ކުޅިވަރުތައް ކުޅެ، ކާރު ދުއްވުމާއި އެފަދަ އެހެން ކަންކަން ކުރުމަށް ބޭނުންވެފައިވާ މިންވަރެވެ. ހަމައެއާއެކު، އެމީހުން ފާހަގަކުރާ ގޮތުގައި މިލަވައިން ދައްކުވައިދެނީ ސައުދީ އަންހެނުން ބާރުވެރިވެފައިވާ މިންވަރާއި ހަމަހަމަކަން ކަށަވަރުކުރުމުގައި ސައުދީ އަރަބިއާ ކުރިހޯދާފައިވާ މިންވަރު ވެސްމެ އެވެ.\nމިލަވައާ ގުޅޭގޮތުން ކޮންމެ ގޮތަކަށް ދެކުނު ނަމަވެސް، ދެބަސްނުވެވޭނެ ކަމަކީ މިލަވައިން ސައުދީ އަންހެނުންގެ ހުނަރުވެރިކަން ފެނިގެން ދިޔަ ކަމެވެ. އަދި މީޑިއާގައި އާއްމުކޮށް ސައުދީ އަންހެނުން ދައްކުވާ ގޮތަކީ މުޅިން އެންމެ ރަނގަޅު ގޮތް ނޫން ކަން ވެސް މިލަވައިން ފެނިގެން ހިނގައްޖެވެ. މިލަވައާ ގުޅޭގޮތުން ތިބޭފުޅުން ގޮތެއް ނިންމެވުމަށް، ލަވައިގެ އިނގިރޭސި ތަރުޖަމާއެއްގެ ދިވެހި ތަރުޖަމާއެއް ތިރީގައި ހިމަނާލަމެވެ.\n"ފިރިހެނުން ފޮހެވިގެން ދާނެ ނަމައޭ\nއެމީހުން އަހަރުމެންނަށް ނަފުސާނީ ބަލިތައް ޖައްސައިފިއޭ\nއެއިން އެކަކުވެސް ބުއްދި ސަލާމަތުން ނުހުންނާނެ ނަމައޭ\nއެއެންމެން ވެސް ހީވަނީ އަންހެން ޖިންނިއެއް އަވަލާފައިވާހެންނޭ\nއަހަރެންގެ ނަސީބަކީ ތޫފާނެއް ފަދަ އެއްޗެކޭ، އަދި އަހަރެން ލޯބިވާ މީހުންނަކީ ފަތްތަކެއް ފަދަ ބައެކޭ\nކާކުހޭ އަހަރެންގެ ފަތްތައް ހިފަހައްޓަދޭނީ ތޫފާނު އައުމުން؟"


21 ވަނަ ގަރުނަށް އެޅުނު އިރު ރާއްޖެ ތަރައްގީވެފައިނެތީ އޭރުގެ ސަރުކާރުގެ ނާގާބިލްކަމުން: ޑރ. މުސްތޮފާ ލުތުފީ – Maldivian Democratic Party\n21 ވަނަ ގަރުނަށް އެޅުނު އިރު ރާއްޖެ ތަރައްގީވެފައިނެތީ އޭރުގެ ސަރުކާރުގެ ނާގާބިލްކަމުން: ޑރ. މުސްތޮފާ ލުތުފީ\n21 ވަނަ ގަރުނަށް އެޅުނު އިރު ރާއްޖެ ތަރައްގީވާންޖެހޭ ވަރަށް ތަރައްގީވެފައި ނެތީ އޭރުގެ ސަރުކާރުގެ ނާގާބިލްކަމުން ކަމަށް ރައީސް މުހައްމަދު ނަޝީދުގެ ރަނިންމޭޓް ޑރ. މުސްތޮފާ ލުތުފީ ވިދާޅުވެއްޖެއެވެ. އެމަނިކުފާނު މިހެން ވިދާޅުވެފައިވަނީ ‘ނެތޭ ވެވޭކަށް ބާޣީއަަކަށް’ ޝިއާރުގެ ދަށުން ބާއްވަމުން އަންނަ ސިލްސިލާ ޖަލްސާތަކުގެ ތެރެއިން ގދ. ތިނަދޫ ގައި ރޭ(14 އޯގަސްޓް 2013) ބޭއްވި ޖަލްސާގައި ވާހަކަފުޅު ދައްކަވަމުންނެވެ.\n30 އަހަރުގެ ވެރިކަމަށް އިޝާރާތްކުރައްވާ ޑރ. މުސްތޮފާ ލުތުފީ ވިދާޅުވެފައިވަނީ ދިވެހިރާއްޖެއަކީ ކުޑަކޮށް ތަރައްގީވެފައިވާ ގައުމަކަށް ވީތީ ޔޫއެންޑީޕީ ފަދަ ބޭރުގެ ޖަމިއްޔާތަކުން ރާއްޖެއަށް ވަރަށް ގިނަ އެހީ ލިބިފައިވާ ކަމަށެވެ. އެހެންނަމަވެސް ލިބުނު ފައިސާ އާއި އެހީއާއި ބަލާއިރު އެކަށީގެންވާ ތަރައްގީ ލިބިފައި ނުވާކަމަށް ޑރ. މުސްތޮފާ ލުތުފީ ވިދާޅުވިއެވެ. މިގޮތުން ރާއްޖޭގެ ބޯފެން ލިބޭނެ ނިޒާމެއް ނެތުމާއި، ނަރުދަމާގެ ނިޒާމު އޮތް ހާލަތާއި، މަގުތައް އޮތް ހާލަތާއި، ސިއްހީ ނިޒާމާއި ތައުލީމީ ނިޒާމް އޮތް ދަށް ފެންވަރު އެމަނިކުފާނު ފާހަގަ ކުރެއްވިއެވެ.\nފަހުން އައި ބަޣާވާތުގެ ވެރިކަމުގެ2އަހަރު ވީގޮތް މިހާރުވެސް ފެންނަމުންދާ ކަމަށް ޑރ. މުސްތޮފާ ލުތުފީ ވިދާޅުވިއެވެ. އަދި ކޯލިޝަންއެއްގެ ނަމުގައި ކުރަމުންދާ ވެރިކަމުގައި މަޝްރޫއުތައް ހުއްޓިފައިވާކަން ފާހަގަކުރެއްވިއެވެ. ރައީސް ނަޝީދުގެ ވެރިކަމަށް އަލިއަޅުވައިލައްވަމުން ޑރ. މުސްތޮފާ ލުތުފީ ވިދާޅުވެފައިވަނީ އެހެން ހުރިހާ ވެރިކަމާއި އަޅާކިޔާއިރު ހާސް ގުނަ ތަފާތުކަމަށާއި، ތަސައްވަރެއް އޮވެގެން ކުރަމުން އައި ވެރިކަމެއްކަމަށެވެ. އެވެރިކަމުގައި ފެނިގެންދިޔަައީ މުރާލިކަމާއި ހީވާގިކަންކަށާއި ރައްޔިތުންނަށް ރަނގަޅު އިޖުތިމާއީ ނިޒާމެއް ގާއިމު ކޮށްދިންކަމަށް އެމަނިކުފާނު ވިދާޅުވިއެވެ.\nތިނަދޫގެ ތާރީހަށް އަލިއަޅުވައިލައްވަމުން ޑރ. މުސްތޮފާ ލުތުފީ ވިދާޅުވެފައިވަނީ ތިނަދޫ މީހުންނަކީ އެންމެ ކުރިއްސުރެވެސް ސިޔާސީ ވިސްނުން ހުރި، ތަރައްގީއަށް ލޯބިކުރާ އަދި އޭރަކު އޮންނަ ސަރުކާރެއްގެ ފިއްތުންތަކަށް ބޯނުލަނބާނެބައެއް ކަމަށެވެ. ރަށަށް އައި ތަރައްގީގައި އެންމެ ފުރިހަމައަށް ބައިވެރިވި މީހުންނަކީ އެއީކަމަށް އެމަނިކުފާނު ވިދާޅުވިއެވެ.\nޖަލްސާގެ ޝިއާރާއި ބެހޭގޮތުން ވާހަކަދައްކަވަމުން ޑރ. މުސްތޮފާ ލުތުފީ ވިދާޅުވެފައިވަނީ އެ ޝިއާރު ބޭނުންކޮށްގެން ޖަލްސާ ބާއްވަވަނީ އެކުރި ބަޣާވާތް ހަނދާންކުރަން ޖެހޭތީ ކަމުގައެވެ. އަދި ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ސަރުކާރެއް ގާއިމްކުރަން ޖެހެނީ އެދުވަހު ބަޣާވާތްކުރި މީހުންނަށް ނޫނެކޭ ބުނުމަށްކަމަށް އެމަނިކުފާނު ވިދާޅުވިއެވެ. އެމަނިކުފާނުގެ ވާހަކަފުޅުގައި ދަންވަރު ގަޑީގައި އެރަށަށް ވަޑައިގެންނެވުނު ކަމުގައިވީ ނަމަވެސް ކިޔައިފައިވަނީ ވަރަށް ފުރިހަމަ މަރުހަބާއެއްކަމަށް ވިދާޅުވިއެވެ. އަދި އެކަމަށްޓަކައި ތިނަދޫ ރައްޔިތުންނަށް ޝުކުރު އަދާކުރެއްވިއެވެ.


4 Fandiyaaraku petty cash nangavaigen farihkulhuva mahsala eh ACC ah\n4 ފަނޑިޔާރަކު ޕެޓީ ކޭޝް ނަގައިގެން ފަރީއްކުޅުވާ މައްސަލައެއް އޭސީސީއަށް\nސުޕްރީމް ކޯޓުގެ ތިން ފަނޑިޔާރުން: އޭސީސީއަށް ވަނީ މައްސަލައެއް ހުށަހަޅާފަ - ފޮޓޯ: މުހައްމަދު އަފްރާހް | އަވަސް\nސުޕްރީމް ކޯޓުގެ ހަތަރު ފަނޑިޔާރަކު، އެ ކޯޓުގެ ޕެޓީ ކޭޝް ނަންގަވައިގެން މެންދުރުގެ ފަރިއްކޮޅު ހަމަޖައްސަވާ މައްސަލައެއް އެންޓި ކޮރަޕްޝަން ކޮމިޝަން (އޭސީސީ)އަށް ހުށަހަޅައިފި އެވެ.\nސުޕްރީމް ކޯޓުގެ އިދާރީ ކަންކަމަށް ހަމަޖައްސާފައިވާ ޕެޓީ ކޭޝް ނަންގަވައިގެން ފަރިކުޅުވާ ކަމުގެ ތުހުމަތު ކޮށްފައިވަނީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ފަނޑިޔާރު އަބްދުﷲ އަރީފާއި ފަނޑިޔާރު އާދަމް މުހައްމަދު އަދި ފަނޑިޔާރު އަބްދުﷲ މުހައްމަދު ޣަނީގެ މައްޗަށެވެ.\nއަމިއްލަ ފަރާތަކުން އޭސީސީއަށް ހުށަހަޅާފައިވާ މައްސަލާގައި ބުނެފައިވަނީ ހަތަރު ފަނޑިޔާރުން ވެސް މެންދުރުގެ ފަރިއްކޮޅު ހަމަޖައްސަވަނީ ވޭނަކާއެކު މުވައްޒަފަކު ހުޅުމާލެއަށް ފޮނުވައިގެން ބޮންބޭ ދަރުބާރު ކިޔާ ރެސްޓޯރެންޓަކުން ކަމަށެވެ. އަދި އެ ބޭފުޅުން ފަރިއްކުޅުވަނީ ކޯޓު ތެރޭގައި ކަމަށް ވެސް ބުނެފައިވެ އެވެ.\nޕެޓީ ކޭޝްއަކީ ފަރިއްކުޅުވުމަށް ބޭނުން ކުރާ ފައިސާއެއް ނޫން ކަމަށާއި އެއީ ހުއްދަ ކަމަކަށް ނުވާތީ ސުޕްރީމް ކޯޓަށް އަލަށް އައްޔަން ކުރެއްވި ތިން ފަނޑިޔާރުން އެ ފަރިއްކުޅުގައި ބައިވެރިވެވަޑައިނުގަންނަވާ ކަމަށް ވެސް މައްސަލާގައި ކޯޓުގެ މުވައްޒަފަކާ ހަވާލާދީ ބުނެފައިވެ އެވެ.\nއަދި ކޮންމެ ދުވަހަކު ކޯޓު މުވައްޒަފަކު ކޯޓުގެ ވޭނެއްގައި ހުޅުމާލެއަށް ފޮނުވުމަކީ ވެސް ކޯޓުގެ ވަސީލަތްތަކުގެ ބޭނުން ނަހަމަ ގޮތުގައި ބޭނުން ހިފުންކަން މައްސަލާގައި ފާހަގަކޮށްފައިވެ އެވެ. އެހެންވެ، އެ މައްސަލަ ބަލައިދޭން އޭސީސީގައި ވަނީ އެދިފަ އެވެ.\nއޭސީސީއަށް ހަތަރު ފަނޑިޔާރުންގެ މައްސަލައެއް ހުށަހަޅާފައިވާއިރު އެ ފަނޑިޔާރުންނާ ގުޅޭ ސުލޫކީ މައްސަލަތަކެއް ޖުޑީޝަލް ސާވިސް ކޮމިޝަން (ޖޭއެސްސީ)އިން ދަނީ ބަލަމުންނެވެ.\nސުޕްރީމް ކޯޓް އޭސީސީ ޖޭއެސްސީ + ޝަރުއީ ދާއިރާ ޑރ. އަހުމަދު އަބްދުﷲ ދީދީ ޝަރުއީ ދާއިރާ ރިފޯމް ކުރުން\nފަނޑިޔާރު ޣަނީގެ މައްސަލައެއް އޭސީސީއަށް


ރަޝިޔާއާ އިންޑިއާގެ ދިފާޢީ ވަޒީރުން މޮސްކޯގައި ބައްދަލުކުރައްވައިފި ރަޝިޔާއާ އިންޑިއާގެ ދިފާޢީ ވަޒީރުން މޮސްކޯގައި ބައްދަލުކުރައްވައިފި\nރަޝިޔާއާ އިންޑިއާގެ ދިފާޢީ ވަޒީރުން މޮސްކޯގައި ބައްދަލުކުރައްވައިފި\nރަޝިޔާގެ ދިފާޢީވަޒީރު ސަރްގޭ ޝޮއިގޫއާ އިންޑިއާގެ ދިފާޢީވަޒީރު ރަޖްނާތް ސިންހް ރަޝިޔާގެ ވެރިރަށް މޮސްކޯގައި މަޝްވަރާތަކެއް ކުރިއަށްގެންގޮސްފިއެވެ. މި މަޝްވަރާތަކަކީ ދެ ޤައުމުގެ ދެމެދުކުރިއަށް ގެންދާ 19ވަނަ އަސްކަރީ ވާހަކަތަކުގެ ދަށުން ކުރިއަށް ގެންގޮސްފައިވާ މަޝްވަރާތަކެކެވެ.\nމިކަމާ ގުޅޭގޮތުން ކުރެއްވި ޓުވީޓެއްގައި އިންޑިއާގެ ދިފާޢީ ވަޒީރު ރަޖްނާތް ސިންހް ވިދާޅުވީ އިންޑިއާގެ އުފެއްދުންތަކަށް އިސްކަން ދިނުމަށް އެ ޤައުމުން ކުރިއަށްގެންދާ މޭކް އިން އިންޑިއާ މަޝްރޫޢަށް ރަޝިޔާގެ ފަރާތުން އެއްބާރުލުން ލިބިގެންދާނެކަމަށެވެ. އަދި 2020ވަނަ އަހަރު އިންޑިއާގައި ބާއްވާ ދިފާޢީ އެކްސްޕޯއަށްވެސް ރަޝިޔާއިން އެއްބާރުލުންދޭނެކަމުގެ އިޝާރާތެއް އެ ޤައުމުގެ ދިފާޢީވަޒީރު ކުރައްވާފައިވާކަމަށް އިންޑިއާގެ ދިފާޢީވަޒީރުވަނީ ވިދާޅުވެފައެވެ. މީގެ އިތުރުން އިންޑިއާއިން ކުރިއަށްގެންދާ އަސްކަރީ ޙަރަކާތްތަކަށްވެސް ރަޝިޔާއިން އެއްބާރުލުންދޭނެކަމަށް ރަޖްނާތް ވިދާޅުވިއެވެ.\nޒަމާނުއްސުރެ ގާތް ގުޅުމެއް ބާއްވަމުން އަންނަ ރަޝިޔާއާއި އިންޑިއާއަކީ އެކި އެކި ދާއިރާތަކުގައި ހަރުދަނާ ގުޅުންތަކެއް ދަމަހައްޓަމުން އަންނަ ދެ ޤައުމެވެ. މީގެ ތެރޭގައި ހަކަތައާ ދިފާޢީ ސިނާޢަތުގެ އިތުރުން އެހެން ސިނާޢަތްތައްވެސް ހިމެނެއެވެ.


Eydhafusheege 100 housing unit ge masakai 2018 vana aharu kuriya...\nއޭދަފުށީގެ 100 ހައުސިންގ ޔުނިޓްގެ މަސައްކަތް 2018 ވަނަ އަހަރު ކުރިއަށްދާނެ: މުޢިއްޒު\n2 އަހަރު,3ހަފްތާ,3ދުވަސް,9ގަޑި, 48 މިނެޓް, 27 ސިކުންތު ކުރިން 5150ލަޔާލް މަނިކް\nއަންނަ އަހަރުގެ ބަޖެޓްގައި ހިމެނޭ އޭދަފުށީ ހައުސިންގ ޔުނިޓްތަކުގެ މަސައްކަތް ވަރަށް އަވަހަށް އެރަށު ހިއްކި ސަރަޙައްދުގައި ފެށިގެންދާނެކަމަށް ހައުސިންގ މިނިސްޓަރ ޑރ. މުޙައްމަދު މުޢިއްޒު ވިދާޅުވެއްޖެއެވެ.ެ ހައުސިންގ މިނިސްޓަރ ޑރ. މުޙައްމަދު މުޢިއްޒު މިހެން ވިދާޅުވީ އޭދަފުށީގެ ބިން ހިއްކުމާއި، ގޮނޑުދޮށް ހިމާޔަތް ކުރުމުގެ މަޝްރޫޢުގެ ނިމުން ފާހަގަކުރުމުގެ ރަސްމިއްޔާތުގައި ވާހަކަ ދައްކަވަމުނެވެ.\n2018 ވަނަ އަހަރުގެ ބަޖެޓްގައި ބ. އޭދަފުށީގައި 100 ހައުސިންގ ޔުނިޓް އެޅުމަށް ވަނީ ހިމަނާފައެވެ. އޭދަފުށީގެ ބިން ހިއްކުމާއި، ގޮނޑުދޮށް ހިމާޔަތް ކުރުމުގެ މަޝްރޫޢުގެ ނިމުން ފާހަގަކުރުމަށް ބޭއްވި ރަސްމިއްޔާތުގައި ވާހަކަ ދައްކަވަމުން ހައުސިން މިނިސްޓަރ ޑރ. މުޙައްމަދު މުޢިއްޒު ވިދާޅުވީ، ރަށްރަށުގެ ބިން ހިއްކުމަށް ސަރުކާރުން ކުރާ ޚަރަދަކީ ދުރު މުސްތަގުބަލަށް ވިސްނުމަށްފަހު ކުރަމުންދާ ކަންތައްތަކެއް ކަމަށެވެ.\nއެގޮތުން ރައްޔިތުންނަށް އެންމެ ބޮޑަށް ކުރިމަތި ވެފައިވާ އެއް މައްސަލަޔަކީ ބޯހިޔަވާހިކަމުގައި މައްސަލަކަމަށާއި އެކަމަށް ހައްލު ހޯދުމަށް ރައީސް ޔާމީން ކެނޑިނޭޅި މަސައްކަތް ކުރަމުންދާކަމަށް. އަދި އަންނަ އަހަރު ބަޖެޓްގައި ހިމަނާފައިވާ ފްލެޓްތަކުގެ މަސައްކަތްވެސް އަވަސް މުސްތަޤުބަލެއްގައި ފެށިގެންދާ މަންޒަރު ފެނިގެންދާނެކަމަށް މިނިސްޓަރ ވިދާޅުވިއެވެ.\nއަންނަ އަހަރުގެ ބަޖެޓްގައި ރާއްޖޭގެ9ރަށެއްގައި 800 ހައުސިން ޔުނިޓް އެޅުމަށް ވަނީ 118 މިލިއަން ރުފިޔާ ބަޖެޓްކޮށްފައެވެ. ރަށްރަށުގެ ބިން ހިއްކުމުގެ މަޝްރޫއަކީ ރައްޔިތުންނަށް ގެދޮރު ބިނާ ކުރަން ލިބޭނެ ފުރުސަތެއްގެ ގޮތުގައި މިނިސްޓަރ ވަނީ ސިފަކުރައްވާފައެވެ.\nއިތުރަށް ވާހަކަ ދައްކަވަމުން މިނިސްޓަރ މުޢިއްޒު ވިދާޅުވީ، ހުޅުމާލޭގެ ބިން ހިއްކުމުގެ މަޝްރޫޢު ނުހިމަނާ މިދިޔަ ހަތަރު އަހަރު ދުވަހުގެ ތެރޭގައި ރާއްޖޭގެ އެކި ކަންކޮޅުތަކުގައި ބިން ހިއްކުމުގެ 11 މަޝްރޫއެއް ކާމިޔާބުކަމާއެކު ނިންމާލެވިފައިވާކަމަށެވެ. އެގޮތުން ސަރުކާރުން ކުރިއަށް ގެންދިޔަ ބިން ހިއްކުމުގެ މަޝްރޫޢުތަކަށް މިހާތަނަން 1.4 ބިލިއަން ރުފިޔާ ޚަރަދު ކުރެވިފައިވާކަންވެސް މިނިސްޓަރ ވަނީ ފާހަގަކުރައްވާފައެވެ.\nއޭދަފުށީގެ ބިންހިއްކުމާއި، ގޮނޑުދޮށް ހިމާޔަތްކުރުމުގެ މަޝްރޫޢުގެ ނިމުން ފާހަގަކުރުމުގެ ގޮތުން ރައީސުލްޖުމްހޫރިއްޔާ ވަނީ އެރަށުގެ ހަނދާނީ ބިނާގެ ފަރުދާ ކައްސަވާ ދެއްވާފައެވެ. ރައީސުލްޖުމްހޫރިއްޔާގެ އަރިހުން، މި މަޝްރޫޢުގެ ހަނދާނީ ބިނާގެ ފަރުދާ ކައްސަވާ ދެއްވުމަށް އެދިވަޑައިގެންނެވީ ހައުސިންގ މިނިސްޓަރ ޑރ. މުޙައްމަދު މުޢިއްޒުއެވެ.\nއޭދަފުށީ ހައުސިންގ މިނިސްޓަރ ޑރ. މުހައްމަދު މުއިއްޒު\n18 ގަޑި ކުރިން 154 0\n19 ގަޑި ކުރިން 181 0\n21 ގަޑި ކުރިން 180 0\n23 ގަޑި ކުރިން 348 0


Vissaaraige sababun ferry dhathuru las vedhaane: MTCC | Mihaaru\nކަނޑު ގަދަ ދުވަހެއްގައި އެމްޓީސީސީގެ ފެރީއެއް މާލެ ވަންނަނީ\nވިއްސާރައިގެ ސަބަބުން ފެރީ ދަތުރު ލަސްވެދާނެ: އެމްޓީސީސީ\n24 މެއި 2018 - 13:54 1 comment\nއެމްޓީސީސީން ބުނީ މޫސުން ވަރަށް ބޮޑަށް ގޯސްވެފައިވީ ނަމަވެސް މި ސަރަހައްދުގެ އެއްވެސް ދަތުރެއް އަދި ކެންސަލް ނުކުރާ ކަމަށެވެ. އެކަމަކު ބައެއް ދަތުރުތައް ލަސްވުން އެކަށީގެންވާ ކަމަށާއި މި ދަނޑިވަޅު ދިމާވާ ދަތިތަކަށް ކެތްތެރިވުމަށް އެ ކުންފުނިން ބުންޏެވެ.\nއެމްޓީސީސީން އަތޮޅުތަކުގައި އޮޕަރޭޓް ކުރާ ގިނަ ފެރީތައް މޫސުން ގޯސްވެފައިވާތީ މިއަދު ވަނީ ކެންސަލްކޮށްފަ އެވެ. އެގޮތުން ނުވަ އަތޮޅެއްގައި ދުއްވާ އެ ކުންފުނީގެ 20 ފެރީގެ ދަތުރު މިއަދު ކެންސަލް ކޮށްފައިވާ ކަމަށް އެމްޓީސީސީން ބުންޏެވެ.\nއަދި މާލެ އަތޮޅުގެ ބައެއް ރަށްރަށަށް މިއަދު އެ ކުންފުނިން ކުރާ ގިނަ ދަތުރުތައް ވެސް ވަނީ ކެންސަލްކޮށްފަ އެވެ.\nމޫސުމާ ބެހޭ އިދާރާއިން ބުނާގޮތުގައި ކުރިއަށް 24 ގަޑިއިރު ވެސް ރާއްޖޭގެ ބޮޑު ބަޔަކަށް މޫސުން ގޯސްވާނެ އެވެ. އަދި ގަދަ ވަޔާއެކު ކަނޑުތައް ގަދަވާނެތީ، މާލެ އަތޮޅުން ފެށިގެން ލ. އަތޮޅާ ހަމައަށް ވަނީ ޔެލޯ އެލާޓް ނެރެފަ އެވެ.\nއިތުރު ލިޔުންތައް މޫސުން ވިލިމާލެ ވާރޭ ފެރީގެ ޚިދުމަތް އެމްޓީސީސީ ހުޅުލެ ހުޅުމާލޭ ފެރީގެ ހިދުމަތް


އޯ ލެވެލް އިމްތިޙާނުގެ ގަދަ 10ގައި އަލިފުށީގެ3ދަރިވަރަކު | Alifushi Online\nރޭ އިޢުލާނު ކުރި އޯ ލެވެލް އިމްތިޙާނުގެ އެންމެ މޮޅު ދިހަ ނަތީޖާ ހޯދި ދަރިވަރުންގެ ތެރޭގައި އަލިފުށިގެ ތިން ދަރިވަރަކު ވަނަ ޙާޞިލް ކޮށްފިއެވެ.\nއެގޮތުން އަލިފުށީ ގުލްރައުނާގޭ މަރިޔަމް އަސީލާ ވަނީ އެންމެ މޮޅު ދިހަ ނތީޖާގެ ތެރެއިން2ވަނަ ޙާޞިލްކޮށްފައެވެ. އަސީލާ2ވަނަ ޙާޞިލްކޮށްފައިވަނީ އޯ ލެވެލްގެ5މާއްދާއިން “އޭ ޕްލަސް”2މާއްދާއިން “އޭ” އަދި އެއް މާއްދާއިން “ބީ” ޙާޞިލްކޮށްގެނެވެ. ސައިންސް ސްޓްރީމް ކިޔެވި އަސީލާ “އޭ ޕްލަސް” ހޯދި5މާއްދާއަކީ ހިސާބު، ބައޮލޮޖީ، ފިޒިކްސް، ކެމިސްޓްރީ އަދި ކޮމްޕިއޓަރ ސްޓަޑީޒްއެވެ. “އޭ” ހޯދި ދެމާއްދާ އަކީ އިސްލާމް އަދި އިނގިރޭސިއެވެ. އަދި އަސީލާއަށް “ބީ” ލިބިފައި ވަނީ ހަމަ އެކަނި ދިވެހިންނެވެ. އަސީލާއަކީ ގްރޭޑު 6ގެ ނިޔަލަށް އަލިފުށި ސްކޫލުގައި ތަޢުލީމް ޙާޞިލްކުރި ދަރިވަރެކެވެ. އަދި އެއަށްފަހު އޯ ލެވެލް ނިންމާފައި ވަނީ ހިރިޔާ ސްކޫލުންނެވެ. އަސީލާ މިހާރު ތަޢުލީމު ޙާޞިލް ކުރަމުން ދަނީ ސީ.އެޗް.އެސް.ސީގައެވެ.\nއަސީލާގެ އިތުރުން އެންމެ މޮޅު 10 ނަތީޖާގައި ހިމެނުނު އަނެއް ދަރިވަރަކީ އަލިފުށީ ނޫރާނީ ވިލާ މުޙައްމަދު ސޫލޫންއެވެ. ސޫލޫން ވަނީ4ވަނަ މަޤާމް ހޯދާފައެވެ. ގަދަ 10ގެ 4ވަނަ މަޤާމް ތޫލޫން ހޯދާފައި ވަނީ އޯލެވެލްގައި އޭނާ ބައިވެރިވި4މާއްދާއިން “އޭ ޕްލަސް” ،2މާއްދާއިން “އޭ” އަދި އެއް މާއްދާއިން “ބީ” ޙާޞިލްކޮށްގެނެވެ. އެގޮތުން ތޫލޫން ވަނީ ސައިންސް ސްޓްރީމްގެ3މާއްދާކަމަށްވާ ކެމިސްޓްރީއާއި، ފިޒިކްސް އަދި ބައޮލޮޖީގެ އިތުރުން ކޮމްޕިއުޓަރ ސްޓަޑީޒްއިން “އޭ ޕްލަސް” ޙާޞިލް ކޮށްފައެވެ. އަދި ހިސާބާއި އިނގިރޭސިން “އޭ” ޙާޞިލް ކޮށްފައިވާއިރު ދިވެހި އިސްލާމް، މި ދެ މާއްދާއިންވެސް ތޫލޫން ވަނީ “ބީ” ޙާޞިލްކޮށްފައެވެ. ސޫލޫން ޕްރައިމަރީ ތަޢުލީމް ޙާޞިލް ކޮށްފައި ވަނީ އަލިފުށި ސްކޫލާއި އިމާދުއްދީން ސްކޫލުންނެވެ. އަދި އޯ ލެވެލް ނިންމާފައިވަނީ ދަރުމަވަންތަ ސްކޫލުންނެވެ. ތޫލޫންވެސް މިހާރު ތަޢުލީމް ޙާޞިލް ކުރަމުން ދަނީ ސީ.އެޗް.އެސް.ސީގައެވެ.\n2 ވަނައާއި4ވަނައިގެ އިތުރުން އަލިފުށީ ވިނަވި ޢަބްދުﷲ ފަރިޝް ވަނީ ގަދަ 10ގެ 7ވަނަ ޙާޞިލްކޮށްފައެވެ. އެގޮތުން ފާރިޝް އޯ ލެވެލް ހެދި މާއްދާތަކުގެ ތެރެއިން އެއް މާއްދާއިން “އޭ ޕްލަސް” ،5މާއްދާއިން “އޭ” އަދި2މާއްދާއިން “ސީ” ޙާޞިލްކޮށްފައިވެއެވެ.\nފާރިޝް “އޭ ޕްލަސް” ޙާޞިލްކޮށްފައި ވަނީ ކެމިސްޓްރީންނެވެ. ދިވެހި، ބައޮލޮޖީ، ހިސާބު، ފިޒިކްސް، އަދި ކޮމްޕިއުޓަރ ސްޓަޑީޒްއިން “އޭ” ޙާޞިލްކޮށްފައި ވާއިރު އިސްލާމް އަދި އިނގިރޭސިން ފާރިޝް ވަނީ “ސީ” ޙާޞިލްކޮށްފައެވެ. ފާރިޝް ތަޢުލީމީ ދައުރު އެއްކޮށް ހޭދަ ކޮށްފައި ވަނީ އަލިފުށި ސްކޫލުގައެވެ. ފާރީޝް މަތީ ސާނަވީ ތަޢުލީމުވެސް ޙާޞިލް ކުރާނީ އަލިފުށި ސްކޫލުގައެވެ. އަލިފުށި ސްކޫލުގައި އޭ ލެވެލްގެ ކިޔެވުން ފެށޭނީ އަންނަ ޖޫންމަހުގައެވެ.\n29 މެއި 2013 | 08:39\nހުރިހައި ކުދިންނަށް ވަރަށް ވަރަށް މަރުހަބާ!! ހިތްވަރާއެކު މަސައްކަތް ކުރުމުން ނަތީޖާ ލިބޭނެކަން މިކަމުންވެސް އެނގެނީ.. ހުރިހައި ކުދިންނަށްވެސް ދެދުނިޔޭގެ ބާއްޖަވެރިކަން މިންވަރުކުރައްވާށި!! ތިކުދިންގެ ނަންތަކާއި އެޑްރެސްތައް އެކަނި މިއެނގެނުނީ.. މައިންބަފައިންނެއް ވެސް ނޭނގެ… ތިކުދިން ފެނުނަސް އެނގޭނެހެނެއް ހިއެއްނުވޭ… އަލިފުށީ ކައުންސިލުން މިފަދަ ކުދިންގެ ޝަރަފުގައި ހިތްވަރު ދިނުމުގެ ހަފްލާއެއް ބޭއްވުން އެދެން.. ތަޢުލީމަށް ހިތްވަރުދީގެން އެކަމަށް އިންވެސްޓް ކޮށްގެން ލިބޭ އިންކަމް މާބޮޑުވާނެ…\nނަތީޖާތަކާއެކު މިހާ ތަފްސީލުކޮށް ޚަބަރު ގެނެސްދެއްވީތީ ޝުކުރުވެރިވަން…\nއެންމެ ހިންގުންތެރި 10 ކައުންސިލްގެ ތެރޭގައި ރ. އުނގޫފާރު އަދި ވާދޫ ކައުންސިލް ހިމެނިއްޖެ\nރަސްގެތީމް، އަނގޮޅިތީމް އަދި ރަސްމާދޫގައި ކުނިކޮށިއަޅަން ބަޔަކާ ހަވާލުކޮށްފި\nއަލިފުށީގައި ޖޭޕީން ބޭއްވި ވޮލީ މެޗުން ދެމީހަކަށް ރިސޯޓް ދަތުރެއް\nވޯލްޑްކަޕް ސެމީފައިނަލް – ބްރެޒިލާއި ޖަރުމަނު ބައްދަލުކުރާ މެޗާއި ބެހޭ މަޢުލޫމާތު!\nއޭއެފްސީން ބާއްވާ ޗެލެންޖު ކަޕް ފަސްކޮށްފި


Azim, Alhugandu Lavvaa Hadi Kanthah Thakeh Kuravvan ulhuvvi: Mahloof - Vaguthu\nއެފްއޭއެމްގެ އިންތިހާބާ ގުޅިގެން ރައްޔިތުންގެ މަޖިލީހުގެ އެމްޑީޕީ ޕާލަމެންޓްރީ ގްރޫޕްގެ ލީޑަރު އަދި މެދުހެންވޭރު ދާއިރާގެ މެމްބަރު އަލީ އާޒިމް ވަރަށް ހަޑި ކަންތައްތައް ކުރައްވަން އުޅުއްވި ކަމަށް ކުޅިވަރާ ބެހޭ ވަޒީރު އަހުމަދު މަހްލޫފް މިއަދު ވިދާޅުވެއްޖެއެވެ.\nރައްޔިތުންގެ މަޖިލިހުގެ މިއަދުގެ ޖަލްސާގައި އެފްއޭއެމްގެ އިންތިހާބު ނުހުއްޓުވި ސަބަބާ ގުޅޭ ގޮތުން ހެންވޭރު ދެކުނު ދާއިރާގެ މެމްބަރު ހުސެއިން ޝަހީމް (އަނދުން ހުސެއިން) ކުރެއްވި ސުވާލުގެ ޖަވާބުގައި މަހްލޫފް ވިދާޅުވީ އެފްއޭއެމްގެ އިންތިހާބުގެ މައްސަލައިގައި އިޖުތިމާއީ ކޮމިޓީން ވަކި ގޮތެއް އަންގަން ދެން އިންތިހާބު ފަސްކޮށް ދިނުމަށް އެދުނު އިރު، ކޮމިޓީގެ ނިންމުން އެފްއޭއެމްއާ ހިއްސާ ކުރެއްވި ކަމަށެވެ.\nމަހްލޫފްގެ އެ ވާހަކަތަކާ ގުޅިގެން ރިޔާސަތުގައި އިންނެވި މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު ވަނީ އޭނާގެ ވާހަކަތައް ހުއްޓުވައިފައެވެ. ނަޝީދު ވިދާޅުވީ، އެ ގޮތަށް މެމްބަރުންގެ ސުވާލުތަކަށް ޖަވާބު ދެއްވުމުގެ ފުރުސަތު ވަޒީރަށް ނުދެއްވޭނެ ކަމަށެވެ.\nއަދި މެމްބަރުން ކުރައްވާ ސުވާލުތަކުގެ ޖަވާބު ދެއްވުމަށް ނަޝީދު ވަނީ މަހްލޫފަށް ނަސޭހަތްތެރިވެވަޑައިގެންފައެވެ.\nމަހްލޫފް، އާޒިމަށް އިޝާރާތް ކުރައްވައި ވިދާޅުވީ އާޒިމްގެ އެ މަސައްކަތް ސިފަ ކުރެއްވުނީ އެމްޑީޕީން އެންމެ ފަހުން ބޭއްވި ރިޔާސީ ޕްރައިމަރީގައި ނަޝީދަށް ވޯޓުލައްވަން ނިކުންނެވީމަ، އެ އިންތިހާބު ހުއްޓުވަން ފުލުހުން ނުކުތް ގޮތަށް ކަމަށެވެ.\nމީގެ ހަތަރު މަސް ކުރިން އެފްއޭއެމްގެ އިންތިހާބަކަށް ގޮވާލީމަ، ވާދަ ކުރާނެ މީހަކު ވެސް ނެތް ކަމަށް މަހްލޫފް ވިދާޅުވިއެވެ.\n"އޭގެ ހަތަރު މަސް ފަހުން ވަޒީރަކަށް ހުންނަ މީހާގެ ކައިރީގައި ބުނެގެން ފުލުހުން ފޮނުވައިގެން ގައުމީ ކުޅިވަރު އެސޯސިއޭޝަންގެ އިންތިހާބު ހުއްޓުމަކީ ހަޑި ކަމެއް. އެކަން ކުރެވޭނީ އޭގެ މެމްބަރުންނަށް،" މަހްލޫފް ވިދާޅުވިއެވެ.\nމަހްލޫފް ވިދާޅުވީ މިހާރު ބޭނުންވިޔަސް، ފުރަތަމަ ޑިވިޝަންތަކުގެ ކުލަބުތަކުން ސޮއިކޮށްފައި އިތުބާރު ނެތް ކަމުގެ ވޯޓު ނިމުނީމަ، އެކަން ނިމުނީ ކަމަށާއި އެ ވަރު އެނގިވަޑައިގަންނަވާ ބޭފުޅުން މަޖިލިހުގައި އެބަތިއްބެވި ކަމަށެވެ.\n"އަޅުގަނޑުމެންގެ ފަރާތުން ގާނޫނީ އިމުގެ ތެރެއިން ދޭން ޖެހޭ އެއްބާރުލުމެއް މިކަމަށް ދޭނަން،" މަހްލޫފް ވިދާޅުވިއެވެ.\nއެފްއޭއެމުން އިންތިހާބު ބޭއްވީ ގަވާއިދާ ހިލާފަށް ކަމަށާއި އިންތިހާބު ބާތިލްކަމަށް މަހުލޫފު ވިދާޅުވާން ޖެހޭ ކަމަށް އާޒިމް ވަނީ ދާދި ފަހުން ވިދާޅުވެފައެވެ. އެފްއޭއެމް އިން ދާދި ފަހުން ވަނީ ކޮންގްރެސް ބާއްވައި ރައީސަކަށް އަނެއްކާ ވެސް ބައްސާމް އަދީލް ޖަލީލް ހޮވައިފައެވެ.\nއެފްއޭއެމްގެ ހިންގާ ގަވާއިދާއި ކުޅިވަރު ގާނޫނާއި އަދި ފީފާގެ ހިންގާ ގަވާއިދާ އެއްގޮތަށް އަމަލުކުރުމަށް މިނިސްޓްރީ އަށް އެންގުމަށާއި އެ ކަންކަމަށް އަމަލުކުރުމަށް ފަހު މެނުވީ އެފްއޭއެމްގެ އިންތިހާބު ނުބޭއްވުމަށް އެންގުމަށް އަދި ވަގުތުން ވަގުތަށް މިކަންކަން ބަލައި އަޅަން ޖެހޭ ފިޔަވަޅުތައް އެޅުމަށް އާޒިމް ވަނީ ރައްޔިތުންގެ މަޖިލިހަށް ކުރިން ގާރާރެއް ވެސް ހުށަހަޅުއްވައިފައެވެ.\nއެފްއޭއެމުން އެކަން ފީފާގެ ސަމާލުކަމަށް ގެނުމާ އެކު، ދުނިޔޭގެ ފުޓްބޯޅަ ޖަމިއްޔާ އިން ވަނީ އެފްއޭއެމް އަށް ތިން ވަނަ ފަރާތެއްގެ ނުފޫޒު ވަންނަ ނަމަ، ދިވެހި ފުޓްބޯޅަ އަށް ސަސްޕެންޝަނެއް އަތުވެދާނެ ކަމުގެ އިންޒާރު ދީފައެވެ.\nއެފްއޭއެމް އިން ހުރިހާ ރަށަކަށް ބޯޅަ ހަދިޔާ ކުރަނީ\nރެޕް މިއުޒީޝަނުން ތަމްރީން ކުރުމަށް ރާއްޖެއާ ލަންކާ ގުޅިގެން މަސައްކަތް ކުރަނީ\nޖުލައި 21, 2020 11:33\nމަ ހީކުރީ އެހެންކަހަލަ ހަޑި ކަމެއްކަމައް\nޖުލައި 21, 2020 11:34\nބުއްޅަބޭ މަހޭހުއްޓުވާލިޔަސް އެއޮތީބުނެވިފަ ނުފޫޒުފޯރުވިވާހަކަ ދެން ލަލަލާ\nޖުލައި 21, 2020 11:50\nތިސޮރު ޤާނޫނުގެ ވާހަކަ ދައްކަން ލަދުނަންނަންޖެހޭނެ! ކަންކަން ކުރެވޭނީ ޖީބަށް ބަރުވާ ގޮތަށޭ ބުނެބަލަ! މާ ތާހިރުވާނެ!\nޖުލައި 21, 2020 11:51\nބަލަގަ އާޒިމަކީ މަޖިލީހުގައިހުރި ފަންޏެއް ނައިފަރު ދާއިރާގެ މެންބަރަށް މީނަ މަޖިލީހުގައި ހުރެ ކުރިއަނިޔާ ދެކުންތަ.\nޖުލައި 21, 2020 12:08\nޖުލައި 21, 2020 12:09\nމިމީހުންގެ މެދުގައި ވަރަށް ބޮޑު މައްސަލަގަނޑެއް އެބައުޅޭ\nޖުލައި 21, 2020 12:50\nސާބަސް ! މަހޭ..... ރާއްޖޭގައި އޮތީ މަޖިލިސް އެކަނި ކަމަށް ހަދަން އުޅޭ ތި ބައިގަނޑު މިހާރު ބޭރުކޮށް އާބާތުރަ ފިލުވަން ވެއްޖެ މިހާރު... އަހަރުމެން މަހޭ އާ އެކުގަ މި ތިބީ.\nޖުލައި 21, 2020 13:33\nތި2މީހުންނަކީވެސް ހަޑިކަންކަމާ ކަރަޕްޝަނާ ޖާހިލުކަމާ ނުލަފާކަމުން އަރުންވައިގަނެފައި ތިބި2މީހުން އެކެކަން ދޫކުރާނެ އަނެކަކުނެތް\nޖުލައި 21, 2020 15:56\nއަވަހަށް ޖެންޑާ މިނިސްޓުރީއަށް ހުށަހަޅުއްވާ.


Mi aharu nimumuge kurin Sarmat ballistic missile thayyaaru vaane: Putin\nސާމަޓް މިސައިލެއްގެ ޓެސްޓު ލޯންޗެއް ކުރަމުންދާ މަންޒަރު ޕޫޓިން ބައްލަވާލައްވަނީ (ފޮޓޯ/ ރޮއިޓާސް)\nމިއަހަރު ނިމުމުގެ ކުރިން ސާމަޓް ބެލިސްޓިކް މިސައިލު ތައްޔާރުވާނެ ކަމަށް ޕޫޓިން ވިދާޅުވެއްޖެ\nރާޑަރަށް ނާރާ ދިގު ރާސްތާގެ ބާރުގަދަ މި މިސައިލުގެ ސަބަބުން ހުޅަނގުގެ ރައްކާތެރިކަމަށް ގޮންޖެހުންތަކެއް ކުރިމަތިވާނެ ކަމަށް ވަނީ ބެލެވިފައި\nރަޝިޔާގެ އަސްކަރިއްޔާ އިތުރަށް ވަރުގަދަކޮށް ޒަމާނީ ކުރާނެ ކަމަށާއި މުޅިން އަލަށް ޓެސްޓުކޮށް ނިމިފައިވާ ސާމަޓް އިންޓަކޮންޓިނެންޓަލް ބެލިސްޓިކް މިސައިލު މި އަހަރު ނިމުމުގެ ކުރިން ބޭނުންކުރަން ފަށާނެ ކަމަށް ރަޝިޔާގެ ރައީސް ލަޑިމިއާ ޕޫޓިން ވިދާޅުވެއްޖެ އެވެ.\nޔޫކްރެއިނާ ދެކޮޅަށް ރަޝިޔާއިން ހަނގުރާމަ ކުރަމުންދާ ދަނޑިވަޅެއްގައި ޕޫޓިން މިހެން ވިދާޅުވެފައި ވަނީ އަސްކަރީ އެކެޑެމީއަކުން ދަރިވަރުން ފާސްކުރުމަށް އަންގާރަ ދުވަހު ބޭއްވި ބައްދަލުވުމެއްގަ އެވެ.\nޕޫޓިން ވިދާޅުވިގޮތުގައި 10 އަށް ވުރެ ގިނަ ނިއުކްލިއާ ވޯހެޑު ހަރުކުރާ މި މިސައިލުގެ ހުރިހާ އިންތިޒާމުތަކެއް ނިމި މި އަހަރު ނިމުމުގެ ކުރިން ތައްޔާރީ ހާލަތަކަަށް ގެންނަން ވަނީ ރާވައިފަ އެވެ.\nއަސްކަރިއްޔާ ކުރިއެރުވުމަށް ކުރަމުންދާ އެހެނިހެން ކަންކަމަށް އަލިއަޅުއްވާލަމުން، ސިފައިންނަށް އެސް-500 މަރުކާގެ ވައިގެ ދިފާއީ ނިޒާމުތަކާއި މިސައިލު ޑިފެންސް ނިޒާމުތައް މިހާރު ފޯރުކޮށްދެމުން އަންނަ ކަމަށް ޕޫޓިން ފާހަގަ ކުރެއްވި އެވެ. އަދި "މިއާ އެއްފަދަ އެެހެން ނިޒާމެއް ދުނިޔޭގައި ނެތް" ކަމަށް ވެސް ޕޫޓިން ވިދާޅުވި އެވެ.\nއިންޓަކޮންޓިނެންްޓަލް ބެލިސްޓިކް މިސައިލުތަކާއި ހައިޕަސޮނިކް މިސައިލުތަކާއި ދިގު ރާސްތާ މަތިންދާބޯޓުތައް ހުއްޓުވުމުގެ ގާބިލުކަން ލިބިފައިވާ އެސް-500 މަރުކާގެ މިސައިލުތައް ބޭނުންކޮށް ރަޝިޔާއިން ދަނީ އެގައުމުގެ ވައިގެ ދިފާއީ ބާރު ވަރުގަދަކުރުމަށް ގިނަ މަސައްކަތްތަކެއް ކުރަމުންނެވެ.\nމި އަހަރު ނިމުމުގެ ކުރިން ރަޝިޔާއިން ސާމަޓް މިސައިލު ނިންމައި ތައްޔާރީ ހާލަތަކަށް ގެންނާނެ ކަމަށް ހުޅަނގުގެ އޮފިޝަލުން ވެސް ކުރިން އޮތީ އަންދާޒާކޮށްފަ އެވެ. އަދި މި މިސައިލް ދަތުރުކުރާ ރާސްތާ އިންތިހާއަށް ދުރުވުމުގެ ސަބަބުން ރާޑަރުތަކުން ރެކުމުގެ ފުރުސަތު އޮވެ، މީގެ މިސައިލެއްގައި އުފުލޭ ގޮވާތަކެތީގެ މިންވަރު ބޮޑުވުމުގެ ސަބަބުން ހުޅަނގުގެ ސަލާމަތަށް ބޮޑު ގޮންޖެހުމެއް ކުރިމަތިވާނެ ކަމަށް ވެސް ވަނީ ބެލެވިފަ އެވެ.\nސާމަޓް މިސައިލަކީ "ހަގީގަތުގައި ވެސް ތަފާތު ހަތިޔާރެއް" ކަމަށާއި މީގެ ސަބަބުން ބޭރުން އަންނަ "ނުރައްކާތަކުން" ރަޝިޔާ ރައްކާތެރިކޮށްދޭނެ ކަމަށް ޕޫޓިން ވަނީ ކުރިން ވިދާޅުވެފަ އެވެ. އަދި މި މިސައިލުގެ ސަބަބުން ރަޝިޔާއަށް "ބިރުދައްކަން" އުޅޭ ފަރާތްތަކުން "ދެ ފަހަރު ވިސްނާނެ" ކަމަށް ވެސް ޕޫޓިން ވިދާޅުވެފައިވެ އެވެ.


ކުރާ މެސެޖުތައް އަމިއްލައަށް ފޮހެވޭ ފީޗާއެއް ވަޓްސްއެޕުން ޓެސްޓުކޮށްފި – Haftha\nSat, 11 July, 2020, 7:09 pm\nBRAZIL - 2019/09/11: In this photo illustration the WhatsApp and Facebook logo is seen displayed onasmartphone. (Photo Illustration by Rafael Henrique/SOPA Images/LightRocket via Getty Images)\nކުރާ މެސެޖުތައް އަމިއްލައަށް ފޮހެވޭ ފީޗާއެއް ވަޓްސްއެޕުން ޓެސްޓުކޮށްފި\nއޮކްޓޯބަރ 19, 2019\nވަޓްސްއެޕުން ކުރާ މެސެޖުތައް، ވަކި ވަގުތެއް ފަހުން އަމިއްލައަށް ފޮހެވޭ އާ ފީޗާއެއް އެ އެޕުން އުފައްދަން ފަށައިފިއެވެ.\n“ޑިސަޕިއަރިން މެސެޖެސް” މި ފީޗާ އެންމެ ފުރަތަމަ ހިމަނާފައިވަނީ އެންޑްރޮއިޑް އެޕްގެ ޕަބްލިކް ބީޓާ ވާޝަން އަކަށެވެ.\nމި ފީޗާ އެންމެ ފުރަތަމަ ހޯދީ، އިތުބާރު ކުރެވޭ މައުލޫމާތުތައް ހާމަކުރާ ޓުވިޓާ ޔޫސާ ޑަބްލިއޭބީޓާއިންފޯ އިން ބުނީ، އެ ފީޗާ މިހާރު އިންނަ ގޮތުން ކުރާ މެސެޖުތައް ފަސް ސިކުންތާއި ގަޑިއިރަކާ ދެމެދުގެ ވަގުތެއްގެ ތެރޭގައި އަމިއްލައަށް ފޮހެވޭ ގޮތަށް ސެޓް ކުރެވޭނެއެވެ.\nއަދި މި ފީޗާ ބޭނުން ކުރެވޭނީ ވަޓްސްއެޕްގެ ގުރޫޕް ޗެޓްތަކަށް އެކަނި ކަމަށް ބުނެފައިވެއެވެ.\nޑަބްލިއޭބީޓާއިންފޯއިން ބުނީ، އެ ފީޗާ އުފެއްދުމުގެ ކުރީކޮޅުގައި އުޅޭތީ، ރަސްމީކޮށް ފީޗާ ލޯންޗުކުރާއިރު ބަދަލުތަކެއް އައުމަކީ ވެސް އެކަށީގެންވާ ކަމެއް ކަމަށެވެ.\nމި ފީޗާ މިވަގުތު ބައެއް މީހުންނަށް ލިބުނު ނަމަވެސް، އެންމެންނަށް މި ފީޗާ ލިބޭނެ ގޮތް ހަދާނީ ކޮންއިރަކު ކަމެއް އަދި ނޭނގެއެވެ. ވަޓްސްއެޕުން ވެސް އަދި މި ފީޗާއާ ގުޅޭގޮތުން ވަކި އެއްޗެއް ހާމަކޮށްފައެއް ނުވެއެވެ.\nނަމަވެސް ވަކި ވަގުތެއް ފަހުން ކުރާ މެސެޖުތައް އަމިއްލައަށް އެއްކޮށް ފޮހެވޭ ފީޗާއެއްގެ ސަބަބުން ވަޓްސްއެޕުން ރައްޓެހިންނާއި އަދިވެސް އެހެނިހެން މީހުންނާއެކު މުހިންމު ނުވަތަ ސިއްރު މައުލޫމާތެއް ހިއްސާކުރަން ބޭނުންވާ މީހުންނަށް މުހިންމު ފީޗާއަކަށް ވެގެންދާނެއެވެ.\nމި ފީޗާއަކީ މެސެޖިން ކްލަޔަންޓް ޓެލެގުރާމްގައި ވެސް ހިމެނޭ މުހިންމު ފީޗާއެކެވެ. ޓެލެގުރާމްގައި ހިމެނޭ “ސީކްރެޓް ޗެޓް” ފީޗާގެ ސަބަބުން ދެ މީހެއްގެ ދެމެދު ދައްކާ ވާހަކަތައް ވަކި ވަގުތެއް ވުމުން އަމިއްލައަށް ފޮހެވޭނެއެވެ.


މުސާފިރު – ދިވެހި ނޫސް\nHome ⁄ ވާހަކަ ⁄ މުސާފިރު\n” މިހާރު ހުރިހާ އެއްޗިހި ހަމަ ކޮށްފިންތަ ؟ ” ޚިޔާލުތަކުގެ ތެރެއިން އަހަރެންނަށް ނިކުމެވުނީ އޮށޯވެގެން އޮތް އުނދޯލީގައި އަހަރެންގެ ކައިރީގައި މަންމަ އިށީންނަމުން ވާހަކަ ދެއްކި އަޑަށް ސިހިފައެވެ. އެހެން ނޫނީ އެއަޑުގައި ހުންނަ ތާޒާކަމާއި ދިރުން މިހާރަކު ނެތެވެ. އަ އަޑުވަނީ މުޅިން މަރުވެފައެވެ. ކުރަކިވެފައެވެ. މަންމަ މިހާރު ވާހަކަ ދައްކާއިރު އެއަޑުގެ ދިރުމާއި އުފާވެރިކަން އެއަޑު ދޫކޮށް މާދުރުގެ މަންޒިލަކަށް ދަތުރުކޮށްފައިވާ ކަހަލައެވެ. އަހަރެން މަންމަގެ މޫނަށް ބަލައިލީމެވެ. އުޖާލާކަށް މިއިން ދުވަހަކުވެސް އެ މޫނުން ފެނިފައި ނުވާކަހަލައެވެ. ޚުދު އަހަރެންވެސް ލިބިފައިވާ ހިތްދަތިކަމާއެކު މަންމަގެ ކޮނޑުގައި ބޯއަޅާއިލީމެވެ.\n” ދަރިފުޅާ ޔޫސުފް! މަންމަޔަށް މިދުނިޔޭގެ ހަގީގީ ދަޅަ އިޙްސާސްކުރެވުނީ ދަރިފުޅު ތިއީ މަންމަގެ ދަރިއަކަށްވުމުން ، އިންސާނާގެ ޙަޔާތަށް އެއިންސާނާ އުފެއްދެވި ވެރި ރައްބު މެދުވެރިކުރައްވާ ކަންތަކަށް ކެތްތެރިވާންޖެހޭނެ ކަމާއި އެއިރަކު އިރާދަކުރެއްވި މިންވަރަކަށް ޝުކުރުވެރިވާންޖެހޭނެކަން މާރަނގަޅަށްވެސް ދަސްކުރެވުނު ، އެހެންވެގެން ދަރިފުޅު ހިތުގައި ޖެހޭނެ އެއްވެސް ކަމެއް މިއަދާއި ހަމައަށް ކޮށްފައެއް ނޯންނާނެ އަދި އެހެން މީހެއްގެ ފަރާތުން އެފަދަކަމެއް ވެގެން މަންމަ ބޭނުމެއްވެސް ނޫން ދަރިފުޅު ދެރަގޮތެއްވާކަށް ”\nމިހާ ހިސާބަށް ބުނެވުނު ތަނާހެން މަންމައަށް ރޮވެންފެށިއެވެ. ” މަންމަ ތިހެން ރުއިމަ އަޅުގަނޑަށްވެސް އެބަ ރޮވޭ ، އަޅުގަނޑު ބޭނުމެއްނޫން މަންމަ އާއި ވަކިން އުޅޭކަށް ، ނުވެސް އުޅެވޭނެ ” ކުޑަކޮށް ފެންކަޅިވާގޮތް ވުމުން އަހަރެން މަންމަ އާއި މުޚާތަބުކޮށް ބުނެލީމެވެ.\nއެންމެ ކުޑަދުވަހުން ފެށިގެން މިއަދާއި ހަމައަށް މާގާތް ރައްޓެހިންނެއް ނުތިބެއެވެ. އެއް ކްލާހެއްގައި ކިޔެވި ކުދިންނާއި ވާހަކަދައްކައި ހެދިޔަސް އެމީހުންނަށް އަހަރެން ، އަދި އަހަރެންނަސް އެމީހުންނަކީ މާމުހިންމުބައެއް ކަމުގެ އިޙްސާސެއް ކުރރެވޭނެ ހެނެއް ހިއެއް ނުވެއެވެ. ސްކޫލްން ބޭރުގައި ކުރާ އެއްވެސް ކަމެއްގައި އެމީހުންނާއި ބައިވެރިވެއެއް ނުހަދަމެވެ. ތަންކޮޅެއް ކުޑައިރު ކުދިން ކުދިން ތަންތާންގައި ގުރޫޕު ހަދާފައި ކުޅެން ތިބޭއިރު ދާންބޭނުން ވެގެން މަންމަ ކައިރީގައި ކިޔަމެވެ. އެކަމު މަންމަ އަބަދުވެސސް ބުނާނެއެވެ. ” އެކުދިން ކުދިންނާއެކު ދިޔައިމަ އެކުދިން ދަރިފުޅު ދެރަކުރާނެ ، މާބޮޑަށް ދެރަވީމައި ދަރިފުޅު ބަލި ވާނެ ، މަންމަ ބޭނުމެއް ނޫން ދަރިފުޅު މަންމައަށް ގެއްލޭކަށް” މަންމަބުނާ ވާހަކަތައް އަހަރެން އަބަދުވެސް ގަބޫލުކުރަމެވެ. އެއީ އަހަރެންނަކީ އެހހެން ކުދިންނާއި ތަފާތު ކުއްޖެއްކަން އަބަދުވެސް އެނގޭތީއެވެ. އަބަދުވެސް ގަޑިން ގަޑިއަށް ކާންޖެހޭ ބައިވަރު ބޭސްތައް ހުންނާތީއެވެ. ދެރަވެގެން ކަންކަމާއި ރޮއެ ހެދީމައި ނޭފަތުން ލޭއަންނާތީއެވެ. އަބަދުވެސް ބަލިވެގެން އަހަރެން ހޮސްޕިޓަލް ގައި އުޅެންޖެހޭތީއެވެ.\nމަންމަ އަހަރެން ގަޔާއި ދުރުކޮށްލިއެވެ. އަދި އަހަރެންނަށް ބަލައިލިއެވެ. ހިފެހެއްޓުމެއް ނެތް ކަރުނަތައް އެ މަންމަގެ ކޯތާފަތް މައްޗަށް ފައިބަމުން ދިޔަ މަންޒަރު ފެނުނެވެ. ޖަމާވަމުންދާ ކަރުނަތައް އެ ލޮލުގައި ވިދަމުންދާ މަންޒަރެވެ. މަންމަ އަހަރެންނާއި މުޚާތަބުކޮށް ބުނެލިއެވެ. ” މަންމަ ގެ މަތިން ހަނދާން ނައްތައިނުލާތި ، ތިމާއަށް ހެޔޮއެދޭ މީހުންނާއި ނަފްރަތުކުރާ މީހުން ދެނެގަންނާތި ، ހިތްހެޔޮ ކުރާތި ” މިހެން ބުނެފައި އަހަރެންގެ މޫނުގައި ބޮސްދިނެވެ. އިތުރަށް އެއްޗެކޭ ބުނާނެ ހިތްވަރު އެ މަންމައަށް ނުލިބުނީއެވެ. އަހަރެންވެސް ވަރަށް ހިތްވަރުކޮށްލާފައި ކުރެވުނުހާވެސް ކަމަކީ ބޯޖަހަލުމެވެ. މިހާރު އެންމެން ބޯޓަށް އެރުމަށް ގޮވައިފިއެވެ. އެންމެ ފަހުގެ ވަކިވެލުމަށް އަހަރެން މަންމަގެ ގައިގައި ބާރަށް ބައްދައިލީމެވެ. އަދި އަތުގައި ހިފައިލީމެވެ. އަހަރެން ހުރީ ދާން ބޭނުން ނުވެފައެވެ. ” ދެން އަވަހަށްދޭ ! ، މާލެ ގޮއްސައި ދަރިފުޅުގެ ދަބަހުގެ ފަހަތު ވަތްގަނޑުގައި އޮތް ނޯޓު ކޮޅު ކިޔާލާތި ” އަހަރެން ނުގޮސް ހުރުމުން މަންމަ ބުނެލިއެވެ.\n“” މަންމަ ގެ ދެލޯ ނޭދި އެދޭ ދަރިފުޅު ޔޫސުފްއެވެ ! މިރޭ ތިޔަ ދަރިފުޅު މަންމަޔާއި ވަކިން ދުރަށް މި ފޮނުވަނީ އެއްވެސް ވަރަކަށް މަންމަ ބޭނުން ވެގެނެއް ނޫނެވެ. އެހެނަސް ދަރިފުޅު މީހަކަށް ހަދައި ބޭނުން ތެރި ދަރިއަކަށް ހެދުމުގެ ބޭނުމުގައެވެ. ދަރިފުޅާއެވެ. ދަރިފުޅާ ނުލައި ދުރުގައި މަންމަ ކޮންމެ ދުވަހެއް ވޭތުކުރާނީ މިހަށިގަނޑުގައި ފުރާނަޔާއި ނުލައެވެ. މި ފުރާނައިގެ ދިރުމާއި ނުލައެވެ. އުފާވެރިކަމާއި ހިތްހަމަޖެހުމާއި ދުރުގައެވެ. އެއީ މަންމަގެ ހަށިގަނޑުގެ ފުރާނަޔަކީ ތިއީ ކަމަށްވާތީއެވެ. އެ ފުރާނައިގެ ދިރުމަކީވެސް ތިއީ ކަމަށް ވާތީއެވެ. އަދި މިހިތަށް ލިބޭ އުފާވެރި ކަމަކީވެސް ތިއީ ކަމަށްވާތީއެވެ.\nލޯބިވާ ޔޫސުފްއެވެ! ބޭކާރު ކަންކަމާއި ވިސްނައި ފިކުރު ނުކުރާށެވެ. މަންމައަށް ކުޅަދާނަ ވީވަރަކުން ދަރިފުޅުގެ ހުރިހައިކަމެއް ފުރިހަމަ ކޮށްދޭނަމެވެ. ދަރިފުޅާއި ދުރުގައި ހުއްޓަސް މަންމަގެ ހެޔޮ ދުޢާ އަބަދުވެސް ދަރިފުޅަށް ލިބޭނެއެވެ. މިހާރު މިހުރިހާ ވާހަކަތަކަކީ ދަރިފުޅަށް އެނގެންޖެހޭ ވާހަކަތައް ކަމުން ކޮންމެހެން މި ނޯޓު ލިޔުމަށް މަންމަ ގަސްތު ކުރީއެވެ. – ދަރިފުޅުދެކެ ލޯބިވާ މަންމަ – “”\n– ނިމުނި –


ބީޗް ސްކައުޓް - ބ. ދަރަވަންދޫ / ކައުންސިލް އިދާރާ\nމަޤާމް :ބީޗް ސްކައުޓް- ބ. ދަރަވަންދޫ / ކައުންސިލް އިދާރާ\nބ. ދަރަވަންދޫ / ކައުންސިލް އިދާރާ\nމި މަގާމަށް މީހަކު ހޮވުމަށް ބޭއްވޭ އިންޓަވިއު އާއި ޕްރީ އެސެސްމަންޓް، އޮންނާނީ 22 ޖެނުއަރީ 2020 އާއި 30 ޖެނުއަރީ 2020 އާ ދެމެދު، މިނިސްޓްރީ އޮފް ޓޫރިޒަމް އަދި ބ. ދަރަވަންދޫގައެވެ.


China ge billori brigde hulhuvithaa2hafthaa nuvanees bandhu koffi | Mihaaru\nޗައިނާގައި ހެދި ބިއްލޫރު ބްރިޖް ރަސްމީކޮށް ހުޅުވުމުގެ ކުރިން އާއްމުންނަށް ވަނީ ހުޅުވާލާފައި. --ފޮޓޯ:އޭޕީ\nޗައިނާގެ ބިއްލޫރި ބްރިޖު ހުޅުވިތާ ދެ ހަފުތާ ނުވަނީސް ބަންދުކޮށްފި\n03 ސެޕްޓެމްބަރ 2016 - 23:123comments\nބެއިޖިން (ސެޕްޓެމްބަރު 3) - ދުނިޔޭގެ އެންމެ ދިގު އަދި އެންމެ އުސް ބިއްލޫރި ބްރިޖް ޗައިނާގައި އާއްމުންނަށް ހުޅުވާލިތާ ދެ ހަފުތާ ނުވަނީސް އެ ބްރިޖް ބަންދުކޮށްފި އެވެ.\nހުނާން ޕްރޮވިންސްގެ ދެ ފަރުބަދައިގެ މެދުގައި ހަދާފައިވާ 430 މީޓަރުގެ ދިގު ބްރިޖް ހުޅުވުމާ އެކު ވަނީ ދުނިޔޭގެ ރެކޯޑް ފޮތުން ޖާގަ ހޯދާނެ ކަމަށް ބެލެވިފަ އެވެ. އެކަމަކު ބްރިޖް ހުޅުވިތާ 13 ދުވަސް ފަހުން އިއްޔެ ބަންދުކުރީ ޗައިނާގެ އޮފިޝަލުން ވިދާޅުވާ ގޮތުގައި، އެ ސަރަހައްދުގެ ބޮޑު މަރާމާތުގެ މަސައްކަތެއް ކުރުމަށެވެ. ނަމަވެސް ޗައިނާގެ ތަރުޖަމާނަކާ ހަވާލާދީ ސީއެންއެން އިން ބުނީ ބްރިޖް ހުޅުވުމާ އެކު ވަނީ މާގިނަ މީހުން ޒިޔާރަތް ކުރަން ފަށައިފަ އެވެ. އަދި ބްރިޖް ބަންދުކުރީ ބިއްލޫރީގައި ރެނދުލައި ނުވަތަ ތަޅައިގެން ދިއުމުން ނޫން ކަމަށް ވެސް ތަރުޖަމާން ވިދާޅުވި އެވެ.\nޗައިނާގެ ބިއްލޫރި ބްރިޖް ހަދާފައި ވަނީ ހުނާން ޕްރޮވިންސްގެ ދެ ފަރުބަދަ ދެމެދުގައި. --ފޮޓޯ:އޭޕީ\nބިމުން ފެށިގެން 300 މީޓަރު އުހުގައި ހަދާފައިވާ ބިއްލޫރި ބްރިޖް ހެދުމަށް ވަނީ 3.4 މިލިއަން ޑޮލަރު ޚަރަދުކޮށްފަ އެވެ. މިދިޔަ ޑިސެމްބަރު މަހު މަސައްކަތް ނިންމި ބްރިޖް އޮގަސްޓް 21 ވަނަ ދުވަހު ހުޅުވި އިރު އެއީ ދުނިޔޭގެ އެންމެ ދިގު އަދި އެންމެ އުސް ބިއްލޫރި ބްރިޖެވެ. ބްރިޖުގެ ތިރީގައި ވަނީ އެތެރެ ފެންނަ ތިން ފަށަލައިގެ ބިއްލޫރި ޖަހައިފަ އެވެ.\nޗައިނާގައި ހެދި ބިއްލޫރި ބްރިޖުގެ ދިގު މިނުގައި 430 މީޓަރު ހުރޭ. --ފޮޓޯ:އޭޕީ\nކޮންމެ ދުވަހަކު ވެސް ބްރިޖަށް ޒިޔާރަތް ކުރުމުގެ ހުއްދަ ދޭން ނިންމާފައި ވަނީ 8،000 މީހުންނަށެވެ. ނަމަވެސް ތަރުޖަމާނާ ހަވާލާދީ ސީއެންއެން އިން ބުނީ ކޮންމެ ދުވަހަކު ވެސް ބްރިޖަށް އަރަން މީގެ 10 ގުނަ މީހުން ބޭނުންވާ ކަމަށެވެ.\nހަ މީޓަރު ފުޅާ ބްރިޖް ޑިޒައިންކޮށްފައި ވަނީ އިޒްރޭލުގެ އާކިޓެކްޓެއް ކަމަށްވާ ހައިމް ދޯތަން އެވެ. އެ ބްރިޖުގެ އާކިޓެކްޗާ އާއި ބްރިޖުގެ މަސައްކަތަށް ބަލާއިރު މިހާރު ވެސް ވަނީ ދުނިޔޭގެ ރެކޯޑެއް ގާއިމްކޮށްފަ އެވެ.\nޗައިނާގައި ހެދި ބިއްލޫރި ބްރިޖް މަތިން ކާރެއް ދުއްވަނީ. --ފޮޓޯ:އޭޕީ\nޗައިނާގެ ހުނާން ޕްރޮވިންސްގެ ބިއްލޫރު ބްރިޖް ރަސްމީކޮށް ހުޅުވި އިރު އެންމެންގެ ހިތުގައި ވެސް އެންމެ ބޮޑަށް ސުވާލު އުފެދެނީ ބްރިޖުގެ ސަލާމަތާއި ރައްކާތެރިކަމާ މެދު އެވެ. ބްރިޖުގެ ރައްކާތެރިކަން އާއްމުންނަށް ކަށަވަރުކޮށް ދިނުމުގެ ގޮތުން ކަމާބެހޭ އޮފިޝަލުން ވަނީ ވަރަށް ގިނަ ކަންކަން ކޮށްފަ އެވެ. މި އަހަރު ކުރީކޮޅު ވަނީ ބްރިޖުގެ ބިއްލޫރީގައި ބޮޑު މަރުތެލުން ތަޅާ އަދި މީހުން އަރާފައިވާ ކާރެއް ބްރިޖް މަތީގައި ދުއްވައިފަ އެވެ. ބްރިޖުގެ ބިއްލޫރީގައި މަރުތެލުން ތެޅުމަށް ބީބީސީގެ ރިޕޯޓަރަކަށް ވެސް ދައުވަތު ދީފައިވެ އެވެ.\nއިތުރު ލިޔުންތައް އޭޝިއާ ޗައިނާ\nޗައިނާގެ ބިއްލޫރި ބްރިޖް އާއްމުންނަށް ހުޅުވާލައިފި


Hithuge Ehfalhi Nulai Ufanvi Thuhthu Mishka Ah Ehee Eh Vedhevva! - Vaguthu\nހިތުގެ އެއްފަޅިއާއި ނުލައި އުފަންވި ތުއްތު މިޝްކާއަށް އެހީއެއް ވެދެއްވާ!\n2 އަހަރު ކުރިން ( މާޗް 3, 2018 )\nމިޝްކާ ބިންތި މުހައްމަދު ބިން ނިޝާން\n9 މަސް ދުވަހުގެ ގަދަ ވޭނުގައި ބަނޑުގައި އަޅައިގެން ގެންގުޅޭ ތުއްތު ދަރިފުޅު ވިހައި، ބޮޑުވެ ފުރާ ފުރިހަމަވެ، މި ދުނިޔެމަތީގައި އެތައް ކާމިޔާބީތަކެއް ހާސިލް ކުރާތަން ދެކެން ކޮންމެ މަޔަކުވެސް އަދި ބަފަޔަކުވެސް ބޭނުންވާނެއެވެ. އެހެން ކަމުން އެ ދުވަސް ދެކުމަށް އެ މައިންނާއި ބަފައިންނަށް ކުރެވެން ހުރި ހުރިހާ މަސައްކަތެއް ކުރާނެ ކަމީ ޝައްކެއް އޮތް ކަމެއް ނޫނެވެ.\nސ. މީދޫ ވެނިސް، އާމިނަތު ނާޒިމާ އާއި ސ. ހުޅުދޫ އިޝާން، މުހަންމަދު ނިޝާންގެ ކައިވެންޏަށް ލިބުނު އަލަތު ދަރިފުޅު، އުމުރުން އެންމެ 8 މަހުގެ މިޝްކާ ބިންތި މުހައްމަދު ބިން ނިޝާން އަކީ އުފެދުމުގައި ހިތުގެ ގިނަ ގުނަ މައްސަލަތަކެއް ހުންނަ ތުއްތު ކުއްޖެކެވެ. މިޝްކާގެ ހިތުގައި ހުރި މައްސަލަތަކަކީ އެ ތުއްތު ފުރާނަ މި ދުނިޔެއާއި ވަކިވެ ހިނގައިދާން މަގުފަހިވެދާނެ ފަދަ ނުރައްކާތެރި މައްސަލަތަކެކެވެ. އެހެން ކަމުން މިއަދު މިޝްކާގެ މުސްތަގުބަލު މިވަނީ ބަނަވެ އަނދިރިވެފައެވެ. މިޝްކާގެ ފުރާނަ ސަލާމަތް ކުރަން ކުރެވެން ހުރި ހުރިހާ ކަމެއް ކުރަން އޭނާގެ މަންމަ އާއި ބައްޕަ ހުރީ ތައްޔާރަށެވެ.\nމިޝްކާގެ ބަލި ހާލަތާއި ފަރުވާ ހޯދުމަށް ދިމާވެފައިވާ ދަތިތަކާ ބެހޭގޮތުން މިޝްކާގެ މަންމަ ވަނީ "ވަގުތު އެހީ"އަށް މައުލޫމާތު ދީފައެވެ.\n"ވިހެއި ފަހުން މި އިނގުނީ ހިތުގެ މައްސަލައެއް އިންނަކަން. އައްޑޫއަށް ވިހެއީ. ދެން އައްޑޫއިން ފޮނުވާލީ މާލެއަށް. އައްޑޫއަށްގޮސް ސްކޭން ހަދާލި އިރު މިޝްކާގެ ހިތުގެ އެއްފަޅި މަދު." ނާޒިމާ ބުންޏެވެ.\nމިޝްކާގެ ހިތުގައި ބޮޑެތި މައްސަލަތަކެއް ހުރުމާއެކު އެކަމަށް ފަރުވާ ހޯދުމަށް އާއިލާއިން މަސައްކަތް ފެށިއެވެ. އެގޮތުން އެންމެ ފުރަތަމަ މިޝްކާ ގޮވައިގެން ދިޔައީ، އިންޑިއާގެ ކޮޗިންގައި ހުންނަ އަމްރީީތާ ހޮސްޕިޓަލަށެވެ. އެހެން ނަމަވެސް އޭރު ތުއްތު މިޝްކާގެ އުމުރުން ހަނގު ކަމުން ސާޖަރީ ހެދުން މާ ނުރައްކާ ކަމަށް ޑޮކްޓަރުން ނިންމިއެވެ.\n"ދެން އޭރު ކުޑަ ކަމުން ސާޖަރީއެއް ކުރެވޭ ގޮތެއް ނުވި. ދެން އޮކްސިޖަންވެސް ނުހިފަހައްޓާ އެއްވެސް ގޮތަކަށް އޭރު. އޭރު އެމީހުން ފޮނުވާލީ ހަމަސް ފަހުން ( އަނބުރާ އަންނަން)، އެމީހުން އުންމީދު ކަނޑާލީދޯ ކުޑަކަމުން، ދެން ހިތުގެ އެއްފަޅި މަދުވީމަ ސާޖަރީއެއް ނުކުރޭ ގޮތަށް. ދެން އެމީހުން ވިދާޅުވީ ދުނިޔޭގައި އޮތް ނަމަ ހަ މަސް ފަހުން އަނެއްކާ އޮޕަރޭޝަނެއް ކުރެވޭތޯ ބަލަން ބޭނުން ކަމަށް." ނާޒިމާ ބުންޏެވެ.\nއުމުރުން ހަތް މަހުގައި މި އަހަރުގެ ޖެނުއަރީ މަހުގައި މިޝްކާ ގޮވައިގެން އަނެއްކާވެސް އިންޑިއާއަށް ދިޔައީ ޑޮކްޓަރުންގެ ލަފާގެ މަތިން އޮޕަރޭޝަން ކުރުމަށެވެ. ޖެނުއަރީ މަހު މިޝްކާގެ ހިތުގައި ލޭ ދައުރު ކުރުމަށް ހޮޅިކޮޅެއް ނުވަތަ "ޝަންޓް" އެއް ވަނީ ހިތަށް ލައްވާފައެވެ.\n"ޝަންޓުވެސް ބެލެންސެއް ނުވޭ ދޯ އެއްކަލަ ބޭބީ ކުޑަ ވީމަ، ކުޑަ ޝަންޓެއްތާ ލެއްވޭނީ... ދެވަނަ އޮޕަރޭޝަން އަސްލު ކުރަން ޖެހޭނީ ހަ މަސް ފަހުން އެކަމަކު ބޭބީ ބަލިވުމުގެ ސަބަބުން ޑޮކްޓަރު މި އޮންނަނީ އަވަސް ކޮށްލާފަ އަދި ދެމަސް ފަހުން ދެވަނަ އޮޕަރޭޭޝަން ކުރުމަށް. އެއީ މެއި މަހު."\nމިހާރު މިޝްކާގެ ދެވަނަ އޮޕަރޭޝަން ކުރަން ކައިރިވަމުންދާއިރު މިޝްކާގެ ހާލަތު އަދިވެސް ރަނގަޅެއް ނުވެއެވެ. މިޝްކާއަށް ބޭސް ދިނުމުގެ ސަބަބުން އެ ކުއްޖާގެ ހަށިގަނޑުގައި މިހާރު ވަރު ނުހުންނަ އިރު، ބަރުދަން ވެސް ވަރަށް ލުޔެވެ.\n"މިހާރު އޮކްސިޖަން އަނެއް ގޮތަކަށް ރަނގަޅު ދެއްތޯ. އެކަމަކު ވަރަށް ބަލިކޮށް އޮންނަނީ. އެއްވެސް ވަރެއް ނެތިފަ. ބޭސް ދިނުމުގެ ސަބަބުން ކަމަށް ޑޮކްޓަރުން ވިދާޅުވަނީ އެހާ ގިނައިން. އަދި ފަސް ކިލޯ، މިހާރު އަށް މަސް ފުރިއްޖެ." ނާޒިމާ އަސަރާއެކު ކިޔައިދިނެވެ.\nއޭނާ ބުނީ މިޝްކާއަށް އަދިވެސް ނޭވާލުމަށް އުނދަގޫވެގެން ރޮއެ ހަދާ ކަމަށެވެ. އެއީ ޕުއްޕާމޭއަށްވެސް އެންމެ ފުރިހަމައަށް ލޭ ދައުރުނުވެ ފުރިހަމައަށް މަސައްކަތް ނުކުރާތީ ކަމަށް ޑޮކްޓަރުން ވަނީ ބުނެފައެވެ. އަދި އޮކްސިޖަން ދަށްވުމުގެ ސަބަބުން ޕްރެޝާ މަތިވެ، އެކަމުން މިޝްކާއަށް އުނދަތޫތަކެއް ކުރިމަތިވެއެވެ.\n"އަންނަ އޮޕަރޭޝަނަށް މެއި މަހު ދާއިރުގައި ގާތްގަނޑަކަށް ދެ މަހަށް ވުރެ ގިނަ ދުވަސް ވާނެ ކަމަށް ލަފާ ކުރެވެެނީ. ފުރަތަމަ ކުރަނީ ހިތުގެ ދެވަނަ ސާޖަރީ. ކޮށްގެން ރަނގަޅުވީމަ އަނެއްކާ ހޮޅިތައް ވަކި ކުރަނީ. އެވެސް ބުނީ ގާތްގަނޑަކަށް ތިން ހަފްތާވާނެއޭ. ދެ ހަފްތާ ވަންދެން ކާން ނުދީ އައިިވީގައި ބާއްވަން ޖެހެނީ އެ ހޮޅިވަކި ކުރަން." އޭނާ ބުންޏެވެ.\nމިޝްކާގެ އޮޕަރޭޝަނުގެ ހަރަދުތައް އާސަންދައިން ކަވަރު ކުރެއެވެ. ނަމަވެސް އިންޑިއާގައި ދެ މަސް ދުވަހު މަޑު ކުރުމަކީ މިޝްކާގެ އާއިލާގެ މާލީ ގާބިލުކަން ހުރި ގޮތުން ވަރަށް އުނދަގޫ ކަމެކެވެ. އެހެން ކަމުން މިޝްކާގެ މަންމަ އެދިފައި ވަނީ އިންޑިއާގައި މަޑު ކުރުމަށް ދިރިއުޅުމުގެ ހަރަދުތައް ބެލެހެއްޓުމަށް އެހީތެރިކަން ފޯރުކޯށްދިނުމަށެވެ.\nމިޝްކާގެ ބަލި ހާލަތާ ބެހޭގޮތުން އިތުރު މައުލޫމާތު އޮޅުންފިލުވައި އެހީތެރިވާން ބޭނުންވާ ފަރާތްތަކުން މިޝްކާގެ މަންމަ އާމިނަތު ނާޒިމާގެ ފޯން ނަމްބަރު 7484050 އަށް ގުޅުއްވައިގެން މަޢުލޫމާތު ހޯއްދެވުމަށް އެދެމެވެ. އަދި ފައިސާގެ އެހީތެރިކަން ފޯރުކޮށްދޭން ބޭނުންވާ ފަރާތްތަކުން އާމިނަތު ނާޒިމާގެ ބޭންކް އޮފް މޯލްޑިވްސް ރުފިޔާ އެކައުންޓް ނަމްބަރު 7716469353101 އަށް ފައިސާ ޖަމާކޮށްދިނުމަށް އެދެމެވެ.\nމާތް ﷲ މިޝްކާއަށް އަވަސް ޝިފާއެއް މިންވަރު ކުރައްވައި އާއިލާއަށް ކެތްތެރިކަން ދެއްވާށިއެވެ. އަދި އަޅަމެންނީ އެކަކު އަނެކަކަށް އެހީތެރިވާ ބަޔަކު ކަމުގައި ލައްވައި މުޅި އިސްލާމީ އުންމަތް ބަލިމަޑުކަމާއި ނުރައްކާތެރި ރޯގާތަކުން މިންޖުކުރައްވާށިއެވެ. އާމީން!\nޝައްޔާންގެ ހުވަފެންތަކަށް "ފާރުގަނޑުގެ" ހިޔަނި އެޅިފައި\nކުއްލިއަކަށް ލޮލުގެ ފެނުން ގެއްލުނު މަންމަގެ އަނދިރި ހަޔާތައް ބޭނުމީ "އަލިކަމެއް"\nމާޗް 3, 2018 12:14\nމާޗް 3, 2018 13:58\nމި ލޯބި ލޯބި ކުއްޖާއަށް އަވަސް ޝިފާއެއް ދެއްވާށި. އަދި ދުނިޔޭގެ ކަންކޮޅުުތަކުގައި ހާލުގައި ޖެހިފައި ތިބި އެންމެހާ އަހުންނާއި އުޙުތުންނަށް ހެޔޮ ރަހުމަތް ލައްވާށި. އާމީން\nމާޗް 3, 2018 15:21\nއަވަސް ޝިފާ އެއް މިންވަރު ކުރައްވާށި.\nމާޗް 3, 2018 15:37\nމާޗް 3, 2018 19:15\nﷲ ގެ ރަހްމަތް ތިޔަ ދަރިފުޅަށް ލައްވާނެ އިންޝާﷲ\nމާޗް 4, 2018 11:52\nމާޗް 4, 2018 13:40\nމާޗް 5, 2018 01:28\nއަވަސް ޝިފާ އެއް މިންވަރު ކުރައްވާށި\nމާޗް 5, 2018 01:31\nއަވަސް ޝިފާއަކަށް އެދެން ?\nމާޗް 5, 2018 12:24\nމާޗް 14, 2018 10:45\nމިޝްކާ މިއަދު ނިޔާވެއްޖެ. Inna lillahi wa inna ilayhi raji'un


އެމެރިކާއިން ކެނެޑާއާއި މެކްސިކޯއަށް4މިލިޔަން ޑޯޒުގެ ވެކްސިން...\nއެމެރިކާއިން ވެކްސިން ފޮނުވުން\nއެމެރިކާއިން ކެނެޑާއާއި މެކްސިކޯއަށް4މިލިޔަން ޑޯޒުގެ ވެކްސިން ފޮނުވަނީ\nކެނެޑާއަށް ލިބޭނީ 1.5 މިލިޔަން ޑޯޒުގެ ވެކްސިން\nމެކްސިކޯއަށް 2.5 މިލިޔަން ޑޯޒުގެ ވެކްސިން ލިބޭނެ\n20 މާރޗް 2021 | ހޮނިހިރު 23:27\nއެސްޓްރަޒެނިކާގެ ވެކްސިން - އެމެރިކާއިން ވަނީ ކެނެޑާއާއި މެކްސިކޯއަށް ވެކްސިން ފޮނުވުމަށް ނިންމާފައި\nލޯނެއްގެ ދަށުން ކެނެޑާއާއި މެކްސިކޯއަށް އެސްޓްރަޒެނިކާގެ ވެކްސިން ފޯރުކޮށްދިނުމަށް އެމެރިކާއިން ނިންމާފައިވާ ކަމަށް ވައިޓް ހައުސްގެ ކޯޑިނޭޓަރ ޖެފް ޒެއިންޓްސް ވިދާޅުވެއްޖެއެވެ.\nއެ ދެ ގައުމަށް ލޯނެއްގެ ދަށުން4މިލިޔަން ޑޯޒުގެ ވެކްސިން ފޯރުކޮށްދިނުމަށް ނިންމާފަކަން ހުކުރު ދުވަހު ޖެފް ވަނީ ހާމަކޮށްފައެވެ. ސީއެންއެންއިން މީގެ ކުރިން ރިޕޯޓުކޮށްފައިވާ ގޮތުން މެކްސިކޯއަށް 2.5 މިލިޔަން ޑޯޒުގެ ވެކްސިން ދޭއިރު، ކެނެޑާއަށް ދޭނީ 1.5 މިލިޔަން ޑޯޒުގެ ވެކްސިނެވެ.\nޖެފް ވިދާޅުވީ އެމެރިކާގައި މިހާތަނަށް ތިން ވެކްސިނަކަށް އެފްޑީއޭއިން ހުއްދަދީފައިވާ ކަމަށާއި، އިތުރު ވެކްސިނަށް ހުއްދަ ދިނުމަށްޓަކައި ހަދަން ޖެހޭ ދިރާސާތަކާއި ޓެސްޓުތައް ހަދަމުންދާ ކަމަށެވެ. އޭގެ ތެރޭގައި އެސްޓްރަޒެނިކާގެ ވެކްސިންވެސް ހިމެނެއެވެ. އޭނާ ވިދާޅުވީ ވެކްސިންގެ ނަތީޖާތަކަށް އިންތިޒާރުކުރަމުންދާ ކަމަށާއި، އޭގެ ތެރޭގައި އެސްޓްރަޒެނިކާ ހިމެނޭއިރު، އެހެން ގައުމުތަކުން އެސްޓްރަޒެނިކާއަށް ހުއްދަ ދެމުން އަންނަ ކަމަށެވެ.\nކެނެޑާއާއި މެކްސިކޯއަށް ވެކްސިން ފޮނުވުމަށް އެމެރިކާއިން ނިންމާފައިވަނީ މިހާރު ހަދަމުންދާ ޓެސްޓުގެ މަރުހަލާގައި ބޭނުން ކުރުމަށެވެ. އެގޮތުގެ މަތިން އެމެރިކާއިން އެހެން ގައުމުތަކަށްވެސް ވެކްސިން ފޯރުކޮށްދިނުމަށް ނިންމާފައިއިރު، އޭގެ ތެރޭގައި ކެނެޑާއާއި މެކްސިކޯވެސް ހިމެނޭ ކަމަށް ޖެފް ވިދާޅުވިއެވެ. އެކަމަކު މި ވެކްސިނަކީ އެމެރިކާގެ ރައްޔިތުންނަށް ދެމުން އަންނަ ވެކްސިންގެ ބައެއް ނޫން ކަމަށާއި، ސަބަބަކީ އެސްޓްރަޒެނިކާގެ ވެކްސިން ބޭނުންކުރުމުގެ ހުއްދަ އެގައުމުގައި އަދި މިހާތަނަށް ދީފައި ނުވާތީ ކަމަށްވެސް ވިދާޅުވިއެވެ. ނަމަވެސް އެމެރިކާގެ އެއްވެސް ރައްޔިތަކު ވެކްސިނުން މަހުރޫމް ނުވާނެކަމުގެ ޔަގީންކަން އޭނާ ވަނީ ދެއްވާފައެވެ.\nލޯނާ ގުޅޭ ގޮތުން ސުވާލުކުރުމުން ޖެފް ވިދާޅުވީ މި ލޯނުގެ ދަށުން ގައުމުތަކަށް ދެވޭ ވެކްސިން، އަނބުރާ ލިބޭނެ ކަމަށެވެ. އަދި މި އަހަރުގެ ތެރޭގައި ވެކްސިން އަނބުރާ ލިބޭނެކަމުގެ ޔަގީންކަން އޭނާ ވަނީ ދެއްވާފައެވެ. އަދި މިކަމުގެ ސަބަބުން ވެކްސިން ބޭނުންވާ އެމެރިކާގެ ސަރަހައްދުގެ ގައުމުތަކަށް އެކަމުގެ މަންފާ ކުރާނެ ކަމަށާއި، އަވައްޓެރި ގައުމުތަކަށް ވެކްސިންގެ މުހިންމުކަން ބޮޑު ކަމަށްވެސް ވަނީ ވިދާޅުވެފައެވެ.\nއެމެރިކާގައި މިހާތަނަށް 121 މިލިޔަން ޑޯޒުގެ ވެކްސިން ވަނީ ދީފައެވެ. މީގެ ތެރެއިން 75 މިލިޔަން މީހުން ވަނީ ވެކްސިނުގެ ދެވަަނަ ޑޯޒް ޖަހާފައެވެ.


SunOnline: Coronavirus ge cases thah ginave, Lanka in anekkaaves school thah bandhukoffi\nކޮރޯނާވައިރަހުގެ ކޭސްތައް ގިނަވެ، ލަންކާއިން އަނެއްކާ ވެސް ސްކޫލުތައް ބަންދުކޮށްފި\nރުގިއްޔާ މުހައްމަދު މޫސާ 13 Jul 2020, 13:40\nލަންކާގެ ސްކޫލުތައް މީގެ ދެ ހަފްތާ ކުރިން ހުޅުވުމަށް ފަހު އަނެއްކާ ވެސް ވަނީ ބަންދުކޮށްފައި -- ފޮޓޯ: ޒިންހުއާ\nކޮލަމްބޯ (ޖުލައި 13): ސްރީލަންކާގައި ކޮރޯނާވައިރަހުގެ ކޭސްތައް ގިނަވުމާ ގުޅިގެން އެގައުމުން އަނެއްކާ ވެސް ސްކޫލުތައް ބަންދުކޮށްފި އެވެ.\nލަންކާގައި ފާއިތުވި ހަތަރު ވަރަކަށް ދުވަސް ތެރޭ ގާތްގަނޑަކަށް 400 މީހުން ކޮރޯނާވައިރަހަށް ޕޮޒިޓިވްވުމާ ގުޅިގެން، އެގައުމުގެ އެޑިއުކޭޝަން މިނިސްޓްރީން އިއްޔެ ވަނީ މި ހަފްތާގައި ހުރިހާ ސްކޫލެއް ބަންދުކޮށްފައި ބަހައްޓަން ނިންމައިފަ އެވެ.\n"ހެލްތު އެންޑް ސޭފްޓީގެ ގައިޑްލައިންތަކުގައިވާ ގޮތުގެ މަތިން، ސްކޫލް ސެކްޓާ މޮނިޓާ ކުރުމަށް ޓަކައި އެއް ހަފްތާ ވަންދެން ސްކޫލުތައް ބަންދުކޮށްފައި ބަހައްޓަން ވަނީ ނިންމާފައި،" އެޑިއުކޭޝަން މިނިސްޓްރީން ނެރުނު ބަޔާނުގައިވެ އެވެ.\nސްރީލަންކާގައި މިދިޔަ މާޗް މަހު ސްކޫލުތައް ބަންދު ކުރުމަށް ފަހު މީގެ ދެ ހަފްތާ ކުރިން އަނެއްކާ ވެސް ސްކޫލުތައް ހުޅުވާލީ އެގައުމުގައި ކޮރޯނާވައިރަސް ފެތުރުން ކޮންޓްރޯލް ކުރެވުމުންނެވެ.\nނަމަވެސް ލަންކާގައި ކުއްލި ގޮތަކަށް ކޭސްތައް އިތުރުވެ، އިއްޔެ އެކަނި ވެސް 106 މީހަކު ކޮރޯނާވައިރަހަށް ޕޮޒިޓިވްވެފައިވެ އެވެ. އަދި އެގައުމުގައި ބަލި ޖެހުނު މީހުންގެ ޖުމްލަ އަދަދު މިހާރު ވަނީ 2،617އަށް އަރާފަ އެވެ.\nފާއިތުވި ދުވަސްތަކުގައި ލަންކާއިން އެންމެ ގިނަ މީހުން ޕޮޒިޓިވްވެފައި ވަނީ އެގައުމުގެ ކަންޑަކަޑު ރިހެބިލިޓޭޝަން ސެންޓަރުންނެވެ. އެ ސެންޓަރު މިހާރު ވަނި ފީލްޑް ހޮސްޕިޓަލަކަށް ބަދަލުކޮށްފަ އެވެ.


ރައީސް ޔާމީންގެ ސަޕޯޓަރުން އިހުތިޖާޖަށް މަގު މައްޗަށް ނުކުމެއްޖެ\nޢާއިޝަތު ޝާޒްލީން 21 ޖެނުއަރީ 2021\nރައީސް އަބްދުﷲ ޔާމީނަށް ދަށު ކޯޓުން ކުރި ހުކުމް މިއަދު ހައި ކޯޓުން ދެމެއްހެއްޓުމާ ގުޅިގެން އެމަނިކުފާނުގެ ސަޕޯޓަރުން މާލޭގެ މަޖީދީ މަގާއި ޗާންދަނީ މަގު ގުޅޭ ހަތަރު އަނގޮޅި ކަންމައްޗަށް އެއްވެއްޖެ އިހުތިޖާޖު ފަށައިފިއެވެ.\nމަޖީދީ މަގާއި ޗާންދަނީ މަގަކީ ގިނަ އަދަދެއް އެއްގަމު އުޅަނދު ދުއްވާ އަދި ބާރުބޮޑު މަގެއް ކަމުން އެ މަގުގައި ދުއްވާ އެއްޗެއްސަށް ދަތުރު ނުކުރެވި ދަނީ ބަރުގޮނު އަޅަމުންނެވެ.\nއެ ސަރަހައްދަށް އެއްވަމުންދާ ރައީސް ޔަމީންގެ ސަޕޯޓަރުން ދަނީ ރައީސް ޔާމީން މިނިވަން ކުރުމަށް ގޮވާލަމުންނެވެ. ރައީސް ޔާމީން ހައްޔަރުކޮށްފައި ވަނީ ނުހައްގުން ކަމަށާއި ރައީސް ޔާމީނަށް މި ސަރުކާރުން ކުރަމުންދާ އަނިޔާ ހުއްތުމަށް ޔާމީންގެ ސަޕޯތަރުން ދަނީ ގޮވާލަމުންނެވެ.\nކުރީގެ ރައީސް އަބްދުﷲ ޔާމީން، ގއ ވޮޑަމުލާ ކުއްޔަށް ދޫކުރުމުގައި މަނީ ލޯންޑާ ކުރި މައްސަލާގައި ކްރިމިނަލް ކޯޓުން އެމަނިކުފާނުގެ މައްޗަށް ހުކުމް އިއްވާފައި ވަނީ ނޮވެމްބަރު 28، 2019 ވަނަ ދުވަހެވެ. އެ ހުކުމް ހައި ކޯޓުގައި އިސްތިއުނާފު ކޮށްފައި ވަނީ ނޮވެމްބަރު 30، 2019 ވަނަ ދުވަހެވެ.\nރައީސް ޔާމީންގެ ފަރާތްޕުޅުން ހައިކޯޓުގައި އިސްތިއުނާފު ކުރި މައްސަލައިގައި މިއަދު ބޭއްވި އަޑުއެހުމުގައި ހުކުމް ކޮށްފައި ވަނީ ދަށު ކޯޓުން ނިންމި ނިންމުން ދެމެހެއްޓުމަށެވެ. މިއަދުގެ ޝަރީއަތުގެ މަޖިޅީހުގައި ތިއްބެވި ދެ ފަނޑިޔާރުންގެ އަޣުލަބިއްޔަތުން، އިސް ފަނޑިޔާރު މުހައްމަދު މަޒީދާއި ފަނޑިޔާރު މުހައްމަދު ނިޔާޒުގެ ރައުޔު އެއްގޮތް އިރު، ފަނޑިޔާރު ހުސެއިން ޝަހީދުގެ ރައުޔު ތަފާތެވެ. ފަނޑިޔާރު ޝަހީދު ވިދާޅުވީ ކްރިމިނަލް ކޯޓުގެ ހުކުމް ބާތިލު ކުރަން ޖެހޭ ކަމަށެވެ.\nރައީސް ޔާމީންއަށް ހުކުމް އިއްވާފައިވާ އިރު މިރޭ ޕްރޮގްރެސިވް ކޮންގްރެސް ކޯލިޝަނުން ނޫސްވެރިންގެ ބައްދަލުވުމެއް ބޭއްވުަމށް ވަނީ ހަމަޖެހިފައެވެ. މި ނޫސްވެރިންގެ ބައްދަލުވުން ބޭއްވުމަށް ހަޖަެހިފައި ވަނީ މިރޭ 9:30 ގައި ޕީޕީއެމް އޮފީހުގައެވެ.\nއަރުޝީފަށް ނެގީ 21/01/2021 21:25\nއެންމެފަހުން އަޕްޑޭޓްކުރީ 21/01/2021 21:25\nމިހާތަނަށް 200،000 އަށް ވުރެ ޓޫރިސްޓުން ޒިޔާރަތްކޮށްފި\nހޮންގް ކޮންގުގެ މައްސަލައިގައި ކުރިމަތިވާ ބޭރުގެ ނުފޫޒުތަކަށް ސަމާލުވާނަން: ޗައިނާ\nރާއްޖޭގައި މިވަގުތު ތިބީ ކޮވިޑަށް ޕޮޒިޓިވް 75 ޓޫރިސްޓުން\nގަވައިދާ ހިލާފަށް ރިސޯޓުތަކުގައި މަސައްކަތް ކުރަމުންދިޔަ 60 މީހަކު ފުރުވާލުމަށް އަންގައިފި\nމަރިޔަމް އަނާ 28 މިނެޓު ކުރިން


BREAKING: Raajje In Covid-19 Jehunu Ithuru3Meehaku Rangalhuvejje - Vaguthu\nރާއްޖެއިން ކޮވިޑް-19 ޖެހުނު އިތުރު ތިން މީހަކު ރަނގަޅުވެއްޖެ\nއިސްލާމީ މަރުކަޒު ކައިރީގައި މީހަކު އިށީނދެލައިގެން. --- ވަގުތު އިމޭޖަސް: މުހައްމަދު އަފްޒަލް\nރާއްޖެއިން ކޮވިޑް-19 ޖެހުނު އިތުރު ތިން މީހަކު ރަނގަޅުވެއްޖެއެވެ.\nދަރުބާރުގޭގައި މިއަދު ބޭއްވެވި ނޫސްވެރިންގެ ބައްދަލުވުމުގައި ރައީސް އިބްރާހިމް މުހައްމަދު ސޯލިހް ވިދާޅުވީ ކޮވިޑް-19 ޖެހުނު 13 މީހުންގެ ތެރެއިން އަށް މީހުން މިހާތަނަށް ރަނގަޅުވެފައިވާ ކަމަށެވެ. އަދި މިވަގުތު ބަލި ޖެހިގެން ފަރުވާދެމުން ދަނީ ފަސް މީހުންނަށް ކަމަށް ވެސް އެމަނިކުފާނު ވިދާޅުވިއެވެ.\n"ރާއްޖެއިން މި ބައްޔަށް ޕޮޒިޓިވްވި 13 މީހުންގެ ތެރެއިން މާތްﷲ ގެ ރަހުމަތްފުޅާއެކު އަށް މީހަކު މިހާރު ވަނީ ރަނގަޅުވެފައި. މިވަގުތު ފަރުވާދެމުން ދަނީ ފަސް މީހަކަށް،" ރައީސް ވިދާޅުވިއެވެ.\nރައީސް ވިދާޅުވީ، ފަރުވާދެމުންދާ އެ ފަސް މީހުންވެސް ރަނގަޅުވަމުން އަންނަ ކަމަށެވެ.\n"އެކަމަކު ވެސް މި ބަލި އަޅުގަނޑުމެންގެ ތެރޭގައި ނުފެތުރޭނެ ކަމަށް ނިންމަންވީ ވަގުތެއް ނޫން. އެނގިވަޑައިގަންނަވާނެ، ދުނިޔޭގެ އެކި ކަންކޮޅުތަކުން މި ބަލި މި އަންނަނީ ހަލުވިކަމާއެކު ފެތުރެމުން،" ރައީސް ވިދާޅުވިއެވެ.\nއެހެންކަމުން ރާއްޖެއަށް މި ބަލި ނާންނާނެ ކަމަށް ދެންނެވޭކަށް ނެތް ކަމަށް ރައީސް ސޯލިހް ވިދާޅުވިއެވެ. އަދި މިކަމުގައި ސަރުކާރުން އެޅި ފިޔަވަޅުތަކުގެ ނަތީޖާ ވަަރަށް ރަނގަޅުކަމަަށްވެސް ރައީސް ވިދާޅުވިއެވެ.\nމި ބައްޔަކީ ގައިން ގަޔަށް އަރާ ބައްޔެއް ކަމަށް ވުމުން ޑޮކްޓަރުންނާއި ސިއްހީ ހިދުމަތްތެރިން ވަނީ އެއްވެ ނޫޅުމަށާއި ޒަރޫރީ ބޭނުމެއް ނެތި ބޭރަށް ނުދިޔުމަށް ވަނީ ލަފާ ދީފައެވެ. އަދި ކެއްސާ ކިނބިހި އަޅާ ނަމަ އަންގަ އާއި ނޭފަތް ރަނގަޅަށް ނިވާކުރުމަށް ފަހު ޓިޝޫ ނުވަތަ އަތުގެ އުޅަނބޮށި ބޭނުން ކުރުމަށާއި ބަލީގެ އަލާމަތެއް ފެނިއްޖެނަމަ ފުލޫ ކުލިނިކްތައް މެދުވެރިކޮށް ކަމާބެހޭ ފަރާތްތަކުގެ އިރުޝާދަށް އަމަލު ކުރުމަށް އެޗްޕީއޭ އިން ވަނީ ލަފާދީފައެވެ.\nދުނިޔޭގެ 190 އަށް ވުރެ ގިނަ ގައުމުން ކޮވިޑް-19 ފެނުނު އިރު، ބަލި ޖެހުނު މީހުންގެ އަދަދު މިހާރު ވަނީ 440,318 އަށް އަރައިފައެވެ. މި ބަލި ޖެހިގެން މިހާތަނަށް 19,752 މީހަކު މަރުވެފައިވާ އިރު، މި ބަލިން ރަނގަޅު ކުރެވިފައި ވަނީ 111,942 މީހުންނެވެ.\nދުނިޔޭގެ ގައުމުތަކުގެ ތެރެއިން މިހާރު އެންމެ ބޮޑަށް މި ބަލި ފެތުރެނީ އެމެރިކާ، ސްޕެއިން، އިޓަލީ، އިރާން، ޖަރުމަނު އަދި އުތުރު ކޮރެއާ ފަދަ ގައުމުތަކުގައެވެ. ކޮވިޑް-19 ޖެހިގެން މިވަގުތު ސީރިއަސް ހާލަތުގައި 13,425 މީހަކު ތިބި ކަމަށް ތަފާސް ހިސާބުތައް ދައްކައެވެ.\nމި ބަލި އެންމެ ފުރަތަމަ ފެނުނު ޗައިނާގައި ބަލި ޖެހޭ މީހުންގެ އަދަދު މިހާރު ވަނީ ވަރަށް ބޮޑު ތަން ދަށްވެފައެވެ.\nމާޗް 25, 2020 17:40\nމާޗް 25, 2020 17:52\nމާޗް 25, 2020 17:59\nމާޗް 25, 2020 18:06\nޙަމްދާއި ޝުކުރު ޙައްޤު ވެގެންވަނީ ނިޢްމަތް ތަކުގެވެރި މާތްﷲ ސުބްޙާނަހޫ ވަތަޢާލާ އަށެވެ.\nމާޗް 25, 2020 18:19\nމާޗް 25, 2020 18:54\nމާޗް 25, 2020 21:18


ލަފްޒަކުން 1 – Esfiya\nމެންދުރުގެ ގަދައަވިން މުޅި ދުނިޔެ ވިދަމުންދާއިރު އާދައިގެ ވަރަކަށް ޖެހެމުންދިޔަ ވައިރޯޅިން ގަސްތައް ނަށަމުންދިޔައެވެ. ފަޒާގައި ރަސްކަންކުރަމުންދާ ގަދަ އަލިން ގަސްގަހުގެ ފަތްތައް ވިދަމުންދާއިރު މުތީތަކެއް ފަދައެވެ. ބަލާ ފޫހިނުވާހާ ހިތްގައިމެވެ.\nމާހައުލަކީ ހުޅުމާލޭގެ ހިތްގައިމު މާހައުލެވެ. ގިނަމީހުން ދެކޭ ގޮތުގައި ހުޅުމާލެއަކީ ރާއްޖޭގެ ސުވަރުގެއެވެ. ހިތްފަސޭހަކަމުގެ ބަގީޗާއެކެވެ.\nއެހާ ހިތްފަސޭހަ ތަނެއްގައިވެސް މޮޅީގެ ސާލެއް އޮޅާލައިގެން ޒާޔާ އިނެވެ. ހެނދުނު ހަތެއްގެ ފެރީގައި މާލެއިން ހުޅުމާލެ އައިގޮތަށް ޒާޔާ ބީޗްގައި ހުރި ގޮޑިއެއްގައި އިށީންދެގެން އިންނަތާ އެތައް އިރެކެވެ. އަޅި ކުލައެއްގެ ގަމީހަކާއި ކަޅު ޖިންސެއްގައި ބެގީ ޖަހައިގެން ޒާޔާ އިން އިރު ހީވަނީ އޮފީހަށް ދާން ތައްޔާރުވެގެން އިންހެނެވެ. ފަންފަން ދިގު އިސްތަށިގަނޑު ވަނީ ތަރުތީބުކޮށް މައްޗަށް ނަގާ ހުޅި އެއްޖަހާފައެވެ.\nކަޅު ކުލައިން ފަވާލެވިފައިވާ ދެލޮލުން ފެންނަނީ އުދާސްކަމެވެ. ދަބަހުގެ ވާގަނޑު ކޮނޑުގައި އަޅުވާލާފައިވާއިރު ދަބަސް އޮތީ ޒާޔާގެ އުނގު މައްޗަށް ވައްޓާލެވިފައެވެ. އަތްތިލަ މައްޗަށް ވެއްޓުނު ކަރުނަތިއްކާއެކު ހިލަގަނޑެއްހެން ގަނޑުވެފައި އިން ޒާޔާގެ ހަށިގަނޑު ހަރަކާތް ކޮށްލިއެވެ. ދަބަސް ހުޅުވާލުމަށްފަހު ރިންގް ވަމުންދާ ފޯނުގެ ސްކްރީނަށް ބަލާލިއެވެ.\n“ދެއިރު ކާބޭހެއް ހެން އިރުއިރުކޮޅާއި ނުގުޅިޔަސް މިއަދު އެކަން ކުރާނަމޭ ބުނެފިން ދޯ.” ފޯނު ކަންފަތުގައި ޖައްސާލުމާއެކު ޒާޔާގެ ހިތުގައި ރޯވެފައިވާ ހުޅުގަނޑު އަދައިގަތެވެ. އަދި ކޯލް ކަނޑާލަމުން ދަބަސް ތެރެއަށް ފޯނު ހޫރާލިއެވެ. އައިސްފައިވާ ރުޅިއާއި ހިތުގައިވާ ހުރިހާ ހިތްހަމަ ނުޖެހުމެއް ބޭލީ ފޯނަށެވެ. އަރައިގެން ހުރި ކަޅު ކުލައިގެ ބޫޓް ފަޔަށް ހެޔޮ ވަރުކޮށްލަމުން ޒާޔާ ހިނގައިގަތެވެ. މަގުމަތީގައި ހިނގަމުންދާ މީހުންނާއި ދުއްވާ އެއްޗެހީގެ އިޙްސާސްވެސް ޒާޔާ އަށް ނުވާ ކަހަލައެވެ. ވާނީވެސް އެހެން ނޫން ހެއްޔެވެ؟ ހަތަރު އަހަރު ދުވަސް ވަންދެން ކާމިޔާބު މީހަކަށް ވުމަށްޓަކައި ކުރި ބުރަ މަސައްކަތުގެ އެއްވެސް އަގެއްނެތެވެ. ދެކެމުން އައި ހުވަފެންތަކުގައި ކުލަޖެހެން ކައިރިވެފައި ހުއްޓާ ހުރިހާ ކަމެއްގައި ނިމުމުގެ ސިއްކަ ޖަހަން ޒާޔާއަށް މަޖުބޫރުވެއްޖެއެވެ. ޒާޔާއަކީ ހައުސިންޑް ޑިވެލޮޕްމެންޓްގް ކޯޕަރޭޝަންގެ އެޗް އާރު މެނޭޖަރެވެ. އެންމެ އާދައިގެ އެގްޒެކްޓިވް އެއްގެ މަޤާމުން ފެށި ޒާޔާގެ ކެރިއަރ އިން މެނޭޖަރ ލެވެލް އަށް ދިއުމަށް ޒާޔާ އޭނާގެ އަރާމު ނިދިކޮޅު ނަގާލިއެވެ. ދިރިއުޅުމުގެ އެތައް އުފަލެއް ޤުރުބާން ކުރިއެވެ.\nއޮފީސް ދޮރުމައްޗާއި ހަމައަށް ދެވުނުއިރު ޒާޔާގެ އަތް ފައި މުޅިން ފިނިވެއްޖެއެވެ. އޮފީހުގައި މަސައްކަތް ކުރާ އެންމެންގެ މަލާމާތުގެ ސަބަބަކަށް ޒާޔާ ވާނެކަން ވެސް ޒާޔާއަށް އެނގެއެވެ.\n“މިއަދު ހާދަ ލަހުން އޮފީހަށް ތިއައީ. ބޭބީ ބަލީތަ؟” އޮފީހުގައި މަސައްކަތު މީހެއްގެ ވަޒީފާ އަދާކުރާ އުބާ ޒާޔާ ފެނިފައި ވީ ހައިރާނެވެ. ކޮންމެ ދުވަހަކު ގަޑި ޖެހުމުގެ އެތައް އިރެއް ކުރިން އޮފީހަށް އަންނަ ޒާޔާ ގަޑިޖެހިގެން އެތައް އިރެއްވީ ފަހުން އޮފީހަށް އައީމައެވެ. މަޤާމް މަތިވިނަމަވެސް ޒާޔާ ގެންގުޅޭ އުސޫލުތަކަކަށް ބަދަލެއް ދުވަހަކު އައިސްފައެއް ނުވެއެވެ.\nޒާޔާ އަކަށް އުބާގެ ސުވާލަކަށް ޖަވާބެއް ނުދެވުނެވެ. އަނގަ ހުޅުވާލާނެ ހިތްވަރުވެސް ޒާޔާގެ ނެތެވެ. ޒާޔާގެ ދަރިފުޅު ޒިޔަލް ބައްޔެއްވެސް ނޫނެވެ. ޒިޔަލްގެ ހުރިހާ ކަމެއް ފުރިހަމައަށް ކޮށްދޭނެ މީހުންވެސް އެބަތިއްބެވެ. މައްސަލައަކީ އިތުބާރުގެ މައްސަލައެވެ. ޒާޔާގެ ފިރިމީހާ ރާއިދު ގެ މައްސަލައެވެ. ޒާޔާ އޮފީސް ނިމިގެން ދެން ލިބޭ ހުރިހާ ވަގުތެއް ހުސް ކުރަނީ ތިން އަހަރުގެ ދަރިފުޅު ޒިޔަލް އަށާއި ފިރިމީހާ ރާއިދު އަށެވެ. ޒާޔާ އޮފީހުގައި އުޅޭ ހުރިހާ ވަގުތެއްގައި ޒިޔަލް ބަލަނީ ރާއިދުގެ މަންމަ ނައީމާ އެވެ. ގޭގައި މަސައްކަތް ކުރާނެ ބޭރު މީހެއް ހުރެއެވެ. ރާއިދު ޒާޔާ އަށް ވަޒީފާ ދޫކޮށްލަން މަޖުބޫރު ކުރަނީ ރާއިދުގެ މަންމަ އާއި ބައްޕަ ދިރިއުޅުން ލަންކާއަށް ބަދަލު ކުރަން އުޅޭތީ ޒިޔަލް ބަލާނެ މީހެއް ނުހުންނާނެތީއެވެ. ބޭރުން މީހަކު ގެންނާކަށް ރާއިދު ބޭނުމެއްނުވެއެވެ. ޚުދު ރާއިދު ވެސް ބޭނުންވަނީ މަންމަ މެންނާއެކު ލަންކާއަށް ދިރިއުޅުން ބަދަލުކުރާށެވެ.\nއަމިއްލަ ކެބިން އަށް ވަދެ ޒާޔާ ވަތްގަނޑު ހުޅުވާލިއެވެ. އަދި ވަތްގަނޑު ތެރޭގައި އޮތް ސިޓީ އުރައެއް ނަގަމުން ފުން ނޭވާ އެއް ފަޒާގެ ތެރެއަށް ދޫކޮށްލިއެވެ. ދެކެމުން އައި ހުވަފެންތައް ވިއްސިވިހާލިވީއެވެ. އަތް ދަބަސް ކޮނޑަށް ހެޔޮވަރު ކޮށްލަމުން ޒާޔާ މިސްރާބު ޖެހީ އޮފީސް ބޮޑު މީހާގެ ކެބިން އާ ދިމާއަށެވެ. ދެފަހަރަކު ޓަކި ޖަހައިލިއިރު ވެސް އެއްވެސް ޖަވާބެއް ނުލިބުނެވެ. އެންމެ ފަހުން ޒާޔާ ކުޑަކޮށް ދޮރު ހުޅުވާލާފައި އެތެރެއަށް ބޯ ދިއްކޮށްލިއެވެ. އެއްވެސް މީހެއް އެތަނުގައި ނެތެވެ. ނަސީބެކޭ ޒާޔާގެ ހިތަށް އެރިއެވެ. މަޑު ހިނގުމެއްގައި ގޮސް އަތުގައި އޮތް ސިޓީއުރަ މޭޒުމަތީގައި ބާއްވާލިއެވެ. އަދި ޖިންސުގެ ޖީބުން ތަޅުދަނޑި ފައްޗެއްވެސް ނަގާ މޭޒުމަތީގައި ކުރިން ބޭއްވި ސިޓީއުރަ މަތީގައި ބާއްވާލިއެވެ. އިރުކޮޅަކު މަޑުކޮށްލުމަށްފަހު ޒާޔާ ހިނގައިގަތެވެ. މިހާރު އެތަނުގައި ހުރުމުގެ އެއްވެސް ބޭނުމެއް ޒާޔާއަށް އޮތް ކަމަކަށް ޒާޔާ ޤަބޫލެއްނުކުރެއެވެ. ޒާޔާގެ ކެބިން އަށް ވަދެ ބައެއް އަމިއްލަ މުހިއްމު ސާމާނުތައް ކޮތަޅަކަށް އެޅުމަށްފަހު ޒާޔާ ބޭނުންވީ ވީހާވެސް އަވަހަކަށް އެތަނުންދާށެވެ. އެއްވެސް އެކުވެރިއަކާއި ވެސް ޒާޔާ ބައްދަލުކުރާ ހިތެއް ނެތެވެ. އޮފީސްތެރެ އަމާންކޮށް އޮތްކަންވެސް ވީ ޒާޔާ އަށް ލިބުނު ހިތްހަމަ ޖެހުމެކެވެ. ހީވާ ކަހަލައެވެ. އެންމެން ވީ މީޓިން ރޫމްގައެވެ.\nޓެކްސީއެއް ހުއްޓުވުމަށްފަހު އެންމެ ފަހު ފަހަރަށް ޒާޔާ އޮފީސް ބިލްޑިންގް އަށް ބަލާލިއެވެ. ކުރީގެ އެކިއެކި ހަނދާންތައް ލޯމަތީގައި ސިފަވެގެންދިޔައެވެ. ޓެކްސީއަށް އަރާ ސީޓްގައި ބުރަކަށި ޖައްސާލަމުން ދާންވީ ފެރީ ޓާމިނަލަށް ކަމަށް ބުނެ ދަބަހުގައި އޮތް ފޯނު ޒާޔާ ނެގިއެވެ. އަދި އޮފީސް ބޮޑުމީހާގެ ނަމްބަރަށް މެސެޖްކޮށްލުމަށްފަހު ފޯނު ނިއްވައިލި އެވެ.\nގެޔަށް ވަން ތަނާ ފުރަތަމަވެސް ޒާޔާގެ ކަންފަތުގައި ޖެހުނީ އޭނާގެ ދަރިފުޅު ޒިޔަލްގެ އަޑެވެ. ހުރިހާ ފިކުރުތަކެއްވެސް ފިލައި ދިޔަ ކަހަލައެވެ. ކުޑަކުޑަ ޒިޔަލް ދުވެފައި އައިގޮތަށް އައިސް ޒާޔާގެ އަތު ތެރެއަށްވަނެވެ.\n“ނުވެސް ކެއި އެންމެ ރޮށިކޮޅެއްވެސް. ބުއްތަށިދީފަ މި ފެންވަރުވާލީ ހަމަ ދެންމެ.” ނައީމާ ޒާޔާގެ މޫނަށް ބަލާލަމުން ހިނިތުންވެލިއެވެ.\n“ހާދަ އަވަހަކަށް އޮފީސް ނިމުނީ.” ނޭނގޭ ކަމަށް ހަދައިގެން ނައީމާ ހުއްޓަސް ޒާޔާއަށް ހުރިހާ އެއްޗެއްވެސް އެނގެއެވެ. ރާއިދުގެ ބޮލުގައި އަބަދު ނައީމާ ކޮށާކަން ވެސް ޒާޔާ ދެނެ ހުއްޓެވެ. ކައިވެންޏަށް ހަތަރު އަހަރުވީ އިރު ރާއިދުގެ ފުރިހަމަ އެއްބާރުލުން ޒާޔާއަށް އައީ ލިބެމުންނެވެ. ކުއްލިއަކަށް މިގޮތަށް ރާއިދު ނިންމަން ޖެހުމުގެ އެންމެ ބޮޑު އެއް ސަބަބަކީ ނައީމާ ކަން ވެސް ޒާޔާއަށް އޮޅިފައެއް ނެތެވެ. ނަމަވެސް ޒާޔާ ރައްދު ދޭން ބޭނުން ނުވަނީއެވެ. އެއްވެސް މައްސަލައެއް ޖެހި އެއްވެސް މީހަކާއި މޫނު ކެނޑެން ބޭނުން ނުވަނީއެވެ. ނައީމާގެ އެއްވެސް ސުވާލަކަށް ޖަވާބު ނުދީ ޒާޔާ ޒިޔަލް އާއި ސަކަރާތް ޖަހާތަން ބަލަން ހުރެފައި އެތަނުން ދިޔުމުން ޒާޔާ ޒިޔަލް ގޮވައިގެން ގޮސް ކޮޓަރިއަށްވަނެވެ.\nދުވަހުގެ ހަތަރުދަން ޒާޔާ ހޭދަކޮށްލީ ކޮޓަރީގައެވެ. ޒިޔަލް އަށް ކާންދިނީވެސް ގޭގައި ގެންގުޅޭ މީހާ ކައިރީގައި ބުނެގެން ކާއެއްޗެއް ގެނެސްގެންނެވެ.\n“މަންމީ. ޒިޔަލް ލައިކް ވަނީ މަންމި ދެކެ. މާމަ ދެކެ ޒިޔަލް ލައިކެއް ނުވެޔޭ.” ޒާޔާގެ މޭތެރެއަށް ބޮޑިވެގަންނަމުން ޒިޔަލް ބުނެލިއެވެ.\n“އެހެންތަ؟ އެހެން ވީއިރު ދެން މަންމި ހުންނާނަން އަބަދުވެސް ދަރިފުޅު ކައިރީގައި.” ޒާޔާ ޒިޔަލްގެ ކޮލުގައި ތުންފަތް ޖައްސާލިއެވެ.\nޒިޔަލްއަށް ނިދުނުއިރުވެސް ޒާޔާ އިނީ ޒިޔަލްގެ ބޮލުގައި ފިރުމާލަ ފިރުމާލައެވެ. އޭރުވެސް ޒާޔާގެ ސިކުނޑި ތެރޭގައި އެނބުރެމުން ދިޔައީ އޮފީހުގެ އެކިއެކި ޚިޔާލުތަކެވެ. ކުއްލިއަކަށް ފޯނު ނިއްވާލެވުނު ހަނދާންވެގެން ޒާޔާ ދުވެފައި ކަހަލަ ގޮތަކަށް ގޮސް އަތް ދަަބަަސް ހާވާލަމުން އޭގެ ތެރޭގައި އޮތް ފޯނު ނެގިއެވެ. ނިއްވާލައިފައި އޮތް ފޯނު ޒާޔާ ހުޅުވާލިތަނާ ފުލުފުލުން މެސެޖްތަކާއި ކޯލް އެލާޓްތައް އަންނަން ފެށިއެވެ. ވަޒީފާއިން ވަކިވީ ސަބަބު ނޭނގި ގެންނެވެ. ޒާޔާ އުފާވެސް ވިއެވެ. ދެރަވެސް ވިއެވެ. އުފާވީ އެންމެން ޒާޔާ އާ ދޭތެރޭގައި ވިސްނާތީއެވެ. ދެރަވީ ޒާޔާގެ ހިތް ނޭދޭ ގޮތައް ކަންތައް ކުރަން ޖެހޭތީއެވެ.\nއެންމެން މަތިން މިސްވާނެ ކަމަށް ބުނަމުން ޒާޔާ އޮފީސް ވައިބަރ ގްރޫޕަށް މެސެޖްކޮށްލިއެވެ. އަދި ސިމްކާޑް ފޯނުން ނަގައި އަނގަޔަށްލާ ހަފާލިއެވެ. އޭރު ހަމަ ރަނގަޅަށްވެސް ޒާޔާ އަށް ރޮވިއްޖެއެވެ. އެވަގުތު ކޮޓަރި ދޮރު ހުޅުވާލާފައި ރާއިދު ވަނެވެ. ހެވިފައި އައިސް އަތުގައި އޮތް މާބޮޑި ނަގާ ޒާޔާ އާ ދިމާއަށް ދިއްކޮށްލިއެވެ.\nޒާޔާ މޫނު އަނބުރާލީ ދުރަށެވެ.\n“އަސްތާ. މަގޭ ޖާން ރުޅި އައިއްސަތަ؟” ރާއިދު ޒާޔާ އާ ޖެހި ފިތިގެން އިށީނދެލިއެވެ.\n“ހުރިހާ ކަމެއް އެނގިހުރެ ނޭނގޭ ކަމަށް ނުހަދަބަލަ. ރާއިދު ކީއްވެ މަށަށް ތިހެން ތިހަދަނީ.” ޒާޔާގެ ލޮލުން ހޯސްލާފައި ކަރުނަ ފައިބައިގަތެވެ. ހިތުގައި ހުރި ހުރިހާ އުދާސްތަކެއް ކަރުނައިގެ ސިފައިގައި ބޭރުވަމުން ދަނީއެވެ.\n“ޒާޔާ. އިނގެޔޭ ދެރަވާނެކަން ވެސް. އެކަމަކު އަހަރެން އެގޮތަށް ނިންމީ ވަރަށް ވިސްނާފައޭ.” ޒާޔާ ދެރަވެ ރޯތަން ބަލަން ރާއިދުއަކަށް ފަސޭހައެއް ނޫނެވެ.\n“އޯކޭ. ޒާޔާ ބޭނުންވާ ކަމެއް ބުނެބަލަ. ޕްރޮމިސް ކޮށްދޭނަން.” ޒާޔާ އެއްވެސް ޖަވާބެއް ނުދިނުމުން ރާއިދު ޒާޔާގެ ދަތް ދޮޅީގައި ހިފާ އުފުލާލިއެވެ.\n“ޔަޤީންތަ؟” ޒާޔާއަކަށް ޤަބޫލެއްނުކުރެވުނެވެ. ރާއިދު ބޯޖަހާލަމުން ހިނިތުންވެލިއެވެ.\n“އަހަރެމެން ދާނީ ލަންކާއަކަށް ނޫން. އަހަރެންގެ ރަށަށް. ޒިޔަލްވެސް އަދި ކުޑައެއްނު. އަހަރެއް ކޮށްލާފަ އަންނާނީ.” ޒާޔާ ވާހަކަ ދެއްކީ ސީދާ ރާއިދުގެ ލޮލަށް ބަލަން ހުރެއެވެ. ހީވާކަހަލައެވެ. ރާއިދު އެއްބަސް ވާނެހެން ޒާޔާ އަށް ހީނުވަނީއެވެ.\n“ޒާޔާ ބުނަމެއްނު އަބަދުވެސް ރަށަކަށް ދާކަށް ބޭނުމެއް ނޫނޭ.” ޒާޔާގެ ވާހަކައިން ރާއިދު އެހާ ހިތްހަމަ ޖެހުނު ހެނެއް ހިއެއްނުވެއެވެ.\n“އިނގޭ އެއްބަސް ނުވާނެކަން ކުރިންވެސް. ރާއިދު މަށަށް ފެންނަގޮތް ބުނާށޭ ބުނީމަ ބުނީމި.” ޒާޔާގެ ގާތަށް ރުޅިއައެވެ.\n“ދާނީ އެހެންވީއިރު. ހެޕީ؟” ރާއިދު ޒާޔާގެ އަތުގައި ހިފައިގެން ގެނެސް އުނގުގައި ބައިންދާލިއެވެ.\n“ދާން ބޭނުމީ މާދަމާ.” ޒާޔާ ބޭނުންވީ ވީހާވެސް އަވަހަށްދާށެވެ. ނައީމާ ކުރިމަތިންވެސް ދުރަށެވެ. އޮފީސް މާހައުލާވެސް ދުރަށެވެ. ގޭގައި ހުރިއްޔާ ޒާޔާ ހަދާނީ ނައީމާގެ އަޅަކަށް ކަން ޒާޔާއަށް ވަރަށް ރަނގަޅަށް އެނގެއެވެ.\n“މި އަންނަނީ ޓިކެޓް ކަންތައް ހަމަޖައްސާފައި. ރެޑީ ވެބާ ޝޮޕިން ކޮށްލަން ދާން. ރަށަކުން ކަމަނާފާނު ބޭނުންހާ އެއްޗެއް ނުލިބޭނެއެއްނު.” ރާއިދު ސަމާސާކޮށްލީ ޒާޔާ ހެއްވާލުމުގެ ނިޔަތުގައެވެ. ނަމަވެސް ޒާޔާގެ މޫނުމަތިން ހިނިތުންވުމުގެ އަސަރެއް ނުފެނުނެވެ. ރާއިދު ނިކުތުމުން ޒާޔާއަށް އަނެއްކާވެސް ވިސްނެންފެށިއެވެ. ރަށަށް ގޮސް އުޅެވޭނެބާއެވެ. އެތަނަކީ ޒާޔާ އެއް އިރެއްގައިވެސް އުޅޭ ހިތްވާ ތަނެއް ނޫނެވެ. އުޅެން ބޭނުންވެސް ވާތަނެއް ނޫނެވެ. ރާއިދުގެ މަންމެންނާއެކީ ލަންކާ އަށް ދާކަށްވެސް ޒާޔާ ބޭނުމެއްނޫނެވެ. އެކަމަކު ރާއިދުގެ މަންމައާ އެކީ އުޅުމަށްވުރެ ރަށަށް ދިއުންވެސް ޒާޔާއަށް މާރަނގަޅެވެ. މިވީހާ ދުވަހު ރާއިދުގެ މަންމައާއެކީގައި އުޅެވުނީ ޒާޔާ ގޭގައި ނުހުރެ ވަޒީފާގައި ހުރިހާ ވަގުތެއް ހޭދަކުރާތީއެވެ.\nނިދިފައި އޮތް ޒިޔަލް އަށް ބަލާލަމުން ޒާޔާ ތުވާލި ހިފައިގެން ގޮސް ފާހާނާއަށް ވަނީ ރާއިދު އަންނަންދެން ތައްޔާރުވެލުމަށެވެ.\nދެއަތް ފުރާ ކޮތަޅު ހިފައިގެން ރާއިދު އާއި ޒާޔާ ގެޔަށް އައިސް ވަނީ އެމީހުންނަށް ބޭނުންވާ ހުރިހާ އެއްޗެއް ގަނެގެންނެވެ.\n“ރާއިދު. ތި ކުރެވެނީ ރަނގަޅު ކަމެއްތަ؟ ދަރިފުޅަށް އުޅެވޭނެތަ ރާއްޖެތެރޭގައި.” ސޯފާގައި އިން ރާއިދުގެ ބައްޕަ އަހްމަދު ރާއިދު ފެނިފައި އިންތަނުން ތެދުވިއެވެ.\n“ޒާޔާގެ ރަށެއްނު. އުޅެވޭނެ.” ބައްޕަގެ ކުރިމަތީގައި ރާއިދު ހުރީ އިސްޖަހައިގެންނެވެ.\n“ތީ ރަނގަޅު ގޮތެއް ނޫން. އަދި ވިސްނާލާ. ބައްޕަ ނެތިން ތި ދެކުދިންގެ ނިންމުމަކަށް ގޮތް ކިޔާކަށް.” އަހްމަދު ހިތްހަމަ ނުޖެހިފައި ގޮސް އޭނާގެ ކޮޓަރިއަށްވަނެވެ.\nޒާޔާގެ މޮޅިވެފައިވާ މޫނަށް ރާއިދު ބަލާލިއެވެ. ކޮންމެ ގޮތެއްވިޔަސް ޒާޔާ ދެރަވާ ކަހަލަ ކަމެއް ރާއިދު ކުރާކަށް ބޭނުމެއްނުވެއެވެ.\n“ހިނގާ ޕެކް ކުރަން ދަމާ.” ރާއިދު ޒާޔާގެ އަތުގައި ހިފައި ގަޔާ ކައިރިކޮށްލިއެވެ.\nލޯންޗުން ފައިބަމުން ރަށުގެ ފަސްގަނޑުގައި ފައި ޖެހުމާއެކު އަހަރެމެންނަށް މަރުޙަބާ ކިޔާލީ ކުއްލިއަކަށް ވެހެން ފެށި ވާރޭ އެވެ. ޒިޔަލް އުރާލައިގެން ޖެޓީ ކުރިމަތީގައި ހުރި ފިހާރައެއްގެ އަސްކަނިދޮށަށް ޒާޔާ ދުވެފައި ގޮސްވަނެވެ. އެންމެންނަށް ސަޕްރައިޒެއް ދިނުމަށްޓަކައި ޒާޔާ އޭނާ އަންނަ ވާހަކަ އެކަކު ކައިރީގައިވެސް ނުބުނެއެވެ. ނަމަވެސް ވާރޭ ހުއްޓާނުލާތާ ގިނަ އިރުވުމުން ޒާޔާ އަށް އޭނާގެ އާއިލާ މީހުންނަށް ގުޅަން މަޖުބޫރުވިއެވެ.\nގެޔަށް ދެވުނު އިރު އާއިލާގެ އެންމެން ވަނީ ގޭތެރެއަށް ޖަމާވެފައެވެ. އުފަލުގެ ކޮޅެއްނެތެވެ. އެތައް އަހަރު ތަކަކަށްފަހު ޒާޔާ އެނބުރި ރަށަށް އައުމުން އެންމެންގެ މޫނު މަތިންވެސް ފެންނަމުން ދިޔައީ އުފާވެރިކަމެވެ.\nރާއިދު އަށް އެމާހައުލު ވީ އާ ކަމަކަށެވެ. ނަމަވެސް އެންމެން ވާހަކަ ދައްކާ ހަދަން ފެށުމުން ރާއިދުވެސް ހުރީ ހިތްހަމަ ޖެހިފައެވެ.\n“ޒާޔާ މިހާރު ހާދަ ފަލައޭ.” ޒާޔާގެ ދޮންބެ ޔަމަން ޒާޔާ އާ ދިމާކޮށްލިއެވެ.\n“ފަލަވާނެއެއްނު. އެހާ ލޯބި ދެމޭ.” ރާއިދު ޔަމަންގެ ސަމާސާގައި ބައިވެރިވެލިއެވެ.\n“ދެން ދޭ ރެސްޓްކޮށްލަން. ޒިޔަލް ވެސް އެހުރީ ނިދިއައިއްސަ.” ޔަމަން ޒާޔާ މެންގެ ފޮށިތައް ނަގައިގެން ޒާޔާގެ ކޮޓަރިއަށް ގެންގޮސްދިނެވެ.\n“މަންމަ ދާނަން ކާން ހަދާލަން. ކައިގެންވެސް ރެސްޓް ކުރެވޭނެ.” ޒާޔާގެ މަންމަ ފާއިޒާ ޒާޔާގެ ބޮލުގައި ފިރުމާލިއެވެ.\n“ރާއިދު ދޭ ޒިޔަލް ގޮވައިގެން ރޫމްއަށް. އަންނާނަން ޝޮޕް ބަންދު ކުރުމުގެ ކުރިން ޑައިޕަރ ގަނެގެން.” ޒާޔާ އަތް ދަބަހުގައި އޮތް ރާއިދުގެ ވޮލެޓް ނަގައިގެން ހިނގައިގަތެވެ.\nމަގުމަތިން ހިނގަމުން ދިޔައިރުވެސް ޒާޔާއަށް ބެލެނީ ބަދަލުވެފައިވާ ރަށުގެ މާހައުލަށެވެ. ކުއްލިއަކަށް ކުރިމަތިން ސައިކަލެއްގައި ދިޔަ ފިރިހެން ކުއްޖެއް ޒާޔާގެ ސަމާލުކަން އަތުލައިފިއެވެ. ޒާޔާ އުޅެ ބޮޑުވި ރަށް ކަމުގައިވިޔަސް އެއީ ކާކު ކަމެއް ޒާޔާ އަކަށް ނޭނގުނެވެ. ފެނުނީ މޫނުގެ އެއްފަރާތެވެ. ލައިގެން ހުރި ކަޅު ކުލައިގެ ޓީޝާޓެވެ. ޖެލް ލައި ހަރުކޮށް ކޮޅަށް ނަގާފައިވާ ފަން އިސްތަށިކޮޅެވެ. ޒާޔާގެ ހިތުގެ ތެޅުން އަވަސްވާން ވީ ސަބަބު ޒާޔާއަކަށްވެސް ނޭނގުނެވެ. ކުރެވުނުހާވެސް ކަމަކީ ނިވައި ވަންދެން އެކުއްޖާއަށް ބެލުމެވެ.\nV..reethi….???.adhi alah zaana ge vaahakaeh miky…..umeedhu kuran kuriah huri part thahves reethivaanekamah..aamu gotheh ga alhugandu kiyan favourit writers ge story thah,,ekamaku ekamaku komme writer eh ves favourit vaany, komme vaahakaehge ves reethi kan ingey ni kiyaaleemaehnun dhw….vaahakaige cover photo ah balaafa attractvi ingey judge kuraakah nuvaanekan…ekamaku hithah eri kiyaalaanyey ,erun ingidhaanethaaey reethiyya…and hopefuly adhi v.reethi….im v curious,,dhen vaany kihinehtho balan…cant wait..keep up the good work??? ,all the best???..luv ya.❤❤❤??ummwah?..when nxt…kuryge vaahaka ves kiyaalaanan ingey….me first tha..?……yey???\nV reethi.???…ummedhu kuran dhen huri part thahves reethi vaanekamah…..ammugothehga alhugandu kiyany favourit writers ge vaahakathah..ekamaku writers favourit vaany, nuvatha vaahaka reethiyaaves ingeyni vaahakaves kymaehnun dhw…aslu cover pic akaaa hure attract vy.???.ingey judge kuraakah nuvaanekan..dhen hithah ery kiyaalaany ye eyrun engidhaanethaaey reethiyya…and hopefully it wasbeautifu…i m v curious dhen vaany kihinehtho balan cant wait…so keep up the good work???..all the best??? love u.❤❤❤. ummwah…???. ?dhuvaskolhakun u r name will also be in my favourit writers ge list ga..inshallah….kuryge vaahakaves kiyaalaanan ingey…am i the first… if so yeyyyyy….when nxt..\nThanks 🙂 daily insha allah will update\nZaana …kureege vaaka kiyaalin v reethi..enimuny tha dhoonna…when nxt\nV reethi…waiting for next part\nތިޔަ ލޯބީގެ ހައްޤުގައި (12)\nހިތާމަ ލޯބި November 24, 2017\nހިތާމަ ލޯބި May 3, 2018\nއިންތިޒާރު ( 32 )


Malaria beyhun covid-19 ah faruvaa eh nulibey: dhiraasaa | Mihaaru\nމެލޭރިއާ ބޭހުން ކޮވިޑް-19 އަށް ފަރުވާއެއް ނުލިބޭ: ދިރާސާ\nމެލޭރިއާ އަށް ދޭ ބޭސް ހައިޑްރޮކްސީކްލޮރޯކްއީން މީހަކު ދައްކާލަނީ. --ފޮޓޯ:ގެޓީ އިމޭޖަސް\nމާ ފުޅާ ދާއިރާއެއްގައި ހެދި ދިރާސާއެއް ނޫން ނަަމަވެސް ވެޓެރަންސް ހެލްތު އެޑްމިނިސްޓްރޭޝަން މެޑިކަލް ސެންޓަރުގެ 368 މީހަކަށް ދިން ފަރުވާ ވަނީ ރިސާޗަރުން އެނަލައިޒްކޮށްފަ އެވެ. މި ދިރާސާ އިން ދެއްކި ގޮތުގައި ހައިޑްރޯކްސީކްލޮރޯކްއީން (އެޗްސީކިއު) އާއި އާއްމުކޮށްދޭ ފަރުވާ އެއްކޮށްގެން ދިން މީހުންގެ 28 ޕަސެންޓް ވަނީ މަރުވެފަ އެވެ. އާއްމުކޮށްދޭ ފަރުވާ އެކަނި ދިން މީހުންގެ ތެރޭން މަރުވީ 11 ޕަސެންޓެވެ. އެޗްސީކިއު އާއި އެންޓިބަޔޮޓިކެއް ކަމަށްވާ އެޒިތުރޮމައިސިން ދިން މީހުންގެ ތެރޭން 22 ޕަސެންޓް ވަނީ މަރުވެފަ އެވެ.\nވެންޓިލޭޓަރަށް ލާން ޖެހޭ މީހެއް ނަމަ އެޗްސީކިއު ބޭނުން ކުރި ނަމަވެސް އަންނަ ތަފާތެއް ނެތް ކަމަށް އެ ދިރާސާގައި ބުނެފައިވެ އެވެ.\nކޮވިޑް-19 އަށް ފަރުވާ ދިނުމަށް އެޗްސީކިއު ޓްރަމްޕް ޕްރޮމޯޓް ކުރެއްވި ނަމަވެސް ސިއްހީ ތަޖްރިބާކާރުން ބުނެފައި ވަނީ އެއީ ސައެންޓިފިކް ގޮތުން ސާބިތު ކަމެއް ނޫން ކަމަށެވެ. އެޗްސީކިއު އެނެމެ ގިނައިން އުފައްދާ އިންޑިއާ އިން އެ ބޭސް އެކްސްޕޯޓް ކުރުން މަނާކޮށްފައި ވަނިކޮށް ޓްރަމްޕުގެ އެދިވަޑައިގަތުމަކަށް އެ ބޭސް މިހާރު ވަނީ އިންޑިއާ އިން ބައެއް ގައުމުތަކަށް ފޮނުވައިދޭން ފަށައިފަ އެވެ.\nހައިޑްރޯކްސީކްލޮރޯކްއީން (އެޗްސީކިއު) އަކީ މަސްޓޭންކު ސާފުކުރަން ވަރައް ކަމުދާއެއްޗެއް.\nޢިންޑިއާއިން ދިން ބައިލައްކަގުޅަ ބޭސް، ފާޚާނާ ތައްޓަށް އަޅާ ފްލަޝްކޮށްލަންޖެހުނީތާ! ޓްރަމްޕް ދައްކާވަަހަކަ އަޑުއެހީމާވާނީއެހެން.


Kurin Covidah Fassivefaivaa Nama Vaccine Ge Emme Dose Akun Fudhey: France - Vaguthu\nކޮވިޑް-19 އަށް ފައްސިވެގެން ރަނގަޅުވެފައި ހުރި މީހަކު ވެކްސިންގެ އެންމެ ޑޯޒްއެއް ޖަހައިގެން ފުދޭ ކަމަށް ފްރާންސުން ބުނެފިއެވެ.\nފްރާންސްގެ ސިއްހީ ވުޒާރާއިން ވަނީ ކުރިން ކޮވިޑް-19 އަށް ފައްސިވި އެއްވެސް މީހެއް ގަޔަށް ވެކްސިންގެ ދެ ޑޯޒް ޖަހަން ނުޖެހޭނެ ކަމަށް ބުނެފައެވެ. ފްރާންސަކީ މިފަދަ އިރުޝާދެއް ދިން ފުރަތަމަ ގައުމު ކަމަށް ވާއިރު މިހާތަނަށް ފްރާންސްގައި 2.8 މިލިއަނަށް ވުރެ ގިނަ މީހުންނަށް ވަނީ ވެކްސިން ދީފައެވެ.\nމިފަދަ އިރުޝާދެއް ފްރާންސް އިން ދޭން ފަށާފައި ވަނީ ދުނިޔޭގެ އެކި ގައުމުތަކުގައި ވެކްސިން ދިނުމުގެ މަރުަހަލާ އަވަސްކޮށް، އާއްމު ހާލަތަށް އަނބުރާ ރުޖޫއަވާން މަސައްކަތް ކުރަމުންދާ ދަނޑިވަޅެއްގައެވެ.\nފްރާންސްގައި މީގެ ކުރިން ކޮވިޑް ބަލި ޖެހިފައިވާ 3.4 މިލިއަނަށް ވުރެ ގިނަ މީހުން އެބަތިއްބެވެ. އަދި 81،000 އަށް ވުރެ ގިނަ މީހުން ވަނީ އެ ބަލީގައިި މަރުވެފައެވެ.\nމިވަގުތު ދުނިޔޭގައި އާއްމުކޮށް ބޭނުންކުރާ ހުރިހާ ވެކްސިންއެއް ވެސް ދެނީ ދެ ޑޯޒް އަކަށް ބަހާލައިގެންނެވެ. އެއް ޑޯޒް އާއި އަނެއް ޑޯޒްއާ ދެމެދު ހަފްތާތަކެއް ވޭތުވެއެވެ.\nފްރާންސުން ބުނެފައި ވަނީ ކޮވިޑް ޖެހުމުން އެ ބަލިން ދިފާއުވުމުގެ ގާބިލްކަން ކޮންމެވެސް ވަރަކަށް ހުންނަ ކަމަށެވެ. ފްރާންސުން މިހެން ބުނި ނަމަވެސް ވެކްސިން ޖެހުމުގެ ކުރިން ކޮވިޑް އަށް ފައްސިވީ މީހުން ދެނެގަންނާނެ ސީދާ ގޮތެއް ފާހަގަކޮށްފައެއް ނުވެއެވެ.\nފްރާންސުން ވަނީ ކުރިން ކޮވިޑް ޖެހިފައި ވީނަމަވެސް ދިފާއީ ނިޒާމް ބަލިކަށި މީހުންނަށް ދެ ޑޯޒް ދޭނެ ކަމަށް ބުނެފައެވެ. ކޮވިޑް އަށް ވެކްސިން ދިނުމުގެ މަސައްކަތް ގިނަ ގައުމުތަކުގައި ކުރިއަށް ދާ އިރު ވެކްސިން ޖެހުނު ނަމަވެސް ކޮވިޑްގެ އާ ވައްތަރުތައް ޖެހުމުގެ ފުރުސަތު އޮތް ކަމަށް ބައެއް ތަޖުރިބާކާރުން ބުނެއެވެ.


މިޒަމާނުގެ ޢިލްމުވެރިން ތައުމީނު، އިސްލާމީ އުޞޫލުން ހިންގާ “ތަކާފުލް” ހުއްދަ ކުރައްވާފައި ވީނަމަ ވެސް ކުރީ ޒަމާނުގައި ޣައިރު މުސްލިމުން ހިންގި އަދި މިހާރުވެސް ހިންގާ “ތައުމީން” ނުވަތަ “އިންޝުއަރެންސް” ހުއްދަ ކުރައްވާފައި ނުވެއެވެ. ތައުމީނާ ގުޅޭގޮތުން ނެރުއްވާފައިވާ އެންމެ ފުރަތަމަ ފަތުވާއެއް ކަމުގައި ވަނީ ޢައްލާމާ އަޙްމަދު ބިން ޔަޙްޔާ އަލްމުރުޠަޟާ ލިޔުއްވާފައިވާ “އަލްބަޙުރުލް ޒައްޚާރު” ގައި ގެންނަވާފައިވާ ފަތުވާއެވެ. އެއީ “ވަގަށްނެގޭ އެއްޗެއްސާއި ކަނޑުވާ އެއްޗެއްސަށް ޖާމިނު ވުމަކީ ބާޠިލު ކަމެއްކަމަށެވެ.” މިޖަވާބަކީ ކަނޑުގެ އަމާންކަމަށާއި އަލިފާނުން އަމާންކުރުމަށް ބަރާބަރަށް ފެތޭ ޖަވާބެކެވެ. ނަމަވެސް ބައެއް ޢިލްމުވެރިން ދެކޭގޮތުގައި މިހާ ކުރީގެ ވާހަކައެއް މިޒަމާނުގައި މިހިންގާ ތައުމީން ކަމުގައި ޤަބޫލުކުރަން ދަތި ކަމުގަވެ. އަދި އެއީ ދަލީލެއް އޮވެގެން ބުނާ ބުނުމެއް ވެސް ނޫންކަމަށެވެ. ނަމަވެސް ޙަޤީޤަތަކީ އެ ބުނާގޮތަށް އެކަން އޮތްކަމަށްވުން ކަމުގައެވެ. މިހެނީ އަލްޢައްލާމާ މުރުޠާޟާ ދިރިއުޅުއްވި ދުވަސްވަރުގެ ކުރިން ވެސް ހުޅަނގުގެ ޤައުމުތަކުގައި ވަނީ ކޮންމެވެސް ސިފައެއްގައި ތައުމީން ތަޢާރަފް ވެފައެވެ. އެހެންކަމުން ޔަމަނަކީ ކަނޑުގެ އައްސޭރީގައި އޮންނަ ރަށަކަށްވެފައި، ހުޅަނގުގެ ޤައުމުތަކާއި އެޤައުމާ މެދު ވިޔަފާރީގެ މުޢާމަލާތް ހިނގާފައިވާ ތަނަކަށް ވުމުން، މުރުޠަޟާގެ އަރިހުން ތައުމީނާ ގުޅޭގޮތުން އެ ދުވަސްވަރު ސުވާލުކުރީ ކަމުގައި ވެދާނެއެވެ.\nއެހެން ނަމަވެސް މިޒަމާނުގެ ޢިލްމުވެރިން އެއްބަސްވެ ވަޑައިގަންނަވާ ގޮތުގައި، ތައުމީނުގެ “އިސްލާމީ ތައުމީން” ނުވަތަ “ތަކާފުލި” ގެ ނިޡާމަކީ އިސްލާމީ އުޞޫލުތަކާ އެއްގޮތަށް ހިންގޭ ޙަލާލު ހުއްދަ ނިޡާމެކެވެ. އެގޮތުން ތަކާފުލް ނުވަތަ އިސްލާމިކް އިންޝުއަރެންސް ހިންގަނީ ވަރަށް ފުރިހަމަ އިސްލާމީ އޮނިގަޑެއްގެ ދަށުންނެވެ. ދިމާވާ ކުއްލި ޙާލަތެއްގައި ނިކަމެތިކަން ލިބޭ ފަރާތްތަކަށް ބއިވެރިންގެ ފަރާތުން އެހީތެރިކަން ފޯރުކޮށްދެވެއެވެ.\nވިލިވަރު ކަރަންޓީނު ފެސިލިޓީ ނިންމާ ޑިޒާސްޓާއާ ހަވާލުކޮށްފި\nކޮވިޑް-19 އާ ގުޅިގެން އެމްޑީޕީގެ އަމަލީ ކެމްޕޭނުތައް ހުއްޓާލުމަށް ފަހު ސޯޝަލް މިޑީއާ އަށް


Iran ge Foreign Minister New York ah\nއީރާންގެ ފޮރިން މިނިސްޓަރު ނިއުޔޯކަށް\nހުސައިން އަމީރު އަބްދުއްލަހިޔާން: އދ. އާންމު މަޖިލީހުގެ ޖަލްސާގައި ބައިވެރިވެ ވަޑައިގަތުމަށް ނިއުޔޯކަށް ވަޑަގަންނަވަނީ\nއީރާންގެ ފޮރިން މިނިސްޓަރު ހުސައިން އަމީރު އަބްދުއްލަހިޔާން އދ. އާންމު މަޖިލީހުގެ ޖަލްސާގައި ބައިވެރިވެ ވަޑައިގަތުމަށް ނިއުޔޯކަށް ވަޑަގަންނަވަނީ އެވެ. އީރާންގެ ފޮރިން މިނިސްޓަރަކު އެމެރިކާއަށް ވަޑައިގަތުމަކީ ދުނިޔެ ސިއްސައިގެންދާ ވަރުގެ ކަމެކެވެ.\nއިރާން ފޮރިން މިނިސްޓްރީގެ ތަރުޖަމާން ސައީދު ޚަތިބުޒާދާ ނޫސް ކޮންފަރެންސެއްގައި ވިދާޅުވި ގޮތުން ވަޒީރު ނިއުޔޯކަށް ދަތުރު ކުރެއްވުމަށް ހުރިހާ ކަމެއް އޮތީ ހަމަޖެހިފަ އެވެ.\nހުސައިން އަމީރު އަބްދުއްލަހިޔާން ނިއު ޔޯކަށް ވަޑައިގެން 2015 ގައި އެމެރިކާއާ ބައިވެރިންނާއެކު ހަދާފައި އޮތް ނިއުކްލިއާ އެއްބަސްވުމާ ބެހޭ ގޮތުން ގުޅުން ހުރި ގައުމުތަކުގެ އޮފިޝަލުންނާ ބައްދަލު ކުރައްވާނެ ކަމަށް ތަރުޖަމާން ވިދާޅުވި އެވެ އެކަމަކު އެމެރިކާގެ އެއްވެސް އޮފިޝަލަކާ ބައްދަލު ކުރައްވާ ގޮތަށް ހަމަޖެހިފައި ނުވާ ކަމަށް ތަރުޖަމާން ވިދާޅުވި އެވެ.\nސައީދު ޚަތިބުޒާދާ ވިދާޅުވި ގޮތުން ވަޒީރު ބައްދަލު ކުރައްވަން ހަމަޖެހިފައި ވަނީ ޗައިނާ އާއި ފްރާންސް އާއި އިނިގިރޭސިވިލާތާއި ރަޝިއާ އަދި ޖަރުމަނުގެ އޮފިޝަލުންނާ އެވެ.\nތަރުޖަމާން ވިދާޅުވީ އެމެރިކާއާ ބައިވެރިން އެކައްޗެއް ކިޔައި އިރާނަށް ދަތި ކުރަން އަޅާފައި ހުރި ފިޔަވަޅުތަކާ ބެހޭ ގޮތުން ވަޒީރު މަޝްވަރާ ކުރައްވާނެ އެވެ.\nއދ. އާންމު މަޖިލީހުގެ ޖަލްސާގައި ބައިވެރިވެ ވަޑައިގަތުމަށް އީރާންގެ ފޮރިން މިނިސްޓަރު އެމެރިކާގެ ނިއުޔޯކަށް ވަޑައިގަންނަވާއިރު އެމެރިކާއިން މެދުވެރި ކޮށްފާނެ ޝަރުތުތަކަށް ދުނިޔެ އޮތީ ފާރަވެރެވި އެވެ. ހަގީގަތުގައި ވަޒީރު ކުރައްވާ ދަތުރަކީ އދ. އިން ކަނޑައަޅާފައި އޮންނަ މިންގަޑުތަކަށް އިޖާބަ ދެއްވުމަށް ކުރައްވާ ދަތުރެކެވެ.\nއދ. ގެ ޖަލްސާތަކުގައި ބައިވެރިވެ ވަޑައިގަތުމަށް އެމެރިކާއަށް މީގެ ކުރިން ދަތުރުކުރެއްވި އީރާންގެ ބައެއް އޮފިޝަލުން އެމެރިކާއިން ބޭރުކޮށްފައި ވެސް އެބަހުއްޓެވެ. އަދި ބައެއް އޮފިޝަލުންނަށް ވިސާ ނުދީ ވެސް އެބަ ހުއްޓެވެ.\nއެމެރިކާއާ އދ. އާ ދެމެދު ވެފައި އޮންނަ އެއްބަސްވުމުގެ ދަށުން އދ.ގެ ބޭނުމަކަށް އެމެރިކާއަށް ދާ އެއްވެސް މީހަކު ހުއްޓުވުމަކީ އެމެރިކާއަށް ލިބިފައި އޮންނަ ހައްގެއް ނޫނެވެ. އެކަމަކު މިކަން ހިނގަނީ ލިޔެ އެއްބަސްވެފައި އޮންނަ ގޮތަކަށް ނޫނެވެ.\nޔޫއެން އެމެރިކާ އީރާން\nއީރާނުން އދ. އަށް ދަރަނި ދައްކައިފި\nޕޫޓިން އިޒްރޭލުގެ ބޮޑުވަޒީރާ ބައްދަލު ކުރައްވައިފި\nއީރާން ނިއުކްލިއާ މަޝްވަރާ ނޯންނާނެ: އީޔޫ


Hurihaa Match Akun Molhuve, Kolhah Goal Evves Vana Nudhee Rajjeyge Veterans Team Thashi Nagafi - Vaguthu\nހުރިހާ މެޗަކުން މޮޅުވެ، ކޮޅަށް ގޯލެއްވެސް ވަނަ ނުދީ ރާއްޖޭގެ ވެޓަރަންސް ޓީމު ތަށި ނަގައިފި\nގްލޯބަލް ވެޓެރަން ފުޓްބޯޅަ މުބާރާތުގެ ޗެމްޕިއަންކަން ރާއްޖޭގެ ސޮކާ ވެޓެރަންސް އެސޯސިއޭޝަން އޮފް މޯލްޑިވްސް ހޯދައިފިއެވެ.\nމެލޭޝިއާގައި ކުރިއަށް ގެންދިޔަ މުބާރާތުގެ ތަށި ރާއްޖެއިން ހޯދީ ކުޅުނު ހުރިހާ މެޗަކުންވެސް މޮޅުވެ، ކޮޅަށް ގޯލެއްވެސް ވަނަ ނުދީއެވެ. ރާއްޖެއިން މުބާރާތުގައި 14 ގޯލް ޖެހިއިރު، ފައިނަލްގައި ރާއްޖެ ވަނީ 2-0ގެ ނަތީޖާއަކުން އިންޑޮނޭޝިއާ ބަލިކޮށްފައެވެ. ފައިނަލްގައި ރާއްޖޭގެ ދެގޯލް ކާމިޔާބުކޮށްދިނީ އަލީ ޝަމީމް (ކޮޔަރޭ) އާއި އަބްދުﷲ ވަހީދު (ބިންމާ) އެވެ.\nމިއަދު ކުޅުނު ސެމީގައި ރާއްޖެއިން 3-0އިން ލަންކާ ބަލިކުރިއިރު، އެ މެޗުގައި ގޯލް ޖަހައިދިނީ 2008 ވަނަ އަހަރުގެ ސާފް ޗެމްޕިއަންޝިޕްގެ ފައިނަލްގައި އިންޑިއާ ކޮޅަށް ރާއްޖެއިން ޖެހި ހަމައެކަނި ގޯލް ޖަހައިން މުހުތާރު ނަސީރު (ޓޫކިލޯ)އާއި ކޮޔަރޭއެވެ. ޓޫކިލޯ ވަނީ އެ މެޗުގައި ދެ ގޯލް ޖަހާފައެވެ.\nރާއްޖެ ސެމީއަށް ދިޔައީ ގްރޫޕް ސްޓޭޖުގައި ކުޅުނު ހުރިހާ މެޗަކުން މޮޅުވެގެންނެވެ. ފުރަތަމަ މެޗުގައި 1-0ގެ ނަތީޖާއަކުން އިންޑިއާ ބަލިކުރިއިރު، ދެވަނަ މެޗުން އިންޑޮނޭޝިއާ އަތުންވެސް 1-0 އިން މޮޅުވިއިރު، ތިންވަނަ މެޗުގައި މިއަދު ވަނީ ސައުތު އެފްރިކާ އަތުން 7-0 އިން މޮޅުވެފައެވެ.\nމިފަހަރުގެ މުބާރާތުގައި ރާއްޖޭގެ އިތުރުން 8 ގައުމަކުން ވާދަކުރެއެވެ. މުބާރާތުގައި ރާއްޖެ ހިމެނެނީ ގްރޫޕް ބީ ގައެވެ. މި ގްރޫޕުގައި ރާއްޖެއާ އެކު ހިމެނުނީ ސައުތު އެފްރިކާގެ މަރިޒްބާގް ސްޕޯޓިން ޓީމާއި އިންޑޮނީޝިއާގެ އިންޑިއަން ފުޓްބޯޅަ ޓީމާއި އިންޑިއާގެ ފޯނެކްސް ވެޓެރަންސް ޓީމެވެ.\nގްރޫޕް އޭގައި ހިމެނުނީ މުބާރާތް ބާއްވާ މެލޭޝިއާގެ ކްލާންގް ސްޓާ ވެޓެރަން ފުޓްބޯލް ކްލަބާއި ސްރީ ލަންކާގެ މަލިގަވާތޭ ވެޓެރަން އަދި ޔޫއޭއީގެ އިންޑިއަން އެކްސްޕާޓްސްގެ އިތުރުން ސިންގަޕޫރުގެ ސިންގަޕޯ އިންޑިއަންސް އެސޯސިއޭޝަނާއި މިޔަންމާގެ ޔަންގޫން ވެޓެރަން ޓީމެވެ.\nއޭދަފުށިން ވިކްޓަރީ ބަލިކޮށް މުބާރާތުގެ ފެށުން ރަނގަޅުކޮށްފި\nވެޓަރަންސް ކަޕް ފަށާނީ ނިއު އާއި ދިވެހި ސިފައިންގެ ކުލަބްގެ މެޗުން\nއޮގަސްޓް 18, 2019 18:57\nޓޫކިލޯމެން ކަހަލަ ޒުވާން ކުޅުންތެރިންލާގެން ތަށި ހޯދީ.. އެހެން ޤައުމް ތަކުން ވެޓެރަންސް ކުޅުންތެރިންގެ ގޮތުގައި ތިބީ އެވްރެޖްކޮށް 45 އަހަރުން މަތީގެ މީހުން.. ވެޓަރެންސް އޭ ކިޔާފަ 21 އަހަރުން ދަށުގެ ޤައުމީޓީމްވެސް ކަލޭމެން ނެރެފާނެ..


Palestine massalaige samaalukan hoadhan activistaku 5,000 kilometer ah hinganee | Mihaaru\nސްވިޑަންގެ އެކްޓިވިސްޓް ލަޑްރާ ފަލަސްތީނުގެ ދިދައާ އެކު.\nފަލަސްތީނުގެ މައްސަލަ އަށް ސަމާލުކަން ހޯދަން 5،000 ކިލޯ މީޓަރަށް ހިނގަނީ\n11 ފެބުރުއަރީ 2018 - 12:48\nބެންޖަމިން ލަޑްރާ ބުނީ އޭނާ މިދިޔަ އަހަރުގެ އެޕްރީލް މަހު ފަލަސްތީނަށް ކުރި ތިން ހަފުތާގެ ދަތުރަކަށް ފަހު ވަނީ ފަލަސްތީނުގެ ހާލަތު ދުނިޔެއަށް ކިޔައިދޭން ނިންމައިފަ އެވެ.\n"ފަލަސްތީނުން ފެނުނު މަންޒަރުތަކުން ހައިރާންވި. އިޒްރޭލް ސިފައިން އެމް-60 ގެ މެޝިން ބަޑި ހިފައިގެން ފަލަސްތީނުގެ މަގުތަކުގައި އުޅޭ މަންޒަރާއި ފަލަސްތީނުގެ ކުޑަކުދިންނާއި އަންހެނުންނަށް ކުރާ އަނިޔާތައް ފެނިފައި ދެރަވާނެ. ޖަލުގައި ތިބި 300 އެއްހާ ކުދިންގެ ވާހަކަތައް އަޑުއިވި ގޭގައި ހިންގާ ރޭޕުތަކުގެ މައުލޫމާތު ލިބިފައި ވަނީ،" ޔަހޫދީ ދެމަފިރިއަކަށް ލިބިފައިވާ ލަޑްރާ ބުންޏެވެ. "ތިން ހަފުތާގެ ދަތުރަކަށް ފަހު ގައުމަށް ގޮސް އަހަރެން ވިސްނީ ފަލަސްތީނުގައި ހިންގާ އިންސާނިއްޔަތާ ޚިލާފު އަމަލުތައް ދުނިޔޭގެ ސަމާލުކަމަށް ގެނެވޭނީ ކޮން ގޮތަކުންތޯ؟"\nކިޔެވުމާއި ވަޒީފާ ދޫކޮށްލުމަށް ފަހު ލަޑްރާ ވަނީ ސްވިޑަންގެ ގޮތެންބާގުން ފަލަސްތީނަށް 5،000 ކިލޯ މީޓަރުގެ ދަތުރެއް މިދިޔަ އަހަރުގެ އޮގަސްޓް މަހު 8 ވަނަ ދުވަހު ފަށައިފަ އެވެ. އޭނާގެ ދަތުރުގައި އަބަދުވެސް ހުންނަނީ ފަލަސްތީނުގެ ދިދައެއް ހިފައިގެންނެވެ. ލަޑްރާގެ ދަތުރުގައި ބައެއް ތަންތަނުގައި މަޑުކޮށް ފަލަސްތީނުގެ މައްސަލަ ސަމާލު ކަމަށް ގެނައުމާ ބެހޭ ގޮތުން ތަގްރީރުދީ ހަދަ އެވެ.\nލަޑްރާ ބުނީ ޗެކް ރިޕަބްލިކުގެ ވެރިރަށް ޕްރާގުން އިޒްރޭލް އެމްބަސީގެ ގާޑުން ވަނީ އޭނާ ހައްޔަރުކޮށްފައި ކަމަށެވެ. އަދި އޭނާ ހައްޔަރު ކުރީ ފަލަސްތީނުގެ ދިދަ ހިފައިގެން ހުރުމުން ކަމަށް ބުންޏެވެ. އޭނާ ދޫކޮށްލީ ބޮން ސްކޮޑުން ބަލާ ފާސްކުރުމަށް ފަހު ނުރައްކަލެއް ނެތް ކަމަށް ބުނުމުންނެވެ.\n"އަހަރެން ޕްލޭންކޮށްފައި އޮތީ ބަލްގޭރިއާ އިން ތުރުކީ އަށް، ސީރިއާ އަށް، ލުބުނާނަށް ދަތުރުކޮށް ފަލަސްތީނަށް ދާ ގޮތަށް. އެ ރޫޓުން ނުދެވިއްޖެ ނަމަ ދެން ގަސްދުކޮށްފައި ވަނީ ސީރިއާ އަށް ގޮސް ޖޯޑަން އިން ދާ ގޮތަށް،" ލަޑްރާ ބުންޏެވެ.\n#ވޯކްޓުޕަލަސްތީން ހޭޝްޓެގުގެ ދަށުން ލަޑްރާ ދަނީ އޭނާގެ ދަތުރާ ބެހޭ ތަފްސީލްތައް ފޭސްބުކާއި އިންސްޓަގްރާމުން އަޕްޑޭޓް ކުރަމުންނެވެ.\nރެޑް ކްރޮސްގައި ދޭތެރެ ދޭތެރެއިން މަސައްކަތް ކުރާ ލަޑްރާ ވަނީ އޭނާގެ ދަތުރަށް ފައިސާ ރައްކާކޮށްފަ އެވެ. ބައެއް ފަހަރު މީހުން ވެސް އޭނާ އަށް އެހީވެ އެވެ. ލަޑްރާގެ ދަތުރު ނިންމާ ފަލަސްތީނަށް ފޯރާނެ ކަމަށް ބެލެވެނީ މި އަހަރުގެ ޖޫން ނުވަތަ ޖުލައި މަހު އެވެ.\nއިތުރު ލިޔުންތައް ފަލަސްތީން ސްވިޑެން


އަދަބާއިޘަޤާފަތް | Page 5\n15 ފެބްރުއަރީ 2006\n'' މައިހާ ބޭނުންވަނީ މިނިވަން ވާކަށްނު .... އަހަރެން މައިހާ މިނިވަން ކޮށްފިން '' ފޮއްޓަށް އެއްޗިހި އަޅަމުން ދިޔައިރުވެސް މައިހާގެ ކަންފަތުގައި ހަރުލާފައިވަނީ ނަދީމްގެ އެޖުމްލައެވެ. އޭރުވެސް މައިހާ ހީވަނީ ދެންމެ ދެންމެއަކު ފަޅައިގެން ގޮސްދާނެހެންނެވެ.\nއެކަމަކު މައިހާ ރުއިންގަނޑު ހިފަހައްޓައިގެން ހުރެ ފޮއްޓަށް އެއްޗިހި އަޅަމުން ގެންދިޔައެވެ.\nބައްޕަގެ ލޯ ފޫދި ކަރުނަ އާދޭ، ހިތް ދަތިކަން ދުނިޔެ ވަށައިގެންވޭ\n05 ޖަނަވަރީ 2006\nއެންމެ ފުރަތަމަ ފެނުނު އިރުވެސް އޮތީ ރީތި ހިނިތުން ވުމެއްގައެވެ.\nމިހިތް ދުވަހަކުވެސް ނުވާހާ އުފާ އެދުވަހުވިއެވެ.\nލޯބިވާ އަނބިމީހާގެ ނިތްކުރީގައި ބޮސްދެމުން '' ޝުކުރިއްޔާ '' އޭ ބުނެވުނީ ބޭއިޚްތިޔާރުގައެވެ.\nވަށައިގެން މީހުން ތިބިކަން ހަނދާން ކުރާކަށް ހިތަށް ނުވެސް އަރައެވެ.\nއަހަރެންގެ މުޅި ދިރިއުޅުމަކީ އެލޯބި ލޯބި ހިނިތުންވުމެވެ.\nނިދީގައި ހިނިތުންވެފަ އޮންނަ މަންޒަރު އަހަރެން ވަރަށް ގިނައިން ދެކެމެވެ.\nއެފަދަ ކޮންމެ ވަގުތަކު އަހަރެންގެ ހިތް އުފަލުން ފުރެއެވެ.\nޙަރަކާތް ހުއްޓި ބަލަން ހުރެވެއެވެ.\n27 ޑިސެމްބަރު 2005\nނަދީމަށް އެންމެ ފުރަތަމަ މާޔާ ފެނުނީ އެއޮފީހުގެ ފަރާތުން ބޭއްވި ސަމިނާރއަކުންނެވެ. އެއީ އަޖައިބެއް ކަހަލަ ބައްދަލުވުމެކެވެ. ފުރަތަމަ ފެނިލުމުންވެސް ނަދީމަށް މާޔާ އާއި ދޭތެރޭ އެހެން ގޮތެއް ހީވިއެވެ. މީހުން ބުނެއުޅެއެވެ. ލޯބިވެވޭނީ ތިމާއަށް ރަނގަޅަށް އެނގޭ، ތިމާގެ މިޒާޖާ ގުޅޭ ކަހަލަ މީހަކު ދެކެއެވެ. އެކަމަކު ނަދީމް އާއި މާޔާގެ މިޒާޖުގައި ގުޅޭ އެއްވެސް ކަމެއްނެތެވެ. މާޔާއަކީ އާދައިގެ ސާދާ ދިރިއުޅުމަށް ލޯބިކުރާ ރާއްޖެތެރޭގެ ޢާއިލާއަކަށް އުފަން މަޑުމައިތިރި ކުއްޖެކެވެ.\nމީގެ އަހަރުތަކެއް ކުރިން އެމް.އެސް.އެލް ގެ ބޯޓަކުން ދަތުރުކުރަން ގޮސް އުޅުނު މީހަކު ވަނީ ވީނުވީއެއް ނޭނގި ގެއްލިފައެވެ. ހަމަ އެހެންމެ އެދަތުރުގައި އޭނާއާއި އެންމެ އެކުގައި އުޅުނު އޭނާގެ ވަރަށް ގާތް ރައްޓެއްސަކު ވަނީ ދަންޖެހިގެން މަރުވެފައެވެ. ކަމުގެ ޙަޤީޤަތެއް އެއްވެސް މީހަކަށް ނޭނގެއެވެ. އަދި އޭރު ކަންތައްތައް އޮންނަ ގޮތުން މާބޮޑު ތަޙުޤީޤެއްވެސް އެކަމާއި މެދަކު ހިންގިފައެއް ނުވެއެވެ. މީހުން ތަފާތު ވާހަކަ ދައްކާ އުޅުނެވެ.\nނަމަވެސް އެއީ އޭރުއެވެ. މިހާރު އެކަންތައް ހަނދާންހުރި އެކަކުވެސް ހުރިކަމަކަށް ނުވެއެވެ.\nކޮޓަރީ އެނދުމަތީ ހަރަކާތް ހުއްޓިފަ ކަހަލަ ގޮތަކަށްއޮތް ނިހާން ފެނުމާއެކު ކުރިއަށް ވުރެ ބޮޑަށް އޭނަގެ ހިތަށް އަސަރު ކުރިއެވެ. ނިހާން އަބަދުވެސް ކުރާ ޝަކުވާއަކީ ދަރިފުޅުގެ ކަންކަމުގަ ޝަހޫ ފަރުވާ ކުޑަކުރާ ކަމުގެ ޝަކުވާއެވެ. އެކަމަކު ދުވަކުވެސް ޝަހޫއަކަށް އެކަން އިސްލާޙެއް ނުކުރެވެއެވެ. ދެން ނުވެސް ކުރެވޭނެއެވެ. މިހާރު މިއޮތީ މާލަސް ވެފައެވެ. ޝަހޫ މަޑުމަޑުން ނިހާން ގާތު އެނދުގައި އިށީނެވެ. ނިހާންގެ ދެލޮލުން ކަރުނަ ފައިބާ މަންޒަރު ފެނިފައި ޝަހޫއަށް އަނެއްކާވެސް ރޮވެން ފެށުނެވެ. އޭނަ މަޑުމަޑުން ނިހާންގެ އަތުގައި ހިފިއެވެ. ނިހާން ޝަހޫގެ އަތް ދުރުކޮށްލުމަށްފަހު އަނެއް ފަރާތަށް އެނބުރުނެވެ.\nޖުމްލަ ޞަފްޙާ5ގެ 9


Load Boduvaa Baeh Gadithakugai Addu City ge GuLhifaivaa Rahthakun Karantge Khidhumah Medhu Kedeyne- Fenaka\nއައްޑޫ ސިޓީގެ ގުޅިފައިވާ ރަށްތަކަށް ކަރަންޓުގެ ޚިދުމަތް ދިނުމުގައި ދިމާވެފައިވާ ފަންނީ މައްސަލައެއްގެ ސަބަބުން، ލޯޑު ބޮޑުވާ ބައެއް ވަގުތުތަކުގައި ކަރަންޓުގެ ޚިދުމަތް ކެނޑިދާނެކަމަށް ފެނަކަ ކޯޕަރޭޝަނުން ބުނެފިއެވެ.\nފެނަކަ ކޯޕަރޭޝަނުން ބުނީ އައްޑޫސިޓީގެ ގުޅިފައިވާ ރަށްތަކަށް ކަރަންޓް ފޯރުކޮށްދެމުންދާ ޖަނެރޭޓަރަކަށް މައްސަލަ ޖެހިފައިވާތީ ކަމަށާއި މިހާރުވެސް މަރާމާތުކުރުމުގެ މަސައްކަތްކުރަމުންދާކަމަށެވެ. ފެނަކަ ކޯޕަރޭޝަނުން ބުނީ އައްޑޫސިޓީގެ ރަށްތަކަށް ކަރަންޓު ދިނުމަށް ބޭނުންކުރަމުން އައި އިންޖީނުތަކުގެ ތެރެއިން ދެ މެގަވޯޓުގެ ޖަނަރޭޓަރަކަށް މިމަހުގެ 14 ވަނަ ދުވަހު މައްސަލައެއް ދިމާވެފައިވާ ކަމަށެވެ. އަދި މަރާމާތު ކުރުމުގެ މަސައްކަތް ކުރިޔަށްދާތީ ހެނދުނުން ފެށިގެން އެކި ޞަރަޙައްދުތަކުން ގިނަ އިރުތަކަށް ކަރަންޓު ކަނޑަމުންދާނެކަމަށެވެ. ލޯޑް މަތިވާ ގަނޑިތަކުގައި ކަރަންޓް ކަނޑަންޖެހިދާނެ ކަމަށެވެ.\nޖަނަރޭޓަރަށް ދިމާވެފައިވާ މައްސަލަ ޙައްލު ކުރެވެންދެން މަތީ ލޯޑް ނަގާ އިލެކްޓްރޯނިކް ސާމާނު ބޭނުންކުރުން މަދުކުރުމަށް ފެނަކައިން ވަނީ އިލްތިމާސްކޮށްފައެވެ. އަދި މިދަނޑިވަޅުގައި އައްޑޫ ސިޓީގެ ރައްޔިތުންގެ ކެތްތެރިކަން ފާހަގަކޮށް، ފެނަކައަށް އެއްބާރުލުން ދެމުންދާތީ އެކުންފުނިން އެކަން ފާހަގަކުރެއެވެ.